
Visa minia jau žinojo, kad reikia apleisti kie- 
mą. Visa - išskyrus Kernių. Tas, tarsi būtų ne- 
matoma siena atsitvėręs nuo viso pasaulio, tū- 
nojo lipte prilipęs prie kalvės lango. Uvis timpte- 
lėjo ji už skrandos, tačiau Kernius tik nekantriai 
pasipurtė. Reikėjo jį paraginti, tačiau pasirodė, 
jog pavėluota. Kaip tik jų pusėje kiemą nuo žmo- 
nių valė dramblotasis sargybinis. Jis, kaip ir ki- 
ti, ieties kotu stūmė miestiečius link vartų, bet, 
pastebėjęs tą jį supykdžiusį elgetą, nusprendė jį 
pamokyti už neklausymą. Keliais dideliais šuo- 
liais sargybinis prišoko prie langelio. Uvis tuo me- 
tu žvelgė vartų link, o kai atsisuko, augalotasis 
drimba jau buvo užsimojęs ieties kotu. Uvis ne- 
suspėjo net mirktelėti, kai ieties kotas švilpda- 
mas perskrodė orą ir šniojo dar nieko nenutuo- 
kančiam Kerniui per nugarą. Tas net susigūžė iš 
netikėtumo. Nusmelkė skausmas, akyse sužai- 
žaravo, ir kalvį ūmai apėmė žemaitiškas siutas. 
Kojas Kernius buvo surietęs po savim, o gum- 
buotą lazdą laikė suspaudęs dešinėje. Tereikėjo 
tad stryktelėti ir neužsimojus kirsti iš apačios. 

— Ne! Nedrįsk! - dar šūktelėjo Uvis, bet vis- 
kas buvo perniek. Kerniaus lazda jau švilpė oru 
ir kirtis kliuvo dramblotajam sargybiniui į žan- 
dą. Ar lūžo žandikaulis, jie neturėjo laiko patik- 
rinti, bet greičiausiai lūžo. Kai Kernius kirsdavo, 
tai jau kirsdavo. Sargybinis aiktelėjo ir susmuko 
tarsi pelų maišas. 

— Bėgam! Tuoj! Tuoj! - suriko Uvis, o Kernius, 
suvokęs, kad nukirto ne elgetą, o vyskupo sargy- 
binį, atsikvošėjo. 

— Šalin visi! Šalin! - subaubė jis tikro jaučio 
balsu žemaitiškai, ir - stebuklų stebuklas! - at- 
rodė, jog Rygos miestiečiai tai suprato. Akies 
mirksniu minia prasiskyrė, ir Uvis, o paskui jį ir 
Kernius, šuoliais pasileido vartų link. 

Škiles strėlės antgalis 


ernius net nepakėlė akių. Nors, žinoma, jis pastebė- 
jo, kad Uvis įėjo į jo kalvę, prigludusią tolimiausia- 
me Ventės kiemo kampe. Ir pasilenkęs prie žaizdro, 
Kernius sugebėdavo viską pamatyti. Jo guvios akys 
švietė amžinai suodiname veide tarsi dvi ryškiai mėlynos lieps- 
nelės. Net iš padilbų apžvelgusios kalvį supantį pasaulį, jos ma- 
žai ką praleisdavo. Suodžiai buvo taip giliai įsiėdę įsmūlkiomis 
raukšlelėmis išvagotą kalvio veido odą, kad net visą vakarą be- 
sivanodamas pirtyje jos neišbalindavo. Suodžių patamsinta oda 
dar labiau pabrėždavo Kerniaus plaukų šviesumą ir jo šelmiš- 
kai spindinčias akis. 

Tačiau pastaruoju metu kalvio akys buvo niūrios ir apsi- 
blaususios, tarytum kas būtų užpūtęs melsvąsias liepsneles. Uvis 
pažvelgė į kalvio padėjėją Paskų, kuris kantriai tampė dumplių 
virvę. Paskus buvo plačiapetis bernas, vos ne galva aukštesnis 
už Kernių. Tačiau, kai jie stovėdavo greta, Kernius vis tiek at- 
rodydavo stipresnis. Taip jau jis buvo sudėtas. 

Paskus tik gūžtelėjo pečiais. Tai reiškė, kad meistro nuotai- 
ka tikrai prasta. Tokia prasta, kad geriau dirbti savo darbą, 0 jį 
palikti ramybėje. 

— Tai... Tai kali... - kiek patrypčiojęs vietoje, pratarė Uvis. 

Tai buvo gana paika pastaba, nes Kernius iš tiesų įnirtingai 
kalė. Ant priekalo gulėjo įkaitęs geležies virbas. Kernius dabar 
apkalinėjo balkšvai švytintį virbą smulkiais, taikliais kūjelio smū- 
giais. Po kiekvieno smūgio virbą truputį suktelėdavo, kad vėl 
suduotų kitoje, tačiau tiksliai apskaičiuotoje vietoje. Tas dar- 
bas reikalavo atidos, bet Uvis jau ne kartą buvo patyręs, kad 
Kernius sugeba vienu metu ir kelis darbus dirbti. Kalvis mokė- 
jo ir kruopščiai kalti geležį, 17 tuo pat metu malti liežuviu. O 
iškalbos Kernius turėjo ne mažiau už kokį nors žynį. Kartais 
atrodė, kad jis šneka net gudriau už pačią Medeiną. 

— Smagu matyt, kad kali, - tęsė Uvis. - Aš girdėjau... 

— Nix! Ich arbeiten nix mehr!* — trumpai kieta vokiečių tar- 


* Ne! Aš daugiau nedirbti! (Laužyta vok. k.) || 

me drėbtelėjo Kernius. Jis jau daugiau kaip metai uoliai mokė- 
si vokiečių kalbos ir Uvio apsilankymus panaudodavo liežuvio 
mankštai. Tačiau jis taip darydavo, kai būdavo gerai nusitei- 
kęs, o šį kartą jo ūpo geru nepavadinsi. 

— Ne "nix", o "nicht", - pataisė jį Uvis. Tokia buvo jo pa- 
reiga — taisyti kalvio vokišką šnektą. Dėl to Kernius teikdavosi 
su juo, dar visai jaunu vaikinu, rimtai pasikalbėti. Vokiškai Uvis 
išmoko per ketverius Rygoje praleistus nelaisvės metus*. Jis 
kalbėjo taip, kad nuo vokiečio neatskirsi. 

— Ne "nicht", o “nix"!.. - niūriai burbtelėjo Kernius. Bai- 
gęs kalti, apsisuko ir įkišo tebešviečiantį virbą į šalia pastatytą 
indą su balzganu skysčiu. Virbas sušnypštė, skystis suputojo. 
Kernius žiūrėjo į lipančias iš indo putas ir kramtė apatinę lūpą. 
Pagaliau pakėlė akis į Uvį. 

— Nix! - pakartojo kalvis. - Supratai, jaunasis riki. Taip ir 
pasakyk savo didžiai gerbiamam tėveliui. Mix! Kalvis Kernius 
«nix mehr schmieden!» ** Nes juk dėl to čionai atėjai... 

Uvis atsiduso ir skėstelėjo rankomis. 

— Ne tik dėl to... - tarė jis ir nutilo. 

Prieštarauti buvo tuščias reikalas. Iš tiesų tėvas Žybartas 
tuoj po pusryčių užsiminė jam, kad reikėtų nueiti ir pamėginti 
nuraminti tą kietakaktį Kernių. Vakar jie visai be reikalo įsi- 
karščiavę pasakė vienas kitam porą neatsargių žodelių. Tėvui 
nebuvo reikalo viską smulkiai aiškinti Uviui, nes apie tą įvykį 
jau išsamiai žinojo visa pilis. 

Tiesa, kaip neretai būna, perpasakojant viskas dar buvo 
gerokai pasūdyta. Mat Uvį pasiekė žinia, kad būtent rikis Žy- 
bartas pareiškęs Kerniui, jog šis galįs nešdintis iš jo pilies. Tuo 
Uvis nepatikėjo. Pasirodo, taip nė nebuvo. Kerniaus giminė 
jau nuo senų laikų buvo Ventės kalviai, ir teisių čia jie turėjo 
ne ką mažesnių už patį rikį Žybartą. Tad tokių žodžių Uvio 
tėvas Kerniui tikrai niekad nebūtų sakęs. Pasirodo, jog buvo 


* Apie tai rašoma Skomanto knygoje «Teutonų belaisvis». 
** Daugiau nekalti! (Laužyta vok. k.) 


beveik atvirkščiai. Tai būtent Kernius pareiškė, kad jis daugiau 
ginklų nekals, o Žybartas, ilgai ji perkalbinėjęs, galų gale rėžė: 
«Jei atsisakai kalti, tai bent Paskų kuriam laikui paskirk». 

O kad Kernius šitaip galėjo pasielgti, Uvio nestebino. Kal- 
vis jau senokai apie tai užsimindavo. Sakė, kad jei nesugebės 
nukalti ginklą geriau už tuos “ Rygos teutonus", tai iš viso mes 
kalvystę ir eis nuo Ventos kranto aukšlių meškerioti. 

Taip postringauti Kernius pradėdavo, gavęs progą palyginti 
kokius nors:iš vokiečių pagrobtus šarvus ar durklą su savo dar- 
bo ginklais. Jau nebe pirmi metai Kernius nenuilsdamas sten- 
gėsi nukalti bent panašaus kietumo geležį. Todėl Uvis ir kiti 
pilėnai prie kalvio grasinimų viską mesti jau buvo spėję pri- 
prasti. Atrodė, kad ir pats kalvis savo grasinimais nelabai tiki. 

Tačiau užvakar grįžo devyni žygūnai iš Žiemgalių krašto. 
Sugrįžo tik devyni vyrai, nors išjojo vienuolika. Ir dar trys iš tų 
devynių buvo sužeisti. Vienas petyje, o kitas blauzdoje parsive- 
žė strėlių antgalius. Dar keli antgaliai buvo įsmigę 1 skydus. O 
tuos skydus plieniniais apvadais sustiprino būtent Kernius... 

Tie strėlių antgaliai ir dviejų vyrų žūtis visai išvedė kalvį 
Kernių iš pusiausvyros. Ką besakytum, priežastis buvo rimta. 
Todėl dabar Uvis, žvelgdamas į rūškaną Kerniaus veidą, įtemp- 
tai svarstė, ką čia tinkamo pasakius. 

— Tėvas gailisi vakarykščių savo žodžių... - tarė jis paga- 
liau. - Jam nelengva prisipažinti, kad pasikarščiavo, bet jam 
gaila. Dėl to ir atėjau. Bet ne tik dėl to. 

— Gaila! Gaila! Tai manai, aš dėl tavo tėvo pergyvenu? — 
staiga pratrūko Kernius. Jo žvitrios akys perbėgo Uvi ir vėl 
pasislėpė po tankiais antakiais. Uviui pasirodė, kad kalvio akys 
sudrėkusios nuo ašarų. - Manai, dėl žodžių?.. Jis ir aš galime 
sakyti vienas kitam, ką tik norime, tai mūsų reikalas! 

— Bet jis tikrai pasikarščiavo... 

— Būta ko! Jis pas mane ne be reikalo atėjo. Du vyrai žuvo! 
Dvi motinos rauda! Tai ką, tokiu atveju ir kietesnių žodžių ne- 
reikia? Kad kalvis ginklų nukalti nemoka! 

— Kadjis ne taip sakė! - paprieštaravo Uvis. 


Jis gerai žinojo, kad tėvas tikrai ne taip sakė. Net visai at- 
virkščiai. Jis atėjo, gerai žinodamas, kad Kernius sielosis, ir 
norėjo jį nuraminti. Tai būtent Kernius išdrožė, kad ginklus 
kalti jis atsisako. Tada ir buvo pasikarščiuota. 

— Dievai mato, tai ne tavo kaltė, - pasakė Uvis. - Ir tėvas 
niekad nieko panašaus nesakė. 

— Nesakė! Čia ir bėda, kad žino, kad galvoja, bet nesakė! 

Platūs Kerniaus pečiai dabar buvo susigūžę, jis net atrodė 
sumažėjęs. Tarsi nematydamas, ką daro, vartė skystyje jau atau- 
šusį virbą. 

— Dar ir blogiau, kad nesakė! Koks jis man rikis, kad žino 
ir nesako? Užtat aš žinau. Scheissdreck *, jei kiekvienas Rygos 
snarglys moka nukalti geriau už Kernių, tai man sąžinė nebe- 
leidžia kūjį pakelti. Ar suprantat tai judu su tėvu? 

— Ten buvo pasala... Taip lemta buvo. 

— Lemta, kad strėlės pramuštų mano darbo skydą? Ką? Gal 
sakysi: pats Perkūnas lėmė, kad plieno kalti nemoku? Gal už 
tai man dievams padėkoti? O juk mane mokė pats Varkala! 

— Klausyk, Kerniau. Juk tavo nukalti strėlių smaigaliai... 

Uvis stabtelėjo, nerasdamas tinkamų žodžių. Jis norėjo pa- 
sakyti akivaizdžią tiesą, kad Kerniaus nukalti antgaliai, atrodo, 
patys veržėsi lėkti. Jie buvo tarsi nutekinti ir tokie lygūs, kad 
beveik galėjai ant smaigalio pastatyti, ir išlaikytų pusiausvyrą, 
nenukristų. Tačiau Kernių ne taip lengva pagirti. Net ir būda- 
mas gero ūpo, pagyrimo žodžius nuleisdavo juokais. 

— Kerniau, gražesnių smaigalių aš nesu matęs, — nuošir- 
džiai pasakė Uvis. — Tai teisybė! 

— Teisybė?! Teisybė? — Dabar Kernius pakėlė akis, ir iš tie- 
sų matėsi, kad jose žvilga ašaros. - Jūs visi juokiatės iš manęs, 
ar ką? Pažiūrėk į šitą... Žiūrėk! 

Jis atkišo Uviui kelis pajuodusius gelžgaliukus. Iš arčiau 
pažvelgus matėsi, kad tai būtent strėlės antgaliai. Vienas jų bu- 
vo sulenktas ir abu akivaizdžiai prastai nukalti. Matėsi aiškios 
sunkoko kūjo žymės. O vieno antgalio toje vietoje, kur įsimau- 


* Mėšlas(Vok.). ||| 


na strėlės kotas, Žiojėjo įskilimas. Uvis suprato, kad tai antga- 
liai, kuriuos iš žygio į Žiemgalą parsinešė sužeisti vyrai. 

— Tu tokių nekaltum, - tarė Uvis. - Ir Paskui neleistum 
tokių nukalti. 

— Scheissdreck! - sušnypštė Kernius. - Pats nežinai, ką šne- 
ki. O juk jau laikai save žygūnu. Ar dėl grožio ginklai kalami? 
Kad dailiai atrodytų? Senasis Varkala sakydavo: ne dailumu, 0 
kietumu pilys imamos... Kiekvienas šitas smaigalys dešimt kar- 
tų geresnis už manuosius! Štai kur teisybė. 

— Kad net kreivi... 

— Galėtų būti lygesni, - sutiko Kernius. - Matyt, koks snar- 
glius gizelis kalė. Tai ir liūdniausia, kad snarglius kalė, kreivai 
šleivai nukalė, o vis vien geresni! Pats pabandyk. 

Jis ištraukė iš balkšvo skysčio jau visai atvėsusį piršto sto- 
rumo virbą ir atkišo jį Uviui. 

Virbo paviršius, ant kurio, pažiūrėjus prieš šviesą, matėsi 
tiksliai išdėstyti baigiamieji kūjelio smūgiai, atrodė nepalygi- 
namai lygesnis už ruplėtą strėlių antgalių plieną. 

— Na, pabandyk, kuris kietesnis! 

Uvis žinojo, ką daryti. Jau seniai Kernius visokiais būdais 
mėgino padidinti savo nukaltų ginklų kietumą, ir Uvis padėjo 
jam tuose bandymuose. Tikrinant kietumą, reikėjo vieną plie- 
no gabalą įsprausti į tam skirtą plyšį prie priekalo, o kito briau- 
na brūkštelėti per paviršių. Paskui sukeisti gabalus ir pakartoti. 

Šį kartą net sukeisti jų nereikėjo. Uvis brėžė su neišvaizdžia 
Rygos strėlės antgalio briauna, ir gražiai nukaltame Kerniaus 
virbe liko ryški žymė. Uvis jau žinojo, kad sukeitus plieną, kita 
gos plienas kietesnis. Net kietesnis negu tų vokiškų ginklų, ku- 
riuos jie išmėgino anksčiau. 

— Jie dar kažką naujo išmoko... - svarstė Kernius, kol Uvis 
apžiūrinėjo įbrėžtą žymę. - Šitie antgaliai neseniai nukalti. Grei- 
čiausiai tik šiemet. Ir jie kietesni už ankstesnius. Piemenys juos 
kalė, bet jie kietesni! Senasis Varkala pasakytų: ne tas plienas, 
kuris žvilga, o tas, kuris kerta. 

Kernius kalbėjo pusbalsiu, tarsi sau, tarsi Uviui. Senasis 
Varkala buvo Ventės pilies kalvis, kurio nukalti kalavijai, iečių 
ir strėlių antgaliai neturėjo sau lygių ne tik Žemaičių žemėje. 
Grūdinimo paslaptį jis buvo paveldėjęs iš savo tėvo, taip pat 
Varkalos. Toje giminėje nuo amžių visi buvo kalviai ir nagin- 
giausias sūnus paveldėdavo Varkalos vardą. Taip buvo jau de- 
vynias kartas. Tam, sumaniausiam sūnui, Varkala perduodavo 
ir plieno grūdinimo paslaptį. Uvio senelis Žvelgotė pasiėmė 
savo kalvį į tolimą žygi į Igauniją. Kernius dar vaikas buvo pra- 
dėjęs dirbti kalvėje ir devintasis iš Varkalų giminės, neturėjęs 
sūnaus, rūpinosi juo kaip savo vaiku, mokė kalvystės paslap- 
čių. Greičiausiai Kernius ir Varkalos vardą būtų gavęs, tačiau 
iš žygio į Igauniją negrįžo nei rikis Žvelgotė, nei jo kalvis Var- 
kala. Tad Kernius liko Kernium, jis buvo geriausias kalvis viso- 
je plačioje apylinkėje, tačiau vis tiek manė, jog kalvių globėjas 
Perkūnas jam nemaloningas. 

Kaip kitaip tų prakeiktų teutonų plienas galėtų būti kietes- 
nis?! 

Uvis matė, kaip stengėsi Kernius, naudodamas visą savo 
išmonę, kaip ne kartą keitė vėsinimo mišinį, vėsinimo trukmę. 
Kerniaus mišinyje dabar greičiausiai buvo ir kumelės pieno, ir 
meškos taukų. Geležis buvo tris kartus kalta ir tris kartus grū- 
dinta. Be abejo, tas Kerniaus plienas buvo geresnis už viską, ką 
sugeba nukalti kiti Žemaitijos kalviai, geresnis, negu jis pats 
nukaldavo vos prieš metus... 

Tačiau vis tiek negalėjai paneigti, jog Kerniaus nukalti gin- 
klai nebuvo tokie kieti, kaip šitie iš Rygos. 

Uvis palingavo galvą. Jis suprato, kad šį kartą reikia ne 
prieštarauti, 0 pritarti. 

— Taip, jie kažko naujo išmoko, - sutiko jis. - Bet nema- 
nyk, kad jie ten visi tokie gudrūs. 

— Negudrūs, o moka! Piemuo moka, ko aš nesugebu! 

— Bepigu jiems. Ten atplaukia meistrai iš visų kraštų. Vys- 
kupas atkviečia... 

— Taip pasakojai. O ar tas vyskupas nusimano kalvystėje? 

— Nemanau. Jis kaip vyriausias žynys. Bet jis moka pinigus 
ir pasikviečia meistrus iš svetur. Iš viso pasaulio! 

— Tai va, sakai, nenusimano. O plienas vis tiek kietesnis! 

— Išmokė juos. Tave išmokytų - dar geriau nukaltum. 

— Pagaliau, nors ir pienburnis esi, pasakei teisingai. 

Uvis pakėlė galvą. Jei Kernius pradėjo pravardžiuotis, tai 
reiškė, kad jo nuotaika nėra tokia prasta. 

— Gal ir pienburnis, bet apie Rygą žinau daugiau... 

— Aš ir apie tai pagalvojau. Nes lieka tik viena išeitis... — 
Kernius nutilo, ir Uvis laukė. Paskus, nenorėdamas kištis į po- 
kalbį, palinkęs prie anglių krūvos rinko naujo prakuro. Tačiau 
ir jis pastebėjo, jog pokalbis suka prie svarbiausio. Kilstelėjo 
galvą. | 

— Tik viena išeitis. Nėra kitos: ir mes turime išmokti! — 
tvirtai tarė Kernius. - Ar mūsų galvos kvailesnės? 

— Tikrai ne kvailesnės. Sakiau jau. Bet kaip? 

— Tavo gal ir ne tokia gudri, jei nesugalvoji. Kaip? Taip, 
kaip tie vokiečių kalviai išmoksta. Iš tų meistrų. 

— Bet jie Rygoje... 

— Na taip, Rygoje! Būtent Rygoje! 

Kernius stambiu kumščiu dūrė į šiaurės pusę. 

— Rygoje?.. - nutęsė Uvis. Tokia mintis jam nebuvo atėjusi 
į galvą. Dar prieš penkerius metus jis, su Bardo cirkininkais 
palikdamas Rygos mūrus, tyliai prisiekė sau, kad niekad į juos 
nebegriš. - Rygoje... - pakartojo jis. - Nejaugi tu nori?.. 

— Oaryrakita išeitis, Žybarto sūnau? 

— Negi į Rygą žadate, meistre? — priblokštas tos minties, 
sumurmėjo ir Paskus. 

— Niekur kitur! Jau metus apie tai galvoju. O dabar matau, 
kad kitos išeities nėra. Vyksime į Rygą. Ir tu, Uvi. 

— Aš? Į Rygą? 

— Ką tik gyreisi, kadją pažįsti. Ar veltui burną aušinai? 

Uvis giliai įtraukė oro ir dar iki galo neiškvėpęs suprato, 
kad iš tiesų taip ir bus. Tai, apie ką jis prieš akimirką nebūtų 
pagalvojęs, staiga virto neišvengiama būtinybe. 

— Ką gi, jei vykti, tai vykti... - pats dar ne visai atsitokėjęs 
tarė Uvis. Jis vėl giliai atsikvėpė ir krestelėjo galvą, nuvydamas 
besibraunančius atsiminimus. - Bet reikės pasiruošti... 

— Čia jau tiesa, - šį kartą nebeprieštaravo Kernius. — Čia 
tiesa. Ir atsisveikinti su visais reikės, nes gal ir negrįšim. Ir tai 
supranti, Žybarto sūnau? ' 

— Kaip nesuprasi, - tarė Uvis. 

Kita proga būtų pridūręs, kad pavojų supranta geriau už 
patį Kernių. Tačiau susilaikė. Ne toks dabar buvo ūpas ir per 
svarbus reikalas, kad veltui aušintų burną. 


(7 
* 


Uvis pastūmė sunkias menės duris ir peržengė slenkstį. Du- 
rys buvo iš sandariai suleistų ir skersiniais sutvirtintų tašytų len- 
tų. Skląstį joms nukalė Kernius. Paklebenęs jį, Uvis liūdnai šyp- 
telėjo: ko gero, skląstis buvo vienintelis Kerniaus darbo daik- 
tas, kurio nereikėjo taip rūpestingai grūdinti. 

Rikis Žybartas, vos žvilgtelėjęs į Uvį, suprato, kad sūnus 
atnešė svarbią žinią. Ko gero, ir nelabai malonią. Tačiau Žy- 
bartas neklausė, kas atsitiko. Pasiteiravo apie kalvį, nors atsa- 
kymą ir nujautė: 

— Tai kaip? Atvėso ir persigalvojo Kernius? 

— Ne, jis visai rimtai šį kartą, - atsakė Uvis. Ateidamas jis 
turėjo viltį, kad peržengus slenkstį atsiras tinkami žodžiai, ku- 
riais galėtų pasakyti tėvui apie būsimą kelionę. Tačiau dabar jų 
stigo. - Kernius sielojasi dėl to, kas atsitiko... 

Žybartas linktelėjo galvą. Bet pats nieko nesakė. Laukė. 

— O Rygoje kalti antgaliai iš tikrųjų geresni, - pridūrė Uvis. 

— Paslaptį jie žino, ne kitaip. Kalt geriau tai nesugeba. Ir ne 
gudresni... - Žybartas atsiduso. 

— Paslaptį Žino... - Uvis patrynė delnu stalą. - Tai štai, Ker- 
nius sako, kad mums tą paslaptį sužinoti būtina. 

Žybartas tik truputį suraukė antakius, tuo parodydamas, 
j0g įdėmiai klausosi. Jis neskubino sūnaus, kuris atsargiai rin- 

ko žodžius, nelabai suvokdamas, nuo ko reiktų pradėti kalbą. 

— Būtina sužinoti. O žino Rygoje. Tad mudviem su Kerniu- 
mi reikia keliauti į Rygą! - tiesiai išdrožė Uvis. 

Jei Žybartą ir nustebino šie žodžiai, jis to neparodė. Žvel- 
gė į vidurinįjį savo sūnų, kurį likimas jam jau kartą buvo at- 
ėmęs ir vėl dovanojo, ir laukė. 

— Kernius tai sugalvojo, ar tu? - galų gale paklausė rikis. 

— Kernius. 

Vėl stojo tyla. Žybartas, suraukęs antakius, žvelgė kažkur į 
menės kampą. 

— Vadinasi, kitos išeities tikrai nėra, - pagaliau tarė Žybar- 
tas. - Kalvis teisus. Reikia joti į Rygą. O vienas jis ten nieko 
nesužinos... Ar nori ten vykti? 

— Noriu, - trumpai tarstelėjo Uvis. Jei tėvas būtų paklau- 
sęs kitaip, jis būtų atsakęs, jog vykti būtina, nes reikalas svar- 
bus ir todėl jis keliaus. Tačiau Žybartas paklausė: “Ar nori?" 

— Nori? Atgal ten, kur vergu buvai? 

— Noriu! - dar tvirčiau pakartojo Uvis. 

Žybartas lėtai paglostė savo vis ženkliau žilstančią barzdą 
ir užsimerkė. 

— Ką gi. Matyt, taip lemta... - Žybartas atvėrė akis, pažvel- 
gė į Uvį, tarsi bandydamas atspėti, apie ką galvoja jo viduriny- 
sis sūnus, tik prieš penkerius metus stebuklu ištrūkęs iš teuto- 
nų nelaisvės, ir pridūrė: — Palaukim rytdienos. Aš pagalvosiu 
pernakt. Ir su motina pasitarti būtina. 


7 
* 


Diena žadėjo būti apsiniaukusi: gaidžiai seniai nugiedo- 
j0, o dangus vis dar nešviesėjo. 

Žybartas stovėjo pilies menėje, prisišliejęs prie sienos šalia 
iškirsto tarp pušinių sienojų langelio. Jo veidas buvo ramus, 
tačiau ant kaktos susimetė vos pastebima raukšlelė. Uvis įėjęs 
nužvelgė tėvą ir tylėdamas sustojo tarpduryje. Dar vakar buvu- 
si tokia nauja mintis apie kelionę į Rygą šį rytą jam atrodė 


15 


esanti savaime suprantama. Tarsi kitaip ir negalėtų būti. Dabar 
teliko laukti, ką šiuo klausimu patars dievai. 

Zybartas lėtai atsigręžė į sūnų ir jų akys susitiko. Tėvas 
akivaizdžiai suprato Uvio klausimą, nes mostelėjo galva rytų 
link. Ten stūksojo alkakalnis, ir tėvo mostas reiškė, jog motina 
Medeina jau išėjus atsiklausti dievų. Tai reikėjo daryti brėkš- 
tant. Uviui pirmam prabilti nederėjo, tad jis irgi priėjo prie 
lango ir petim atsirėmęs į sieną laukė. 

— Nemanau, kad dievai būtų prieš... - lėtai prabilo Žybar- 
tas. - Tai jų buveines saugosim, kai Kernius geresnį plieną nu- 
kals. Bet... - Jis susimąstęs rinko žodžius, tačiau, matyt, nera- 
do tinkamų ir skėstelėjo rankomis. - Bet kad pavojinga bus, 
tai aišku... 

— Elgsimės apdairiai, - užtikrino Uvis. - Manęs iš kalbos 
niekas neatskirs... 

— Tas tiesa. Bet juk ne svečiuotis vykstat. O kai reikės pa- 
slaptį išgauti... - Žybartas skėstelėjo rankom. - Pigiai jos ne- 
atiduos. 

Atsakymas buvo savaime aiškus, tad Uvis nepravėrė lūpų. 

— Pagalvojau, galite vykti kaip medaus ir vaško pirkliai, — 
ramiai tęsė Žybartas. - Pasakojai, kad teutonai medų patys mie- 
lai valgo, o iš vaško savo dievams žvakes lieja... Tu kalbą moki, 
bet keliauti teks kartu su Kerniumi. Čia jau kebliau. 

— Kernius prastai kalba vokiškai, bet supranta nemažai, — 
tarė Uvis. - Jis galės būti mano pagalbininku. 

— Išeitų, tarnu? — Rikio lūpos išsilenkė šypsenėle ir jis Žvilg- 
telėjo į sūnų. - Kernius - tarnu?.. Oho! Kaip tau atrodo, ar jis 
sugebės prilaikyti liežuvį? 

Uviui ši mintis irgi nejučiomis iššaukė šypsnį. Oi, sunku 
Kerniui būtų apsimesti tarnu. Kalvis pratęs visur kišti savo tr1- 
grašį. O ypač mėgsta kitus mokyti. Be abejonės, ši užduotis 
jam bus nelengva. 

— Dėl plieno kalimo paslapčių — patylės ir Kernius. Užtat 
grįžęs galės atsigriebti. Tada jau visus nušnekės. 

— Kas be ko. Tada prisiklausysime. Na, ką gi, vasara buvo 


gera, šventosios bitelės darbo turėjo. O vaško dar ir pernykščio 
yra, - susimąstęs svarstė Žybartas. - Dar pinigų jums gali pri- 
reikti. Ir nemažai. Gal ką papirkti pavyks. Sidabro paimsi. 
Vokiško. Ir štai ką galvoju - paimkit ir kailį... 

— Kailį? — kiek nustebęs pakartojo Uvis. Kokį kailį paimti, 
klausti nereikėjo. Suprantama, Ventės pilyje kailių netrūko, bet 
buvo tik vienas, kurį vadindavo tiesiog kailiu. Tai buvo puikus 
šiaurės sabalų apsiaustas, kurį tėvas parsivežė prieš daugelį 
metų — Uvis dar nebuvo gimęs - iš ilgo žygio Didžiojo Naugar- 
do žemėn. Skirtas jis buvo rusų kniaziui, ir Žybartas juo apsi- 
gaubdavo tik ypatingomis progomis. 

— Taigi... Kam jis man? - paklausė rikis pats savęs. - Seniai 
reikėjo jį į gerus žirgus arba kalavijus išmainyti. Kuršių krašte 
neblogų gautum. O jums gal pravers. - Žybartas susimąstė. — 
Teutonai godūs. Jie paslaptį saugos. Bet gal godumas juos ir 
pergalės? Va, sulaukėme. Medeina grįžta. 

Tėvas, šnekėdamasis su juo, visą laiką žvelgė į mažą lange- 
lį. Po vasaros rėmas su užtempta ant jo skaidria jaučio pūsle 
dar nebuvo įstatytas. Irgi pažvelgęs pro langą, Uvis išvydo mo- 
tiną. Medeina ėjo oriai 1r pamažu - taip ji visada grįždavo nuo 
alkakalnio. 

Rikis Žybartas pirmas, o Uvis iš paskos nuėjo į kiemą. 

Motiną jiedu sutiko prie vartų. Nieko neklausė, laukė, kol 
ji pati prabils. 

— Medeina pritaria, bet tyli, - pasakė motina. - Apie baig- 
mę tyli. Neišdavė jai ateities Laimos, kurios viską Žino. 

Motina pažvelgė į Uvį ir atsiduso. Tiek rūpesčių ir nemigo 
naktų jai kainavo šitas vidurinysis sūnus. 

— Būtų davus ženklą... Nes pritarė, jog keliauti reikia. 

Paskutinius žodžius ji ištarė labai lėtai, tarsi nelengva būtų 
buvę juos ištarti. Apsisuko ir tokiu pat neskubiu žingsniu nuėjo 
į pilį. Po pasikalbėjimų su dievais jai reikėdavo atsigauti. 

Uvis sunerimęs dirstelėjo į tėvą. 

— Ką gi, nuspręsta, - tarė Žybartas. - Keliausit. Jeigu die- 
vai vien nesėkmę lemtų - pasakytų. O dabar tyli. 


Diena prabėgo pilna rūpesčių. Prieš leidžiantis į tolimą Žy- 
gį, visada reikia apgalvoti mažiausią smulkmeną. O šį kartą 
laukė labai ilga ir tolima kelionė. Užmirši ką nors —- paskui 
pirštus grauši, tačiau niekas nebepadės. Negana to, dar ir apsi- 
rengti reikėjo taip, kad kiekvienas net gerai juos apžiūrėjęs pa- 
sakytų: tikri teutonai. Kad niekam nešautų į galvą mintis, jog 
jie - persirengėliai, nežinia ko atsibeldę į Rygą iš svetimo kraš- 
to. Paprasčiausiai nelabai turtingi pirkliai, ir tiek. Daug tokių 
po įvairius kraštus bastosi, duoną sau pelnosi. 

Sunkiau būtų buvę apsimesti riteriu. Tiesa, pilyje, ginklu- 
dėje, riogsojo ir riterio šarvai. Kai Uvio dar nebuvo šiame pa- 
saulyje, tėvas buvo išsirengęs į žygį. Net už Rygos jie tada buvo 
atsidūrę, o grįždami nutykojo į Žiemgalą užklydusius teutonus. 
Kovėsi jie tada atkakliai. Tiesa, trys riterio tarnai tuoj krito 
nuo iečių, paleistų iš pasalos, iš tankmės, tačiau pats riteris pa- 
guldė du žygūnus. Galop pavyko apraizgyti jį virvėmis ir išmes- 
ti iš balno. Bet tada ir Žybartą, ir kitus žygūnus taip įpykdė 
draugų žūtis, kad jie ne tik riterį pribaigė, bet ir jo šarvus gero- 
kai aplamdė. 

Žinoma, negerai jie pasielgė: reikėjo teutoną su visais šar- 
vais tuojau pat dievams paaukoti. Tad nenuostabu, kad dievai 
įširdo, keršyti pradėjo: kol Žybartas su draugais į Ventę grįžo, 
dar vieną Žygūną užmušė vėtros nulaužtas virstantis medis, 0 
kitą nuspaudė lokys. 

Šarvai ginkludėje padėti, blizga sau kampe. Gal Kernius ir 
sugebėtų išlyginti juos, tačiau pirkliai šarvų nedėvi. Uvis pir- 
klių rūbus nuo Rygos laikų gerai prisimena. O porą odinių tik- 
ro pirklio striukių kadaise ir Žybartas pargabeno iš žygio į sėlių 
žemę. Kelnes moterys iš minkšto stirnos kailio pasiūs. Pirkliai 
tokias irgi mūvi. Gerai paieškoję, kamaroje skrynioje rado ir 
tikras vokiškas suvarstomas pušnis. 

Žirgų reikės abiems. Ir dar dviejų - medui ir vaškui. Stip- 
rių žirgų! Uvio Trabantas labai tinka tokiai kelionei: maža kas 

gali atsitikti, gal teks gelbėti gyvybę, o jo eržilui eiklumu nie- 
kas neprilygsta. 

Ir dar kiekvienam reikia pasiimti po lanką. Kelionė ilga, 
reikės šviežienos prasimanyti. Trumpos svaidomos ietys, ku- 
riomis žemaičiai įpratę medžioti, netinka. Teutonai tokių neturi. 
O lankas - jis visiems tinka. Ir žygūnui, ir pirkliui. Lanką Uvis 
gerai įvaldė, jo paleista strėlė švilpdama skrieja į taikinį. Ker- 
nius irgi gerai šaudo, nors ir blogiau už Uvį. Badu nemirs. 


LZ 
“ 


O vakare jie pirtyje dar šveitė Kernių. Iš pradžių šutino 
garais, lupo beržinėmis vantomis, paskui barstė pelenais ir try- 
nė liepos karnomis. Kerniaus oda jau paraudo kaip virto vėžio, 
o Daubaras, Uvio vyresnysis brolis galiūnas, kurį Uvis pasi- 
kvietė į pagalbą, vis nesiliovė. Galų gale kalvis nebeiškentė: 

— Susimylėk, iki kaulų nutrinsi. 

— Ugi kentėk! - subarė jį Daubaras. - Ir nesiraityk taip. 

— Tave kaip reikiant nušveisti reikia! - pritarė Uvis. - Ki- 
taip teutonai pradės kamantinėti, kur aš tokio tamsaus gymio 
tarną radau. Gal Italijoje, paklaus. Argi pirklys ims tarnu kal- 
vį? 

— Na ir gyvenimas: kalvis nuėjo tarnauti pirkliui... - Ker- 
nius pūkštė ir stenėjo. - O gal aš ir Rygoje kalviu įsitaisysiu! 

Uvis nusijuokė: 

- Žinoma, taip būtų geriausia. Teutonų meistras tau aiš- 
kins, kaip geležį nukalti, kad ji teutonų šarvus pramuštų, o tu 
klausysies ausis ištempęs. Vokiškai tau pasakos, 0 aš vertėju 
pabūsiu. O gal geriau mes tą meistrą į Ventę atsiveskim?.. Na, 
Daubarai, pakaks. O veidą pats nusitrink! - Uvis metė Kerniui 
liepos karnos gniužulą. 

Nenumaldomai artėjo išvykimo valanda. 


? 


Dignojos ridininkas 
Apsingis 


lačiąją Dauguvos upę jie pasiekė per keturias dienas. 

Žinia, taikos metu, per daug nevarginant arklių, ją bū- 

tų galima pasiekti ir per tris dienas, o jei ypačreikia ir 

turi Žirgų pamainą, tai net ir per dvi. Tačiau šiuo at- 
veju svarbiau nei skuba buvo atsargumas. Per Viestarto valdo- 
mas pietines Žiemgalos žemes jie jojo per daug nesidairydami: 
Šį kraštą neblogai pažino abu: ir Kernius, ir Uvis. Šį kartą ne- 
buvo kada užsukti pas Uvio gerą bičiulį Zervį, kuris gyveno 
toliau rytuose. Be to, kas gali užtikrinti, kad jis sėdi namuose? 
Zervis dalį laiko praleisdavo Ventėje, dalį už Tervetės pilies 
esančiame kaime, kur gyveno jo motina. Tai jo dėka Uvis buvo 
ne kartą medžiojęs pietinės Žiemgalos miškuose ir pažino jos 
kelius bei takus. 

Toliau į šiaurę jiems teko perjoti miškingą ir pastaruoju 
metu ištuštėjusį ruožą, plytinti tarp Viestarto ir Livonijos vys- 
kupystės žemių. Čia atsargumo reikėjo kur kas daugiau. Nors 
šiuo metu stambesnio masto kovos nevyko ir net galiojo pa- 
liaubos tarp Ordino ir Viestarto, tačiau šiame ruože visko pasi- 
taikydavo. Dažnokai čia įsibraudavo kuris nors iš Padauguvės 
pilių komtūrų ta dingstimi, kad saugo komtūrijos sienas ir ko- 
šia paribio miškus ieškodamas plėšikų, tačiau išties vokiečiai 
labiau linkę buvo patys ko pasiplėšti. Užklysdavo čia ir jotis iš 
Žemaitijos ar Deltuvos. Atsibastydavo ir kuršių. Kas be ko, 
pasitaikydavo ir tikrų plėšikų. Dažniausiai tai buvo gaujos, su- 
sidariusios iš vyrų, atmetusių gentinę priklausomybę, arba už 
nusižengimus ištremtų iš gimtųjų vietų. Tokios gaujos buvo pa- 
vojingiausios, nes besislapstydamos miškuose juos puikiai išty- 
rė ir žinojo, kur geriausia surengti pasalą. Jos garsėjo Žiaurumu 
ir nelabai paisė, kas pasimaišydavo po sunkia ranka. Svarbu 
buvo grobis, o dar svarbiau - nepalikti gyvų liudininkų... 

Taigi atsargumas čia būtinas, ir Uvis pasigesdavo Vilkės. 
Kai ji bėgdavo priekyje, šniukštinėdama pakrūmes, galėjai būti 
tikras, jog iš netyčių niekas neužklups. O dabar reikėjo joti lė- 
tai ir kuo atidžiau tyrinėti aplinką. Prijoję ypač įtartiną, pasalai 
tinkančią vietą, jie eidavo pėsti, vesdami už pavadžio žirgus ir 

laikydami ginklus rankose. Tačiau šį kartą jiems pasisekė. Klam- 
pius paribio tankumynus jau keitė nuganyti, apretinti miškai, o 
po to ir dirbami laukai. Tolumoje pasirodė apsamanoję trobų 
stogai, pagirėse ganėsi karvės, vienur kitur ant kalvų kilo pilai- 
čių kuorai. Išėję į vedantį šiaurėn, ne tik žirgų kanopom, bet ir 
vežimų ratais išvagotą kelią, jie suprato, jog pavojingiausias 
kelionės ruožas praeitas. 

Dabar reikėjo joti drąsiai, vaizduojant vokiečius, kuriems 
nėra reikalo savo valdose slapukauti. Kernius visur jautėsi kaip 
namie, tad jam tokia laikysena nesudarė sunkumų. Uvis iš pra- 
džių dar mažumėlį dvejojo, tačiau jo abejonės dingo, kai prijo- 
jus kaimelį teko vokiškai paklausti prie kiemo vartų stovinčio 
vyro, kaip geriausiai pasiekti perkėlą per Dauguvą. Vyras klau- 
simą suprato, tačiau akivaizdžiai nenorėjo vokiškai atsakyti. Jis 
nutaikė rūškaną veidą, pamurmėjo kažką panosėje, badyda- 
mas pirštu tai į pietus, tai į šiaurę. Po to ryžtingai apsisuko ir 
jau buvo beeinąs savo tvartų link, kai gelbėdamas padėtį įsiter- 
pė Kernius ir sodriai žemaitiškai, įmaišydamas keletą Žiemga- 
lių žodžių, pakartojo klausimą. Kaimietis tuoj sustojo ir jo vei- 
do išraiška pakito. 

— Ko nesakai, kad moki žmoniškai kalbėt? - paklausė jis, 
atsigręždamas į Kernių ir visai nekreipdamas dėmesio į Uvį. — 
Kai tas ten taip burbuliuoja, tai man tulžis kyla... Kad jie kur 
prasmegtų, tie teutonai! 

— Na, mat, - teisinosi Kernius. - Nepatogu ir sakyti, bet 
užkrovė man tokią bėdą. Šitas paikas vokietukas pats vienas 
tai kažin ar nosį savo veide atrastų. Bet perkėla ir man reika- 
linga: kai jau žinosiu kur, tai nuvesiu vokietuką į Rygą ir ten 
juo atsikratysiu... 

Žiemgalis patenkintas nusikrenkštė į saują ir tuojau pat jie 
sulaukė ne tik išsamaus paaiškinimo, bet dar ir geros kloties 
palinkėjimų. Pasirodė, jog geriausia perkėla yra truputį toliau į 
vakarus. Tereikia prijojus antrą kelių išsišakojimą pasukti deši- 
nėn ir už dviejų mylių ją pamatysią. Pamiškėje perkėla, o val- 
čių toje perkėloje net ne viena. 

Prieplaukoje keltų radosi ne vienas, o net du. Vienas buvo 
ištemptas ant kranto ir keli vyrai darbavosi taisydami išlaužtus 
turėklus bei įskeltą dugną. Pasirodė, jog išvakarėse pirklio ve- 
žimą tempę arkliai kažko pasibaidė ir dar nepasiekę kranto 
sumanė pasiekti jį savo jėgomis... Deja, nukentėjo ne tik ar- 
kliai bei vežimas, bet ir plačiadugnis keltas. Prie antrojo kelto 
lūkuriavo keturi vežimai ir bent dvigubai tiek raitųjų. Iš pra- 
džių, kai jie prisiartino prie ištrypto kranto, kur savo eilės lau- 
kė keliautojai, šie tiriančiai nužvelgė atvykstančius, tačiau įsiti- 
kinę, jog kelio dulkės neslepia Ordino brolių aprangos, tuojau 
pat liovėsi jais domėjęsi. Mat Ordino broliai ne tiek turėjo, 
kiek patys pasiimdavo teisę keltis per upę be eilės. Jų pusėje 
buvo jėga, tad kitiems Livonijos krašto gyventojams tekdavo 
tik nuryti nuoskaudą. Tačiau, kaip tuoj sumetė laukiantieji, šie 
du nors ir gerais žirgais atjojantys keleiviai Ordinui nepriklau- 
sė, tad savo dėmesį vėl sutelkė plačiajai Dauguvai ir kitą kran- 
tą jau pasiekusiam keltui. 

— Kažin ar suspėsime šiandien, - nusprendė Uvis, apžvel- 
gęs ilgą eilę. - Nebetoli ir vakaras. Į tokią valtį telpa tik vienas 
vežimas ir pora raitelių. 

— Anokia čia bėda, - pasikasė papilkėjusią nuo kelio dul- 
kių barzdą Kernius. — Vis tiek iki Rygos šiandien nenukaktu- 
me. O čia ne taip jau ir blogai. Anava ten gal ir alaus šlakelis 
atsirastų... 

Jis mostelėjo pasroviui, kur už arklių apgraužtų karklų va- 
karo prieblandoje dumsavo kelios plačios prie žemės pritūpu- 
sios trobos. Sprendžiant iš tirštai pro čiukurus besiveržiančių 
dūmų bei nutryptos pakrantės, kur nukorę galvas kantriai lau- 
kė bent penketas arklių, trobose neatsisakydavo pavaišinti ke- 
liautojus. Tai liudijo ir netoli trobų pririštos prie įkaltų į žemę 
baslių kelios upinės barkos ir viena vytinė. Matyt, kad čia prieš 
leisdamiesi pasroviui iki Rygos, vakarui artėjant sustodavo ir 
upeiviai. 

— Tai ką?.. - susidomėjo Uvis. - Negi alaus išgersi, Ker- 
niau? 

Šiaip kalvis alų niekindavo, nes, jo žodžiais tariant, tai 
nebent lietuviams tinkantis bizalas. Doram žemaičiui patys die- 
vai parėdė gerti midų ir jis tokio parėdymo šventai laikosi. 

— Negi manai, kad čia kas padorų midų sugebės užraugti? 
—susiraukė Kernius. - Midų pagaminti proto ir dievų pagalbos 
reikia. O miežius bet koks prietranka užplikyti gali. Ne tik lie- 
tuviai, bet ir vokiečiai sugeba. Bet kai gerklė išdžiūvus nelygi- 
nant čiukuras, ką gi beveiksi? Patys žinojom, kad kelionė ne- 
bus lengva. Va ir kenčiam. 

Jis atsiduso ir pasuko arklio galvą trobų pusėn. 


L 


Ir visgi tą vakarą Kerniui Laimos lėmė paragauti midaus, 
ir net tokio, kurio jis negalėjo per daug išpeikti. Tiesa, ne tose 
pakrantės trobose, nes jų jiems taip ir neteko pasiekti. Kaip ir 
pridera, prieš pasirūpindami savimi, jie turėjo tinkamai pašerti 
kelionės nukamuotus žirgus, o pirmiausiai - pagirdyti. Prie kran- 
to greta viena kitos subedusios bukus priekius į dumblą linga- 
vo bent pustuzinis valčių, pakrautų ryšuliais, dėžėmis ir stati- 
nėmis. Teko paieškoti platesnio tarpo, kur būtų galima privesti 
prie vandens arklius, bet ir ten krantas buvo išmaknotas ir van- 
duo atrodė dumblinas. Trabantas nuleidęs snukį nepatenkintas 
sušnirpštė ir pakratė galvą. Vandenį jis buvo pripratęs gert šva- 
resnį. Uvis nusiavė savo vokiškas suvarstomas pušnis, pasirai- 
tojo kelnes ir, suėmęs arklius už pavadžių, įbrido gilyn į upę. 
Kol Trabantas nusprendė, jog vanduo jau pakankamai švarus 
jo skoniui, teko įbristi tiek, kad pradėjo šlapti iš stirnenų pa- 
siūtos kelnės. Kerniaus plačių strėnų kumelė ir ypač nešuliniai 
arkliai nebuvo tokie išrankūs ir papūsdami šnervėmis jau go- 
džiai gėrė. Pagaliau įsibridęs į upę kone iki pilvo, teikėsi gurkš- 
telėti vandens ir Trabantas. 

— Egi! Aš gi matęs tą žirgą! Su balta žvaigžde ant kaktos! 

Negi tas vokietukas jį pavogė? — išgirdo Uvis tarsi pažįstamą 
balsą. Jis metė žvilgsnį per petį į kranto pusę. Iš sunkiai pa- 
krautos valties, kurią prieš tai teko apeiti, į jį nepatikliai žvelgė 
barzdotas, praplikusiu pakaušiu vyras. Matyt, jis buvo prigulęs 
tarp valtyje riogsančių statinių, nes brisdamas į upę Uvis jo 
nepastebėjo. Vyras žiemgalių tarme kalbėjo šalia jo sėdinčiam 
vaikinukui ir kalbėjo garsiai, matyt, būdamas tikras, jog tas vo- 
kiškai apsirengęs arklius girdantis pirklys jų vis tiek nesupras. 

— Aber, das Ross ist nicht gestohlen, mein lieber Apsingis*, 
— tyčia pereidamas į vokiečių kalbą, šūktelėjo Uvis. Po pirmo 
nustebimo jis tuoj atpažino barzdočių. Tai buvo ne kas kitas, o 
rūdininkas Apsingis iš Dignojos, pas kurį jis prieš gerus metus 
praleido atmintinas ir kupinas pavojų dienas!** — Tai kaip, 
meistre? Senų bičiulių neatpažįsti?.. 

— Ten gi Uvis, tėte! Negi nematai? - tuojau pat susigaudė 
pašokęs valtyje vaikinas. Sūnų Apsingis turėjo berods penkis, 
ir Uvis negalėjo prisiminti, ar čia Aldis, ar jau spėjęs paūgėti 
Guntis. 

— Nagi! Betgi!.. - skėstelėjo rankomis Apsingis ir stipriai 
prisimerkė, nes buvo trumparegis. — Tikrai, kad taip. Bet ko tu 
apsirengęs ne kaip žmogus? 

— Tenka... - numykė Uvis, brisdamas Apsingio valties pu- 
sėn. Trabanto pavadį jis paleido, nes žirgas klausė šeimininko 
balso. Klausė balso ir Kerniaus kumelė. Į krantą jis vedėsi tik 
abu nešulinius arklius. - Na bet ir nustebinai mane. Negi į upei- 
vių luomą perėjai, meistre? 

— Į savininkų luomą! Šitas laivas mano! - mostelėdamas 
ranka į naujai atrodančią, didoką krovininę valtį, išdidžiai tarė 
Apsingis. - Po teisybei ir tavo čia nuopelnas nemažas. Valtis — 
tik dalis tos tavo grandinės. Negi mano moteris ją nešios? 

Daugiau aiškinti nebereikėjo. Atsidėkodamas už tikrai di- 
delę Apsingio pagalbą, Uvis tada padovanojo jam auksinę gran- 


* Bet juk žirgas nepavogtas, miclas Apsingi... (Vok.) 
** Apie tai, kaip Uvis gyveno pas rūdininką ir kalvį Apsingį, ieškodamas senelio Zvelgotės lobio, 
skaitykite Skomanto knygoje “Užkeiktas lobis". 

dinę iš surasto senelio Žvelgotės lobio. Bent taip buvo atsily- 
ginta už nuoširdumą ir užmokėta už pavojų, kuris tada grėsė 
ne tik Apsingiui, bet ir visai jo šeimai. 

— Pagalvojau, ko aš čia tam prakeiktam mūsų pilies fogtui 
Švachui turiu pusdykiai atidavinėti savo rūdą? Tai juk mūsų 
pelkių kraujas, mūsų šeimos prakaitu išgautas. Negi už grašius 
jam ir atiduosiu? Taigi nusipirkau valtį, nuplukdysiu į Rygą ir 
ten išlupsiu padorią kainą. Kauks vokietukai, bet išlupsiu. Ge- 
resnės rūdos jie gi niekur neras! 

— Kur jau ras! —- skubėjo pritarti Uvis, nes puikiai žinojo, 
kaip didžiavosi Apsingis savo išgauta ir stropiai išvalyta pelkių 
rūda. Gal net labiau negu savo pramuštgalviais vaikais. - Tai 
štai kaip išeina. Pasirodo, kad keliaujam ton pačion pusėn. Ir 
žinai ką, meistre, supažindinsiu tave dar su vienu kalviu. Ma- 
nau, kad turėsite apie ką pasišnekėti. Ypač jei netyčia atgaivai 
vežatės ir midaus... 

Jis apvedė žvilgsniu didelėmis rūdos statinėmis pakrautą 
valtį, tikrindamas, ar nebus tarp jų įsimaišiusi mažesnė, midui 
tinkanti statinaitė. Pačiame valties gale, tarp ryšulių, tarsi ir 
matėsi tokia, dviejų kibirų talpos... 

— O midaus kaip sykis įsiritinau statinaitę. Ir, nesigiriant, 
ne bet kokio. Kaip kūju per galvą trenkia. O kur tas meistras"? 
Tas ten, su barzda? 

— Tas... — linktelėjo Uvis, kai Apsingis parodė į tolėliau 
krante lūkuriuojantį Kernių. - Koks būtų kalvis be barzdos? 
Įtariu, jog judu neblogai sutarsite. 


UŽ 
“ 


Pasirodė, jog jie sutarė išties neblogai. Kad niekas netruk- 
dytų šnekai, arklius paliko ganytis pievelėje tarp karklų ir alks- 
nių, o patys atsistūmė kiek nuo kranto ir išmetė geležinį kablį, 
kuris tarnavo už inkarą. Dauguvos vanduo tyliai skalavo valties 
šonus, o Apsingiui iškilmingai išmušus statinaitės volę, taip pa- 
kvipo medum, kad Kernius pritardamas net atsikrenkštė. 

— Garsas apie tai, kaip tu savo motiną ir seserį išgelbėjai, 
Uvi, ir iki mūsų Dignojos atėjo, - pradėjo Apsingis. Jis nuliejo 
midaus šlakelį į Dauguvą, sumurmėjo trumpą maldelę upės die- 
vams ir tik tada ištiesė kaušą Kerniui. - Dar niekas nėra taip 
sumaniai apgavęs komtūro Haseldorfo...* Ir nebijai vėl lįsti į 
Ordino valdas? | 

— Tai kad reikia, Apsingi, - rimtai tarė Uvis, o Kernius 
pridūrė: 

— Supranti, bičiuli, čia aš jį paakinau... - Kalvis gurkštelėjo 
midaus, pauostė, vėl gurkštelėjo ir pagyrė: - Na, Žinai, bičiuli, 
midus beveik kaip mūsų Ventėje! Turbūt iš liepžiedžių medaus? 
Ir išlaikytas kokius trejus metus? — ir nelaukdamas atsakymo 
paklausė vėl: - Jei į Rygą savo rūdą plukdai, tai kur ją pardavi- 
nėsi? Negi turguje? 

— Midus tikrai liepžiedžių, - neskubėdamas iš eilės atsaki- 
nėjo rimtasis Apsingis. - Išlaikytas penkerius... O į turgų rūdos 
nevešiu. Čia tau ne kiaušiniai ir ne grūdai. Rūdą reikia siūlyti 
ten, kur jos reikia: tiesiai Ordino arba vyskupo kalviams. 

— Negi taip tiesiai ir veši į pilį? - pagyvėjo Kernius. 

— Na, iš pradžių apsistosiu pas savo bičiulį lyvį Kuopį, kuris 
turi užeigą “Pas lokį", - vėl lėtai aiškino Apsingis. - Nusisam- 
dysiu arklius ir nuvešiu vieną statinę pabandymui. O jei rūda 
patiks ir jei duos gerą kainą, tada ir visas atboginsiu. O ji pa- 
tiks! 

— Tiesiai kalviams? - vėl paklausė Kernius. 

— O kaipgi! 

— Tai sakyk, kad arklius jau nusisamdei, - įsiterpė Uvis. — 
Nes mudu su Kernium irgi į Rygą jojam ir galėsim tau pagelbė- 
ti. Mat kaip sykis mes pas juos ir vykstam... 

— Pas Ordino kalvius?.. - net loštelėjo Apsingis. - Vėl kokią 
klastą sumanei, Uvi! Parduodat jiems ką nors? 

— Tai jie mums parduos, - Kernius siurbtelėjo midaus ir 


* Apie tai, kaip Uvis išvadavo iš teutonų nelaisvės savo motiną Medeiną ir seserį Gailę, skaitykite 
Skomanto knygoje “Dievų valia". 

prisimerkė iš malonumo, nes midus tikrai švelniai sruveno jo 
gomuriu. - Atata... Neblogas. Taigi, jie mums parduos, o gal ir 
atiduos... 

— Vokiečiai nieko veltui nedalija... - papurtė galvą Apsin- 
gis. - O ko gi jūs norit? 

— Na.... Sakykim, sužinot kai ką... - Kernius primerkė akį. 
Jis gebėjo Žmones vertinti ir jau buvo nutaręs, jog Apsingiu 
pasitikėti galima. 

Apsingio veidas apsiblausė. Jis truputį patylėjo ir papurtė 
galvą. 

— Numanau... Bet šįkart, bijau, nieko neišeis... Vokiečių 
kalvės devyniom spynom užrakintos ir trijų eilių sargybos sau- 
gomos. O dabar, girdėjau, jie iš Bremeno miesto atsisiuntė to- 
kį meistrą Jokūbą, tai tas iš viso dėl savo kalvystės paslapčių 
pamišęs. Girdėjau, kad niekas ten dar nėra įsibrovęs... 

— Matyt, todėl, kad žemaičiai dar nebandė... Bent kol kas. 

Apsingis įsileido dar midaus į ąsotį tr susirūpinęs atsiduso. 

— Bijau, kad nenumanot, kaip tai sunku, - tarė jis. - Žino- 
kit, tiems, kurie lenda į jų ginklų kalves, jie išdegina akis ir dar 
priedo nupjauna liežuvį. Kad paskui neišsiplepėtų... 

Midaus sušildytas šypsnys išblėso Kerniaus veide. Jis pasi- 
kasė savo barzdą ir atsikrenkštė. 

— Najjau, na jau... 

— Sakau, ką Žinau. O dėl tų arklių... - Apsingis perbraukė 
per savo plikę. - Nemanau, kad man jų prireiks... 

— Negi ritinsi tas statines iki pilies, Apsingi? — iš po vešlių 
antakių pažvelgė į Dignojos rūdininką Ventės kalvis. - Arklių 
prireiks! O mes ne iš karto ten brausimės. Apsižvalgysime pir- 
miau... Negi mes kokie piemenys?.. 

— Mes tavęs neįvelsim, - užtikrino ir Uvis. - Kas mums ten 
rūpi —- mūsų reikalas. O tu niekuo dėtas. Bet pradžiai padėti 
mums gali. Va, jei Kernius tau pagelbėtų tas statines pakilnoti 
prie kalvių? 

Apsingis susirūpinęs pažvelgė į midaus ąsotį, tarsi ten ieš- 
kotų atsakymo. 

— Negi netinku tau į gizelius? — paklausė Kernius. 

— Jei... Jei manyčiau, jog iš to bus nauda... Mat jūs, žemai- 
čiai, dar nesuvokiat, kas per sutvėrimas tas teutonas! - Apsin- 
gis atsitiesė ir atsikrenkštęs spjovė per valties bortą. Tai jam 
tarsi kiek pagerino ūpą. - Tfu! Bloga vien pagalvojus. Bet jei 
manot, kad tai padėtų.:. 

— Laimos jau žino, kad padėtų... - nusprendė Kernius. — 
Kitaip nebūtų mūsų suvedę. O kaip toliau bus, matysime. Bet 
kai midus toks geras, blogai būt negali. Mmm!.. Dar šliūkšte- 
lėk man. Numanau, kad statinė tai klevinė... 

— Ne... Statinaitė iš ąžuolo medžio. 

— Ne aklas, matau, kad ąžuolinė. Bet ne joje rauginai... 

Apsingis ranka perbraukė savo plikę ir jo apsiblausęs vei- 
das pamažu pragiedrėjo. Jis net sugebėjo nusišypsoti. 

— Teisybę sakai... - tarė jis. - Užraugiau ir išlaikiau klevo 
statinėje. Perpyliau tik prieš kelionę... Ir tu atseki skonį?.. 

— O kaipgi? Negi būčiau meistras, jei neatsekčiau? - Ker- 
nius patenkintas ištuštino kaušą iki dugno. - Matai, nuo mūsų 
paslaptis sunkiai nuslėpsi... 

— Irgi norėčiau patikėti... - pritarė Apsingis ir jo veidas vėl 
surimtėjo. - Bet Žinokit - paslaptis paslapčiai nelygu! 


Rygos bokštai 


ygos bokštus jie pamatė dar iš geros mylios nuotolio 
ir juo labiau jie artėjo, juo sunkiau Uviui sekėsi tram- 
dyti jaudulį. Jį užliejo dvilypė jausmų banga. Viena 
banga buvo krūtinę gniaužianti pavojaus nuojauta. Tie 
į debesuotą vasaros dangų kylantys bokštai ir ypač jų papėdėse 
grėsmingai stūksanti mūro siena kadaise, ir ne taip jau seniai, 
atkirto jį nuo įprasto gyvenimo, pavertė beteisiu vergu, ir Ryga 
tapo jo kalėjimu. Suprantama, dabar Uvio jėgos buvo kitos, jo 
padėtis kita, kitos buvo ir galimybės, tačiau to praeityje jį už- 
valdžiusio bejėgiškumo liekanos dar tūnojo kažkur giliai širdy- 
je. Ir kad kaip būtų keista, šalia šios atsirito ir antroji, beveik 
tokia pati galinga, tačiau visiškai priešinga banga. Tai buvo nuo- 
jauta, kad netrukus vėl pamatys vaizdus, kuriuos tada regėjo, 
pabus gatvių ir turgaus triukšme, kuris tada jį supo. Kad ir ką 
sakytum, beveik ketveri ilgi jo vaikystės metai buvo praleisti 
už tų mūrų, ir tarp daugybės liūdnų dienų pasitaikė ir links- 
mesnių akimirkų. Pasitaikė net mažyčių pergalių, tuo svarbes- 
nių, kad jos padėjo susigrąžinti beveik prarastą pasitikėjimą 
savimi. Pasitaikė ir gerų Žmonių, kuriuos jis prisimindavo su 
dėkingumu. Ir kas svarbiausia, ten visgi buvo daug išmokta. 
Tikrai daug! Ir dabar, beveik po ketverių metų, į Rygos mūrus 
iš lauko pusės žvelgė visai kitas žmogus. Visai nepanašus į tą 
pasimetusį, išsigandusiom akim vaiką, kuris surištom rankom 
belaisvių vilkstinėje buvo beveik vilkte įvilktas į miestą pro di- 
džiuosius vartus. Iš tiesų, per pastaruosius ketverius metus, ku- 
riuos Uvis praleido gimtinėje, atgavęs savo teises, jis subrendo 
ir sustiprėjo, tačiau pasikeitė, ko gero, mažiau negu per laiką, 
praleistą Rygoje. 

Todėl dabar, palaipsniui artėjant tiems iš vaikystės sąmo- 
nėn įsmigusiems bokštams, nelengva buvo tvardytis. Tramdy- 
damas nerimą jis jojo nuleidęs galvą, stengdamasis kuo ilgiau 
nežiūrėti į tuos tolimus mūrus, kad vėl po kurio laiko kilstelė- 
jus galvą jie jau būtų kur kas arčiau. Tačiau kartais atrodė, jog 
tie Rygos bokštai ne tik nepriartėdavo, bet dargi nutoldavo. 
Gerai būtų paraginti Trabantą, tačiau šalia jo Kernius jojo ra- 

mut ramutėlis, tarsi nebuvo verta skubėti, o tuo labiau - jau- 
dintis. UŽ jų taip pat ramiai risnojo apkrauti vaško ritiniais 
nešuliniai arkliai. Uvis vis dirsčiojo į Kernių, stengdamasis at- 
spėti, kokį įspūdį jam palieka artėjančio miesto vaizdas, tačiau 
šis elgėsi taip, tarsi ir nematytų Rygos mūrų. Atrodė, jog joja 
apsnūdęs, ramiai spoksodamas į arklių kanopų išmaltą bei ve- 
žimų ratų išvagotą kelią. 

— Na tai kaip? A? - neištvėrė Uvis. - Tai bent miestas ta 
Ryga! Ką manai, meistre? 

Kernius pakėlė galvą ir kiek primerkęs akis pažvelgė bokš- 
tų pusėn. 

— Egi mūrai... - tarė jis visai abejingai. - Ir bokštas vienas 
kitas kyšo... 

— Vienas kitas! Tik paklausyk! —- kažkodėl Uvis pasijuto, 
tarsi ne Rygą, ojį patį įžeidė toks abejingumas. — Kur tu tokius 
regėjai? Ten tas, kur šaunasi virš kitų, tai Marijos katedra, o iš 
kairės su smailu stogu, tai švento Jono bažnyčios bokštas. O 
bokštų, kurie miesto sienoje, tai tik dalį tematome, o ten, kur 
keturkampis bokštas, - švento Jurgio vartai. 

— Nagi, nagi. Pats ir bežinąs... - pagyrė Kernius tarytum 
vieną iš savo sūnų, atbėgusį parodyti, kokią švilpynę išmoko 
pasidaryti iš karklo šakos. - Bet kad smailūs tie tavo bokštai. 
Visai ne kaip Polocke. 

— Tai ką, manai, Polocke geresni? 

Kernius trūktelėjo pečiais. 

— Vienas bokštas ar kitas, - tarė jis ir plačiai nusižiovavo. 
Persikėlę pirmąja valtimi per Dauguvą, jie jojo nuo ankstaus 
ryto, ir kelionė spėjo įgristi. - Man tai geležis galvoj, ne mūrai. 
Galvoju, apie ką ten porino tas tavo Apsingis. Regis, nelengva 
bus. Kaip ten jis tuos kalvių subuvimus vadino? 

— Gildijom. 

— Taigi. Aš esmi kalvis ir neprastesnis už juos. Išties geres- 
nis. Tai kodėl man nejįstojus į tą jų gildiją? 

Atsakymo šiam klausimui nereikėjo ir Uvis jo nepasiūlė. 

— Neįstosiu, nes nepriims. O kodėl? Todėl, kad jie prasti 

kalviai... - pats sau atsakė Kernius..—- Kad būtų tikrai geri kal- 
viai, neslėptų ką sužinoję... O dabar jie bijo, kad kitas geriau 
padarys. Matyt, jie tas paslaptis patys pasivogė. 

— Gal ir taip, - sutiko Uvis. — Bet koks mums skirtumas? 
Svarbu, kad mes sužinotume... 

— Skirtumas svarbus! - papurtė galvą Kernius. - Jie slepia, 
akis degina, liežuvius pjausto... Kodėl? Todėl, kad bijo. Ir tei- 
singai bijo... 

— Kaip tai, teisingai"? 

— Patys pavogė, bijo, kad kiti jiems tą paslaptį paims. 

— Greičiausiai taip. Bet jei būtum vokietis, tave į tą gildiją 
priimtų... - pridūrė Uvis. 

— Nagi... - sutiko Kernius. - Bet, laimei, esu Žemaitis. O 
anie tik vokiečiai. Kai taip pagalvoji, išsyk ramiau pasidaro. 


* 


Pirmąją didesnę kliūtį, būtent Rygos vartus, jie įveikė be 
didelio vargo. To ir reikėjo tikėtis, nes Uvis vokiškai kalbėjo 
kaip tikras rygietis, o Kerniaus aprangos bei žodžių išteklių pa- 
kako, kad ir priekabiausias sargybinis jį palaikytų latgaliu iš 
padauguvio ar žiemgaliu. Priartėjus prie didžiųjų miesto vartų, 
Kerniaus veide nevirptelėjo nė vienas raumuo, nors jis tokius 
vartus ir regėjo pirmą kartą. Užtat jaudinosi Uvis. Tiesa, nie- 
kas to nepastebėjo, nes sargybiniams tą dieną darbo netrūko, 
tad jie tik užmetė akį ir tik dėl vaizdo pabaksnojo nešulinių 
arklių ryšulius. Kad maišuose vaškas, jie galėjo ir uoste užuos- 
ti, bet dėl viso pikto pasitikslino, ar jie vaško pirkliai. 

— Ja, ja... Haben Wax...* — linguodamas galvą ir braukda- 
mas plaštaka per ūsus, patvirtino Kernius, nes Uviui trumpam 
buvo tarsi užėmę žadą. 

— Galite per daug neskubėti, —- nusišypsojo sargybinis, kai 
Uvis stipriai truktelėjo nešulinius arklius už pavadžių. Tie ne- 


* Taip, taip... Turime vaško (Laužyta vok.). 

norėjo lipti ant pakeliamo medinio tilto grindinio, o Uviui knie- 
tėjo kuo greičiau prasmukti pro sargybą. - Suspėsite. Legatas 
tik vakar atvyko. Dar truks laiko, kol jis iškeliaus. 

— Mes ir neskubam, - pasiteisino Uvis. - Koks legatas? 

— Na dabar! - nustebo sargybinis. —- Ar jūs iš dangaus iškri- 
tę? Popiežiaus legatas, kuris tvarką Livonijoje pagaliau pada- 
rys! Ar ne dėl to vežat vašką į Rygą? Bus didelis turgus! Viskas 
pabrangs! 

— Ak, tai. Tiesa... Žinoma... - Uvis delnu plojo nešuliniams 
arkliams per strėnas ir tie pagaliau įsidrąsino lipti ant tilto grin- 
dinio. Sargybinis jau žvelgė į artėjantį vežimą su malkomis. Jis 
nekantriai mostelėjo, kad Uvis su Kerniumi netrukdytų judėji- 
mo. Sudundėjo mediniai tilto grėdai po arklių kanopom, ir jie 
ijojo į didžiojo bokšto pavartės prieblandą. Dar keliolika žings- 
nių, pavartė baigėsi ir jie pagaliau atsidūrė Rygos mieste. 

Įtampa, kuri buvo jį suėmusi prie vartų, staiga atslūgo, 1r 
Uvis giliai atsikvėpęs apsižvalgė aplink. 

Rygos vaizdai, triukšmai ir kvapai vėl apsupo jį!.. 

Vaizdas buvo pažįstamas, nors ir šiek tiek pasikeitęs. Ryga 
augo sparčiai tais metais, ir keli namai, kurie, kaip prisiminė 
Uvis, buvo vieno aukšto, dabar buvo pakelti iki dviejų, o vieną 
namą gaubė pastoliai ir dailidės darbavosi, statydami net trečią 
aukštą! Name prie kampo į Jokūbo gatvę, kur jį siųsdavo pirk- 
ti riestainių, jau nebuvo kepyklos, ten dabar pardavinėjo ge- 
lumbės ritinius. Daug įvairių skirtumų pastebėjo visur, be to, 
atrodė, jog triukšmai ir kvapai, nors ir pažįstami, buvo tarsi 
garsesni ir sodresni. Uvis vos spėjo žvalgytis, o Kernius, kaip ir 
prieš vartus, tik apsidairė kartą kitą ir, nutaisęs abejingą veido 
išraišką, jojo toliau. 

— Tai ką sakai? Aa? Ar esi matęs kada tokį miestą? - neiš- 
kentęs paklausė Uvis. 

Kernius suraukė nosį, šniurkštelėjo. 

— Egi dvokas tai beveik kaip Polocke! - nusprendė jis. 

— Eik tu žinai kur! Koks tau Polockas... - užsiplieskė Uvis. 
Tiesa, jis pats Polocke nebuvo buvęs, tačiau jam netilpo į gal- 

vą, kad koks nors kitas miestas galėtų prilygti Rygai. - Kaip tu 
gali lyginti? 

— Gal ir tiesa, - samprotavo Kernius. - Dvokas ten kiek 
kitoks. Mat tada Polocke gaisras buvo. Kur nebus! Patys ir pa- 
degėm. 

— Na jau... Lyginsi-su Ryga, - negalėjo nurimti Uvis. — Va, 
žiūrėk. Ta gatvė suka į švento Jono bažnyčią. Ta, kurios bokštą 
matėm iš tolo. Dar pamatysi, koks jis iš arti. Yra į ką pasižiū- 
rėti! 

Jis užsižiopsojo, užvertęs galvą ir ieškodamas, kur pro na- 
mų tarpus pamatys bokštą, tad Kerniui teko timptelėti arklius į 
šalį, nes tiesiai į juos dardėjo dvikinkė karieta. 

— Nio... Nio... - ramino pasibaidžiusius arklius Kernius. — 
Lekia kaip galvas pametę! Nebūt teutonai. 

— Kad nepanašu, jog čia teutonai, - suabejojo Uvis. - Ap- 
sirengę ne taip. 

Iš tiesų, trijų karietoje sėdinčių vyrų apranga buvo kur kas 
įmantresnė už juos supančių miestiečių. Spalvingesnė ir iš bran- 
gesnių medžiagų. 

— Tai kas tada jie? - Kernius atsigręžė, lydėdamas akimis 
karietą, kol ta dingo už gatvės posūkio. Važiuojantieji buvo 
apsigaubę margais, blizgančiais auksu apsiaustais su pūstomis 
apykaklėmis. Vienas jų turėjo skrybėlę su neį;manomai didele, 
pūkuota balta plunksna. Skrybėlę jam teko prilaikyti ranka, kad 
nenukristų. - Anie pasipūtę nelyginant gaidžiai. 

Uvis patraukė pečiais. 

— Kad ir nežinau. Gal iš tų, apie kuriuos sargybinis pasako- 
j07 

— Et, tegu anie žinos, - numojo ranka Kernius. - Ištupėjau 
balne tiek, kad, ko gero, sėdynė prilipo, neatplėšiu. Pats metas 
paieškoti Apsingio bičiulio meškos užeigos. Rasi pames man 
kur į kampą šiaudų kūlį. 

— Ji vadinasi lokio, o ne meškos užeiga, - pataisė jį Uvis. — 
Ir atmink, kad mes pirkliai, o ne kokie valkatos. Ant šiaudų 
miegoti mums nepridera. 

— Na va! Žinojau, kad bus nelengva, - suniurzgė Kernius. 
— Bet kur dėsies? Jei jau taip reikia, miegosiu kad ir lovoj. 


“0 


Lyvio Kuopio užeiga vokiškai vadinosi “Zum Baren“, tąi 
ženklino ir jos iškaba, vaizduojanti gauruotą galvą nuleidusį 
lokį. Kaip jie vėliau sužinojo, dar Kuopio tėvai valdė plotą že- 
mės šalia pirmųjų Rygos mūrų, o kadangi suskubo laiku apsi- 
krikštyti, tai tos Žemės iš jų neatėmė. Kai Ryga išsiplėtė ir bu- 
vo pastatyta antroji, toliau siekianti apsauginė siena, dalis Kuo- 
pio žemės pateko į išsiplėtusį miestą. Kuopio tėvai pastatė joje 
kelis namus, o atvykęs iš Liubeko pirklys vieną jų išsinuomavo 
ir įrengė užeigą, pavadindamas ją “Zum Baren". Kai liubekie- 
tis numirė, Kuopiai užeigos nebenuomavo ir nutarė tvarkytis 
patys. 

Tėvui mirus, užeigos savininku tapo antrasis sūnus Kuopis. 
Jis buvo stebėtinai aukštas vyras, ir kadangi vokiečių dailidės 
duris taisė savo ūgiui, Kuopiui teko nuolat lankstytis. Per kele- 
rius metus jis net įsigijo kuprelę ir dabar vaikščiojo kiek pana- 
rinęs galvą ir atrodė tarsi amžinai būtų nuliūdęs. Tiesą sakant, 
per daug liūdėti jam nederėjo, nes nors kiti užeigų savininkai 
vokiečiai jo savu ir nelaikė, svečių “Pas lokį" netrūko. Lanky- 
davosi pas jį ne tik Rygon vis gausiau atkeliaujantys lyviai, lat- 
galiai ir sėliai, bet ir nemažai vokiečių. Kuopio kainos buvo 
prieinamesnės, midų mėgėjai laikė vienu geriausių ir net vo- 
kiečiai užeigų savininkai turėjo pripažinti, jog lyvis itin gerai 

Šeimininkas Kuopis pusiau abejingai priėmė Uvio perduo- 
tus Apsingio siunčiamus linkėjimus, tačiau kai Uvis ištraukė iš 
už diržo kapšą, kuris skvarbiai Kuopio akiai pasirodė esąs pa- 
kankamai sunkus, jo liūdnoku veidu perbėgo šypsnys. 

— Kambarys yra, - patvirtino jis, — ir ne bet koks, o toks, 
kad pačiam Ordino didžiajam magistrui tiktų. Dvi lovos, lan- 
gas į kiemą tr priedo stebuklas, kurio kitur nepamatysit - tik- 

ras stiklinis veidrodis! Ir kadangi jūs Apsingio pažįstami, tai ir 
kaina bus visai prieinama. 

Kaina, kurią jis po to pasiūlė, buvo anaiptol ne maža. 

— Nusidėrėk... - paakino Uvį žemaitiškai Kernius. - Šitas 
lyvis lokio nuo meškos neskiria. Matei, kokia baidyklė nupieš- 
ta. Tai galir derėtis nemoka. 

Derėtis, pasirodo, jis vis dėlto mokėjo, nes kai nuleido kai- 
ną beveik perpus, ir Uvis pagaliau sutiko mokėti, tai vis tiek 
gavo už kambarį daugiau negu paprastai gaudavo. 

— Elze! — riktelėjo Kuopis ir išsitiesė - atrodė, kad net kup- 
rą nusimetė nuo pečių. - Snaudi kur pasislėpus, kaip visad! 
Parodyk ponams vaško pirkliams kambarį! Tą, kur ponai rite- 
riai apsistoja. 

Iš gretimo kambario pasirodė stamboka tarnaitė ir Žingei- 
džiai apžvelgusi svečius, ypač Uvį, mostelėjo ranka į laiptus, 
vedančius į antrą aukštą. Pati lipo pirmoji ir, įvertindamas jos 
apkūnių klubų bangavimą, Kernius tyliai švilptelėjo pro dantis. 
Kuopis taip pat lipo laiptais iš paskos, matyt, nutaręs pasigro- 
žėti nustebimu savo svečių veiduose, kai jie išvys kambarį, ku- 
riame apsistoja net riteriai. 

— Puikus kambarys! — išdidžiai tarė Kuopis, kai tarnaitė 
atvėrė duris į išties nemažą patalpą. - Kito tokio visoje Rygoje 
nėra, kad būtų su veidrodžiu! Ei, čia ne tau! - šūktelėjo tarnai- 
tei, kuri, priėjusi prie į įmantrius pasidabruotus rėmus įtverto 
stiklo gabalo, įtraukė kvapą taip, kad jos ir taip įspūdinga krū- 
tinė dar labiau išsišautų. - Ne tau tai, o ponams pirkliams! 

Tarnaitė, nesutrikus ir patenkinta tuo, ką mato, nužvelgė 
savo stuomenį ir eidama iš kambario metė vylingą žvilgsnį į 
Uvį. 

Kuopis laukė, kokį įspūdį naujiems svečiams paliko kam- 
barys, ir ypač veidrodis. 

— Oho... - sumurmėjo Kernius, nors, kaip suvokė Uvis, ne 
tiek stebėdamasis veidrodžiu, kiek tarnaitės stuomeniu. Ker- 
nius pats priėjo prie veidrodžio, bet pažvelgęs į savo atvaizdą, 
pastebimai susiraukė. 


— Tai tikras Venecijos stiklas! — išdidžiai tarė Kuopis. - Nei 
pas Šulcą, nei pas Kasperhauserį tokio nerasit. Nebent pats vys- 
kupas Albertas turi. 

— Kadjis nekaip rodo... - pusbalsiu sumurmėjo Kernius. 

— Tai štai. Geriau nerasite. - Kuopis dar kartą iškilmingai 
mostelėjo, tarsi reikalaudamas iš svečių pritarimo, kad kamba- 
rys išties puikus, Ir jau prieš užverdamas duris tarė Kerniui: 

— O su gerbiamu barzdotu ponu sutikti negaliu. Mano iška- 
boje pavaizduotas būtent lokys. Tikrų tikriausias lokys, ir nu- 
piešė jį geriausias Rygos tepliorius. Gildijos narys! O veidrodis 
rodo puikiai! 

Kernius susiraukė, bet, matyt, buvo tikrai pavargęs, nes, 
prieš užsiveriant durims, taip ir nesumojo, ką atsakyti... 

— Tegu jis tą savo nusmurgusią mešką vadina nors ir gegu- 
te, - burbtelėjo nepatenkintas. - Ir kas būtų manęs, kad toks 
ištįsęs lyvis žemaitiškai supras?.. 

Išsimiegojo jie puikiai, ir rytą pabudęs Kernius teikėsi pri- 
pažinti, jog kai kas Rygoje išties geriau negu kadaise jų užimta- 
me Polocke. Ne todėl, kad čia buvo daugiau ko pagirtino, bet 
todėl, kad kai ko nebuvo iš viso. Jei būti tiksliam, tai nebuvo 
blakių. Polocke juos naktį taip puolė kapoti blakės, jog jų rikis 
nusprendė, kad rusai jas iš keršto siunčia... Neapsikentė jie ta- 
da ir padegė visą užeigą, nutarę taip blakėmis atsikratyti, o pa- 
tys 1šjojo miegoti į mišką. Supleškėjo ta užeiga su visom bla- 
kėm. Ir dar pusė Polocko. Čia visgi geriau. Blusą vieną kitą 
Kernius aptiko, tačiau blakių - ne. 

Dienos pradžia tad buvo nebloga ir kadangi Apsingis turė- 
jo atplaukti tik pavakary, atsirado laiko parodyti Kerniui mies- 
tą ir pabandyti ką nors sužinoti apie ginklų dirbtuves. Miesto 
gatvės, ypač aplink turgų, katedrą ir šv. Jono bažnyčią, daug 
kuo buvo atmintinos Uviui. Tai čia jis pirmą kartą pamatė Bar- 
do juokdarių rodomus, jį tiesiog pakerėjusius akrobatinius nu- 

merius. Tai čia jam teko bėgti nuo įžūlių Rygos vaikėzų, štai 
čia storoji Kercienė prarado ne tik pinigų kapšį, bet ir raktą 
nuo kamarėlės, kurioje ji buvo užrakinusi savo dukrą Beatą, 
kad ši nepabėgtų į vienuolyną. Tiesa, prie Kercės namo Uvis 
nutarė neiti. O jei storoji Kercienė jį pažins? Atsiminimų buvo 
daug, tačiau Kerniui jie nieko nereiškė ir jis sekiojo paskui Uvį 
domėdamasis tik tuo, kas nors menkiausiu kampu siejosi su 
ginklakaliais, ir net tekdavo jį tramdyti, kai jis laužyta vokiečių 
kalba iš kiekvieno praeivio stengdavosi ką nors iškvosti. Tačiau 
daugumas jų užkalbintų rygiečių apie kalves beveik nieko neži- 
nojo. Na, kala kažkur ginklus, kad nuo pagonių apsigintų, ir 
tiek. Be to, tomis dienomis rygiečiai ir nesidomėjo niekuo, i1š- 
skyrus ką tik atvykusiu popiežiaus legatu Modeno vyskupu Vi- 
lemu bei jo skaitlinga ir spalvinga svita. Visur tik ir sklido kal- 
bos apie neįtikėtinai spalvingus atvykusių italų drabužius, apie 
jų Žavingai mandagų elgesį bei jų skambią tarsi daina kalbą. 
Rygą taip sužavėjo atvykėliai, jog dauguma miestelėnų nenorė- 
j0 leistis į kitas kalbas. Nežiūrint to, per pusdienį kai ką suži- 
noti pavyko. Pasirodė, jog vyskupo pilyje esanti ginklų dirbtuvė 
senesnė, turi geresnius meistrus ir ginklus kala dailesnius. Nors 
daugiau ginklų nukalama Ordino kalvėje. Tiesa, jie ne tokie 
dailūs, bet knechtų būriams geri ir tokie. Kai Kernius paklaus- 
davo, kurie ginklai, ar iš vyskupo, ar iš Ordino kalvės, geriau 
užgrūdinti, dalis pašnekovų net nesuprasdavo klausimo, o ku- 
rie suprasdavo, pažvelgdavo į juodu su įtarumu. Kokie pavo- 
jingi jų klausimai, jie sužinojo iš vieno šnekaus batsiuvio jau 
grįžę į "Lokį" ir paprašę šeimininko pavalgyti. Išgirdęs klausi- 
mą, batsiuvys apsižvalgė ir pažeminęs balsą paaiškino, jog jie, 
matyt, ką tik atvyko į miestą, nes kitaip žinotų, jog apie plieno 
grūdinimą geriau iš viso nekalbėti. 

— Tai gi paslaptis, - dar tyliau dėstė batsiuvys, gerdamas 
jau ne pirmą kaušą alaus, - o už jos išdavimą iki raudonumo 
įkaitintom replėm išrautų liežuvį! Ją Žino tiktai ginklų dirbtu- 
vių meistrai, o kai gizeliai išmoksta, tai, kol jie dar nevedę, jų 
iš viso nebeišleidžia į miestą... 

— Nejaugi? - nusistebėjo Uvis. — O kodėl? 

— Jau nuo Ievos laikų taip yra, kad didžiausia pagunda vy- 
rams yra moterys! - dar tyliau dėstė batsiuvys. - Jos gali apsuk- 
ti ir gudriems vyrams protą taip, kad tie praras ne tik liežuvį, 
bet ir galvą. Taip gi nutiko Holofernui, kuris patikėjo Judita, 
ne geriau išėjo ir Samsonui*. Taigi, atsarga būtina, ir jei kol 
kas ir Ordino, ir vyskupo kalvių gizeliai dar su liežuviais, tai tik 
todėl, kad meistrai neleidžia įsikeroti pagundai. - Batsiuvys ap- 
vertė savo tuščią ąsotį ir tyliai sukikeno. - Aš savo gizeliams 
irgi baksteliu su yla į vieną vietą, jei pradeda plepėti, iš kokio 
medžio skaldau vinukus puspadžiams... Ei, Elze! Dar alaus! 

— Kas tas Koloperna? - pusbalsiu paklausė Uvio Kernius. 
— Irgi kalvis? 

Uvis nespėjo atsiliepti, nes į kambarį, nešina pilnu alaus 
ąsočiu, įėjo Elzė. Nešė alų šnekiajam batsiuviui, tačiau žvelgė į 
Uvį. Pastatė ąsotį ant stalo, priėjo prie žemaičių ir paklausė: 

— Ar iš toli būsite? 

— Šiaip tai iš Bremeno, - kuo ramiau atsakė Uvis. - Bet 
dabar čia, vyskupo valdose, vašką supirkinėjam. Kodėl klausi? 

— Mano tėvas irgi iš Bremeno, - nustebo Elzė. - O klausiu 
todėl, kad jūs labai primenat vieną tokį vaikiną... Bet jis buvo 
visai ne iš Bremeno... 

Mažos Elzės akutės skvarbiai žvelgė į Uvį, kuris nežinojo, 
ką atsakyti, tačiau tuo metu pasigirdo Kuopio riksmas: 

— Elze, nenaudėle, vėl kur nors pasislėpus snaudi! Ponas 
rūdininkas iš Dignojos atvyko. Nuvesk poną rūdininką į jo kam- 
barį! 

Nors šnekusis batsiuvys ir siūlė naujiems pažįstamiems iš- 
tuštinti dar vieną alaus ąsotį, tačiau Uviui staiga praėjo ūpas 
klausyti jo šnekų. 


* Holofernas, Judita ir Samsonas - Senojo Testamento personažai. 

Ordino kalvė 


ilių tuometinėje Rygoje buvo dvi. Pirmoji ir aiškiai 

didesnė - už Rygos sienų išeinanti, storais bokštais 

apginta vyskupo Alberto pilis. Tai ją turėdavo omeny- 

je miestiečiai, kai sakydavo, jog eina “prie pilies". Ant- 
roji, kurios svarba vis didėjo, buvo gerokai mažesnė Kristaus 
brolių ordino pilis. Jos pagrindą sudarė prieš trisdešimt metų 
vyskupo Ordinui paskirti du tvirtom gynybinėmis sienomis su- 
jungti triaukščiai plytų namai už švento Jono bažnyčios į uosto 
pusę. Pagal tuometinį vyskupo Alberto sumanymą Ordinas pri- 
valėjo suburti pastovų branduolį karių, pasišventusių kalaviju 
platinti bei ginti Kristaus mokslą, suprantančių savo užduotį, ir 
svarbiausia — pavaldžių vyskupijos kapitulai. Mat iš Vokietijos 
miestų kasmet atvykstantys kryžininkai suplaukdavo vasaros pra- 
džiojė, o vos už kelių mėnesių, nutarę, jog atliko savo įžadus ir 
sulaukė popiežiaus jiems skirtų atlaidų, vykdavo namo. Tik dalis 
ištverdavo Rygoje metus-dvejus. Reikėjo tad pastovesnės gin- 
kluotos jėgos, 1r vyskupas vylėsi, jog neturto, skaistybės bei klus- 
numo priesaikomis susaistyti vienuoliai, nors ir su kalaviju ran- 
koje, liks pavaldūs bažnytinei valdžiai ir tuo pačiu Livonijos 
vyskupystei. Tačiau pasirodė, jog puikybės pagunda visgi per 
didelė žmogaus jėgoms. Nors ir būdami vienuoliai, Ordino bro- 
liai, beveik visi kilę iš Vokietijos kilmingųjų, netrukus ėmė klau- 
syti tik Ordino valdžios ir tvirtino tik per ją esą pavaldūs toli- 
mam ir todėl mažai ką tiesiogiai galinčiam paveikti popiežiui 
Romoje. Jie tvirtino turintys lygias teises su vyskupyste, o ka- 
dangi jų šarvuotose rankose buvo kalavijas bei jėga, tai ir teisę 
jie dažnai sugebėdavo nusverti sau naudingon pusėn. 

Neilgai juos tenkino ir pirmoji vyskupo skirta buveinė. Ga- 
na greitai jie išplėtė valdas, užimdami aplinkinius namus, pa- 
aukštino gynybinę sieną, pasistatė vartus ir galutinai atsitvėrė 
nuo miesto. Čia, kai jam reikėdavo būti Rygoje, apsistodavo 
didysis magistras, o likusį laiką jos komtūru buvo Ordino vy- 
riausiasis ginklininkas. Už stiprių pilies sienų buvo pagrindi- 
niai Ordino ginklų sandėliai, čia dundėjo ir karščiu alsavo Or- 
dino ginklų kalvė. Jos prieigos buvo itin stropiai saugomos. 

Tai netrukus patyrė ir Ventės kalvis Kernius. Pateko jis į 
Ordino pilies kiemą kartu su rūdininku Apsingiu ir nedideliu, 
vienkinkiu vežimaičiu, kuriame dardėjo dvi iš Dignojos atpluk- 
dytos statinės su rūda. Nei Uvio, nei Apsingio sūnaus Gunčio į 
vidų neįleido įtarūs sargybiniai, nusprendę, jog vieno padėjėjo 
dviems statinėms rūdos gana. Suprantama, tuo padėjėju apsiė- 
mė būti kalvis Kernius ir, kaip ir pridera nuolankiam tarnui, 
nukoręs galvą klusniai stūmė stambiais grindinio akmenimis 
dardantį vežimą, kurį traukė vienas iš Ventės atkeliavusių 
nešulinių arklių. Pro trumpam atvertus vartus jie prasmuko į 
siauroką, triaukščių pastatų apsuptą pilies kiemą. Dar vežimui 
nesustojus, Kernius jau pamatė tai, ko ieškojo. Stūksančio kai- 
rėje pusėje pastato kampe kilo papildoma mūrinė atrama pa- 
remtas, matyt, vėliau pristatytas didžiulis kaminas. Dūmai lyg 
ir nerūko, tačiau Kernius tuoj pastebėjo, jog tiesiai Virš jo vir- 
pėjo plevenantis skaidriai permatomo oro stulpas. Taip būna, 
kai Žaizdras įkaista iki baltumo ir dumplės stumia į viršų per- 
kaitusį orą. Ten, antrame aukšte, už siaurų, pailgų langų buvo 
Ordino kalvė! Tai ženklino ir iš šono pristatyti laiptai, ant ku- 
rių matėsi išbirusios medžio anglys, ir laiptų viršuje boluojan- 
čios plačios, stambiems kroviniams skirtos geležimi apkausty- 
tos durys. 

Ilgai dairytis nebuvo laiko, nes jų jau laukė baltu, nors ir 
ne per švariausiu vienuolio abitu apsigaubęs Ordino iždinin- 
kas. Tuojau pat prisistatė ir du iš įtariųjų sargybinių, kurie lie- 
pė Apsingiui nuritinti nuo vežimo vieną iš rūdos statinaičių. 
Pastačius statinaitę ant netašytų grindinio akmenų, teko palauk- 
ti, kol atsivėrė plačiosios pastato durys ir laiptais nusileido vy- 
riausias ginklų meistras, kurio pareiga buvo įvertinti atvežtą 
rūdą. Pasirodė, jog tai ne itin įspūdingas apystoris kokių ketu- 
riasdešimties metų vyras. Kad jis ne eilinis Rygos miestietis, 
rodė veidas, kurio oda nuo žaizdro karščio bei kibirkščių buvo 
raudona, tarsi nuplikyta. Jis aiškiai nemėgo delsti, nes vos at- 
ėjęs nepatenkintas burbtelėjo, kad statinės dangtis dar neat- 
keltas, ir jis veltui gaišta laiką. Kietai įkalto dangčio vien pirš- 

tais, kad ir tokiais stipriais, kaip Apsingio ar Kerniaus, neat- 
lupsi, tad nekantrusis ginklų meistras iš arčiau stovėjusio sar- 
gybinio paėmė durklą. Tas dar pabandė prieštarauti, bet baltai 
apsigaubęs vienuolis ant jo riktelėjo ir sargybinis nutilęs prilai- 
kė abiem rankom statinę, kol meistras be gailesčio suvarė dur- 
klo smaigalį į dangčio lentelę ir ją kone laužte išlaužė. Įkišęs 
pro plyšį pirštus, užkabino rūdos žiupsnį. Pirma kruopščiai ją 
apžiūrėjo, po to patrynė tarp pirštų ir pagaliau pakėlęs prie 
burnos paragavo. Jo raudoni žandai lėtai judėjo, meistras malė 
tarp dantų rūdą tarsi ragautų ypatingą skanėstą, kuriam reikia 
skirti visą dėmesį. Pagaliau jo veidą užliejo plati, palaiminga 
šypsena. 

— Nicht schlecht... - tarė jis, atsigręžęs į vienuolį. - Sogar 
ziemlich gut. Aber vielleicht ist es nur die obere Schicht? Man 
kann den Kerlen ja nicht trauen*. 

— Das ist richtig, Meister Eisenbeil, — sutiko vienuolis. — 
Aber wir werden priūfen**. 

— Rūdininku Apsingiu iš Dignojos pasitikėti galima visada! 
— įsižeidė Apsingis. —- Visa rūda tokia. Mano žodis. 

Nei vienuolis, nei tuo labiau meistras Aizenbailis nesutriko, 
supratę, jog Apsingis neblogai moka vokiškai. 

— Tai atkelk dangtį, žmogau! - piktai burbtelėjo Aizenbai- 
lis. - Kalvėje vyksta darbas. Neturiu kada čia su jumis stovi- 
niuoti. 

Atplėšus dar kelias lenteles, Aizenbailis panardino dešinę 
ranką į statinę iki alkūnės, pasirausė, ištraukęs saują rūdos, ją 
apžiūrėjo, pametėjo delne, pauostė, bet jau neragavo. Aiškiai 
liko patenkintas tuo, ką išvydo. 

— Pirk, broli Klauzai. Tokios mums reikia kuo daugiau, — 
trumpai tarstelėjo vienuoliui ir atsisuko į Apsingį. - O tu be 
reikalo nepurkštauk! Pirmoji rūdos statinė nebloga. Jei ir kitos 
tokios, nupirksim visas. 


* Neblogai... Netgi beveik gerai. Bet gal tai tik viršutinis sluoksnis? Juk tais žmonėmis pasitikėti 
negalime. (Vok.) 
** Teisingai, meistre Aizenbaili... Bet mes patikrinsim. (Vok.) 

Vėliau Kernius stipriai krimtosi, kad pasielgė tarsi nekant- 
rus vaikiščias. Reikėjo tik ramiai apsižvalgyti tame siaurame 
pilies kieme ir palaukti. Tada būtų buvę galima bandyti ieškoti 
kitų galimybių patekti į tą taip masinančią kalvę. Tačiau pasi- 
taikė proga, ir Kernių suėmė pagunda, kuriai nesugebėjo atsi- 
spirti. Mat vienuolis su Apsingiu nuėjo kažkur į Ordino raštinę 
derėtis dėl kainos, meistras Aizenbailis nuskubėjo į pastatą ki- 
toje pilies kiemo pusėje, o sargybiniai grįžo prie vartų. Kernius 
liko vienas pilies kieme, 0 čia visai netoli, tik už penkiolikos 
žingsnių, kilo akmeniniai, anglimis nubarstyti laiptai tiesiai į jo 
išsvajotą kalvę. O kalvėje vyko darbas. Tai ženklino ir virš di- 
džiojo dūmtraukio virpantis perkaitęs oras, ir pro siaurus ant- 
rojo aukšto langus ataidintys kūjų dūžiai. 

Kad taip tik pažvelgus... Tik pro langą ar pro durų plyšį... 

— Pagalvojau, jei kas ir patėmys, tai pasakysiu, kad šiaip 
sau žioplinėju. Ieškau, kur mano šeimininkas prapuolė... - tei- 
sinosi jis po to Uviui. - Kaltas Apsingis, per ilgai užtruko... 

Apsingis išties užtruko, nes Ordino iždininkas ilgai ieškojo 
kažkokio pergamento, kuriame jis surašydavo perkamos rūdos 
kiekį bei kainas. Taigi Apsingis kantriai laukė raštinėje, o lau- 
ke stoviniavo Kernius. Jau keletą kartų jis nuėjo iki akmeninių 
laiptų, net palypėjo jais, bet nuo laiptų pro langą nieko neįžiuū- 
rėjo. O tas pilies kiemas kaip tuščias, taip tuščias! Tik jų ar- 
kliukas stovi nukarinęs galvą ir krutina ausis baidydamas mu- 
ses. Tylu, o toje tyloje vis aiškiau girdėti, kaip už storos sienos 
kala gal trys, o gal ir daugiau kūjų. 

Kala taip, kad tiesiog galvoje dunda! 

— Na, ir neišsikentęs užlipau iki pat laiptų viršaus ir pravė- 
riau tas duris. Bet tik per plyšį. 

Kol kas viskas klojos dar gerai. Kernius pravėrė duris, Žvilg- 
telėjo ir tuoj pat nulipo laiptais žemyn. Nulipo nieko nepešęs, 
nes pasirodė, jog apkaustytos durys veda ne į pačią kalvę, o tik 
į prieangį. O ten dar dvejos durys, į kairę ir į dešinę. 

Laukia vėl kieme, o tie už sienos dar aršiau kala. Tik da- 
bar, kai durys pravertos, jis net girdi, kai kala didžiuoju kūju ir 
kai apkalinėja mažuoju. Iš smūgio aido net suvokia, kad plie- 
nas ką tik ištrauktas iš žaizdro. O kieme kaip nieko nėr, taip 
nėr... 
Štai tada Kernius ir padarė, tiesa, drąsią, bet vis dėlto ne- 
dovanotiną klaidą. 

Neatsilaikęs pagundai, jis užbėgo laiptais, įžengė į prieangį 
ir atvėrė dešiniąsias duris, už kurių Žvangėjo kūjai. 

Ir štai priešjį atsivėrė išsvajotoji kalvė! Didžiulėje apytam- 
sėje patalpoje balta šviesa švytėjo bent keturi žaizdrai, kampe 
stūksojo geležies lydymo krosnis, o šalia jos dar viena, tik per- 
pus mažesnė. Žvangėjo kūjai, kuriais mosavo pusnuogiai kal- 
viai, šalia jų gizeliai kojomis mynė dumples, pūsdami orą į žaiz- 
drą, o kresnas barzdotas kalvis, paėmęs žnyplėmis nuo prieka- 
lo įkaitintą iki baltumo kalaviją, nešė jį prie durų, kur stovėjo 
kubilas su aušinimo skysčiu. Išvydęs Kernių, kalvis sustingo. 

— Hei, wer bist du, Kerl?* — paklausė ir mostelėjo baltai 
švytinčiu kalaviju. Kiek primerktos akys piktai žvelgė tiesiai į 
Kernių ir tas pasijautė, tarsi būtų piemenukas, sugautas kaimy- 
no vyšnių sode. 

— Ik? Nein, ik niks!..** — sulemeno Kernius ir, išsprūdus 
šiems pragaištingiems žodeliams, suvokė, j0g taria juos klai- 
dingai. Jo dėmesį per daug sukaustė jį supantys vaizdai, kad 
dar būtų galėjęs sekti tos prakeiktos kalbos tarseną. Ypač jį 
domino antroji, tarsi lydimo, tarsi kažkokia kitokia krosnis. Prie 
jos rikiavosi savotiški lyg iš anglies išskobti loveliai. 

— Ja du! Blėder! - bliaute subliovė prieš jį stovintis juoda- 
barzdis kalvis. - Raus! Sofort raus!*** 

— Wo... - pagaliau surado žodžius Kernius. - Wo ist Meister 
Eisenbeil?**** 


* Ei, kas tu toks? (Vok.) 

** Aš? Ne, aš nieko. (Laužyta vok. ) 

*** Taip, tu! Kvaily!.. Lauk! Tučtuojau lauk! (Vok.) 
**** Kur... Kur yra meistras Aizenbailis? (Vok.) 

— Schmeist Ihn raus!* - šaukė kalvis, atsisukęs į gizelius, ir 
tie skubėjo vykdyti įsakymą. Keli plačiapečiai drūti bernai su- 
griebė Kernių už rankų, o barzdoto kalvio žnyplėmis laikomas, 
dar vis įkaitęs kalavijas grėsmingai priartėjo prie veido. Ker- 
nius veido oda pajuto jo žaižaruojantį karštį. 

— Also, wer bist du-?** - grėsmingai paklausė barzdotasis. 

— Stoss zu, Meister, und schluss...*** — iškošė pro dantis 
vienas ranką laužiantis bernas. Tai Kernius suprato, jį suėmė 
tikra baimė. Susikūprino, įtempė raumenis ir jau būtų bandęs 
išsiveržti. Nežinia kaip tai būtų pasibaigę. Du gizelius jis gal ir 
įveiktų, tačiau priekyje stovėjo trečias vyras, ir dar su įkaitintu 
kalaviju! Laimei tuo metu atsirado ir pats vyriausias kalvis Ai- 
zenbailis. Pirmas jo įspūdis, matyt, buvo, kad kalvėje netvarka. 
“Ko-nedirbat!" - užgriaudė jis. Bernai tuojau pat paleido Ker- 
niaus rankas, rausvai žaižaruojantis kalavijas nusviro, ir gizeliai 
vienas per kitą aiškino, jog čia kažkoks nepažįstamasis įsibrovė 
į kalvę. “Ak, čia to Žiemgalio tarnas! - pažvelgęs į Kernių, at- 
pažino Eizenbailis. - Matyt, pusprotis koks..." Neklausydamas 
pasiaiškinimų, jis vožė Kerniui per ausį, kad to net galva su- 
zvimbė, ir pastūmė jį durų link. Kitur Kernius to jokiu geru 
nebūtų pakentęs, bet dabar pats suvokė, jog antausis jį išgelbė- 
j0, ir nuskuodė į priemenę, o po to žemyn anglim nubarstytais 
laiptais. Iš paskos bėgo Aizenbailis, ir jei Kernius nebūtų taip 
vikriai skuodęs, greičiausiai būtų spyręs jam į užpakalį. Kieme 
prie vežimo trypčiojo Apsingis, nesuprasdamas, kur dingo Ker- 
nius. 

— Žiūrėk savo tarno! - piktai metė Apsingiui meistras Ai- 
zenbailis. - Jo laimė, kad gerą rūdą atvežei, kitaip už smalsu- 
mą būtume akis išdeginę! 

— Atleiskit... Jis nežinojo... - lankstėsi Apsingis. 

— Ir žiūrėk man, kai veši kitas statines, kad šito kvailio nė 
kvapo nebūtų! 

* Meskit jį lauk! (Vok.) 
** Kastucsi? (Vok.) 
*** Trenk jam, meistre, ir viskas... (Vok.) 

— Nebus... Nebus... - užtikrino Apsingis. 

Kadangi statinės buvo iškrautos, vežimas per pilies kiemo 
grindinį dardėjo lengvai. Kernius sekė iš paskos, nudelbęs akis, 
ir jas pakėlė tik kai už jų nugaros užsivėrė Ordino pilies vartai. 

— Prisidirbau... Kaip koks kvailys paskutinis... - susikrim- 
tęs kartojo Kernius. - Kaip koks durnaropių priputęs piemen- 
galys... Na ir kaip galėjau šitaip? Kai viskas buvo taip arti. Ar 
koks kaukas man galvą susuko? 

— Gerai jau, gerai... - pertraukė jį Uvis, kuris pirmą kar- 
tą girdėjo Kernių šitaip save kaltinant. Šiaip kalvis būdavo įsi- 
tikinęs, jog būtent jo teisybė, ir kvailai pasielgti bei suklysti 
tegali kiti. —- Na ką jau padarysi. Pasiskubinai... 

— Pasiskubinau? O ką tu būtum daręs, kai už durų kūjai 
tik dunda, tik dunda? Aa? - tuoj pakeitė kalbą Kernius. Kad 
jis pats save kaltina, dar buvo galima pakęsti, bet kitas, ir dar 
jaunesnis, prie to prisidėti negalėjo. - O tame kieme nieko. 
Kaip iššluota. Kur tu buvai prapuolęs? Aa? Kaip į vandenį! 

— Nagi laukiau toje raštinėje... - tarsi pasiteisindamas tarė 
Apsingis. - Na, bet ir protas tavo. Tiesiai į pačią kalvę! Akis 
galėjai prarast. Ir ne tik tu! 

— Bet kokia ten kalvė! Oi, vyručiai, kokia kalvė! - svajin- 
gai atsiduso Kernius. - Dvi lydymo krosnys ten. Viena didelė, 
bet šiaip krosnis kaip krosnis... Užtat ta kita! Va dėl tos ir suku 
galvą. Kam jos reikia? 

— Kam reikia? Ogi geležį lydyti, kaip kitaip? —- neatlyžo 
Apsingis. - Užsimanei paspoksoti į krosnis ir vos manęs nepra- 
Žudei. 

— Kadne... Jei būtų lydymui, tai gi būtų rintė, kur nuteka 
lydinys... - nekreipdamas dėmesio į Apsingio žodžius, tęsė Ker- 
nius. - Rintės reik. O ten jos nebuvo. 

— Nebuvo? - susidomėjo ir Apsingis. — Tai kaip jie tada 
geležį ištraukia? 

— Tai va! - Kernius suraukė antakius ir įnirtingai kasė 
barzdą, kaip visad, įtemptai galvodamas. - Ir kam mažesnė 
krosnis lydymui, kai yra didelė? Ne... Ta krosnis - ne lydymui! 

— Tai kam gi? 

— Va! Kamji? Dėl toir atvykom į Rygą. Yra kita krosnis 
ir yra geldelės iš anglies... 

— Kaip tai, iš anglies? 

— Taip atrodė... Kad iš anglies. Kad būtų tik viena, pama- 
nytum, koks gizelis išskaptavo savo malonumui. Bet kad jų pri- 
krauta visa stirtą... 

— Eik jau! Niekus kalbi, - numojo ranka Apsingis. - Kas gi 
kalvėje žais skaptuodamas geldas iš anglies? Didelio anglies 
gabalo reikia. 

— Atrodė, kad iš anglies... - toliau svarstė Kernius. - Kad 
būčiau galėjęs pačiupinėti... Bet laiko nebuvo. O kai anas puo- 
lė nelyg pats Pykolis su tuo įkaitintu kalaviju, tai ir primiršau... 

— Galėjai akis prarasti. O dabar jau šaukštai po pietų... 
Baigta jau. 

— Negi? - nenorėdamas tuo patikėti, prieštaravo Kernius. 
— Tik pradėjau čia savo žvalgybas. 

— Pradėjai, o per nekantrumą Ordino pilyje ir baigei, — 
negailestingai atrėžė Apsingis. - Žinokis, aš savo galvos pra- 
rast nenoriu. Girdėjai, ką sakė... 

Kernius giliai atsiduso. Būtų dar prieštaravęs, o dar mie- 
liau kaltę ant ko kito suvertęs, bet pats neįžvelgė išeities. 

— Na, gal kaip nors kitaip galėtume ten patekti? - sumur- 
mėjo jis, nors balse skambėjo abejonė. 

— Į Ordino pilį - niekaip, - nutraukė jį Apsingis. - Pats gi 
matei... 

— Reiks tada bandyti vyskupo pilį... — įsiterpė kol kas 
meistrų kalbos kantriai klausęsis Uvis. - Yra gi kalvė ir ten... 


Vyskiupo ginklų 
dirbtuvė 


ent iš pradžių atrodė, jog išžvalgyti vyskupo pilies gin. 
klų dirbtuves bus paprasčiau. Mat patekti į pačią pilį 
nebuvo sudėtinga. Pilyje buvo ne tik vyskupo Alber. 
to rezidencija, bet ir Livonijos vyskupystės parapijas 
bei plačias kapitulos valdas prižiūrinti raštinė. Nemaža reikalų 
čia turėjo ir Rygos miesto žmonės, pilyje būtinai apsilankydavo 
į Rygą atplaukiantys maldininkai bei kryžiaus karų dalyviai. Tad 
lankytojų netrūkdavo, ir didžiuosius pilies vartus sandariai už- 
verdavo tik nakčiai. Tokia tvarka buvo nusistovėjusi ir papras- 
tom metų dienom, o ką ir kalbėti apie šias dienas, kai Rygos 
vyskupo pilyje apsistojo pats popiežiaus legatas, šaunaus Itali- 
jos Modenos miesto vyskupas Vilemas ir svarbiausi jo spalvin- 
gos svitos asmenys. Daug kas iš visų Livonijos provincijų dabar 
skubėjo įteikti legato raštvedžiams savo prašymus bei skundus, 
į pilį plūdo Rygos pirkliai bei amatininkai, siūlydami savo pre- 
kes, miniomis plaukė miestiečiai, norėdami pasigėrėti neįpras- 
tai spalvingais svečių rūbais. Stebino rygiečius ne tik kilmingų- 
jų italų apranga, bet irjų tarnų livrėjos. Rygos amatininkų bei 
pirklių žmonos kraipė galvas iš nuostabos, jog net ir tarnai iš 
tos tolimos Modenos atrodė puošniau už jų vyrus. Skverbėsi 
pilin ir Rygos elgetos. Paprastai sargyba jų nepraleisdavo ir 
jiems tekdavo būriuotis prie didžiųjų vartų, tačiau, patankėjus 
žmonių srautui pro vartus, sunku juos buvo ir sugaudyti. 

Taigi patekti į pilį galėjo bemaž kiekvienas, ir jau sekančią 
dieną Kernius su Uviu lyg niekur nieko pražygiavo pro vartus. 
Išsiruošdami jie pasiėmė po suvyniotą į drobę kvapnaus vaško 
ritinį, kad visi patikėtų, jog jie paprasti vaško pirkliai. Tačiau 
sargybiniai net neatkreipė į juos dėmesio, ir taip pro didžiuo- 
sius vartus jie įžengė į anaiptol netuščią pagrindinį vyskupo pi- 
lies kiemą. Juos nustebino erdvė, nes kiemas pasirodė esąs ke- 
lis kartus didesnis už Ordino pilies. Dydžio beveik kaip pusė 
Rygos turgaus, jis buvo ne siauras ir pailgas, o daugmaž stačia- 
kampis. Ir žmonių jame buvo beveik kaip turguje. Minia bū- 
riavosi prie drožinėtų durų, kurios vedė į vyskupo rūmus ir kur 
dabar buvo apsigyvenęs legatas Vilemas. Kitoje kiemo pusėje 

stoviniavo pirkliai su prekių pavyzdžiais. Jų būrelyje raštuoto 
šilko rūbais išsiskyrė vienas legato sekretorių, apžiūrinėjęs Žie- 
dus, kuriuos jam siūlė auksakalys. Užsiėmę savo įprastais rei- 
kalais, skubėjo per kiemą kapitulos tarnautojai, o tolėliau prie 
įsandėlį panašaus pastato, stengdamiesi per daug nekristi į akį 
sargybai, glaudėsi keletas elgetų. 

Per ketverius metus, praleistus Rygoje, Uvis taip ir neišdrį- 
so įeiti į pilies kiemą, tad matė jį pirmą kartą ir dabar su tikru 
susidomėjimu žvelgė į supančius kiemą aukštus rūmus. Ker- 
nius taip pat dairėsi po kiemą, tačiau jis ieškojo tik vieno pa- 
stato, kurį atrasti buvo ne taip paprasta. Namai supo kiemą iš 
visų keturių pusių, tačiau nesimatė kalvės paskirtį išduodančio 
aukšto kamino ar anglimis apibarstytų išorinių laiptų. Tiesa, 
laiptų kieme netrūko, o patys plačiausi, kylantys puslankiu, ve- 
dė į puošniąsias vyskupo menes. Siauresniais laiptais buvo gali- 
ma patekti į kitus pastatus. Ieškodamas kalvės paskirtį išduo- 
dančių pėdsakų, Kernius neskubėdamas vaikštinėjo po kiemą. 
Jam artėjant prie plačiųjų laiptų, kur būriavosi miestiečiai, jį 
sustabdė neaukštas, švariai nusiskutęs vyriškis. 

— Haben sie auch Hėnig, vielleicht?* - mandagiai paklausė 
jis. 

Kernius sutriko, tačiau laimei netoliese buvo Uvis. 

— Deja, medaus dabar neturime, - vokiškai atsakė jis. — 
Užtat turime vaško. Tikrai puikaus vaško! 

— Tiesa, kvapas neblogas... — Vyriškis tiriančiai nužvelgė 
prieš jį stovintį jaunuolį. Akimis įvertino Uvio gerai išdirbtos 
stirnos odos striukę. Žvilgsnis ilgėliau stabtelėjo ties sidabru 
papuoštu diržu, prie kurio, atrodo, paprastai kabėdavo ir kala- 
vijas. Eidami į vyskupo pilį, Uvis su Kerniumi ginklus paliko 
“Lokyje", be to, ilgieji ginklai nelabai tiko jų pirkliškai išvaiz- 
dai. Vyriškis iš pradžių lyg ir dvejojo, o po to krestelėjo galva. 
— Nesu anksčiau tavęs matęs, tačiau atrodai gana patikimai. 
Na ką gi, parodyk savo vašką. 


* Gal turėtumėt kartais ir medaus? ( Vok.) 

Jie pasitraukė į šalį nuo minios ir Uvis atklostė vaško ritinį 
gaubiančią drobę. Vyriškis žinovo žvilgsniu permetė jį ir pa- 
kraipė galvą. 

—Ir spalva nebloga. Žvakėms tiks. Tiesą sakant, šiuo metu 
man labiau reikėtų medaus. O vaško tik tiek teturite? 

— Nein, nein! - papurtė galvą tiek jau pats vokiškai supra- 
tęs Kernius. - Viel haben *. 

— Turime pakankamai, - pridūrė Uvis, kuris geriau nuvo- 
kė, kokį kiekį rimtas pirklys galėtų pavadinti “daug;". - Čia tik 
pavyzdžiai. Girdėjome, jog svečius iš Modenos vaškas domina. 

— Žinot, abejoju! - Vyriškis gražiai apkirptais nagais paka- 
sė savo lygų skruostą ir susimąstė. Patylėjo ir tarė: - Bet iš jūsų 
gal ir paimčiau. Jei kaina prieinama. 

* — Dėl kainos? Tiesą sakant, mums reikia prekių. Tad jei 
galėtume mainyti... 

— Aa! - Vyriškio akyse žybtelėjo pasitenkinimo ugnelė. Mai- 
nai atvėrė galimybę dvigubam pelnui: už prekę, kuri perkama, 
ir už tą, kuri parduodama. — Nesikuklinsiu sakydamas, jog aš 
Rygos prekių pasiūlą Žinau geriausiai. Kas jus domina? 

— Domintų gerai nukaltos sagtys, durklai... Girdėjome, jog 
vyskupo ginklų dirbtuvėje ypač dailius nukala. Bet suabejojo- 
me, ar yra ta dirbtuvė. Atėjome ir jokios ginklų kalvės nematy- 
ti! 

— Na jau! Dirbtuvė tikrai yra. Ir net visai netoli nuo tos 
vietos, kur stovime. Bet supraskit, jie tiesiai neparduoda. Vys- 
kupas Albertas nenori, kad jo Žmones verslas sugadintų. Bel 
būtent aš jums galiu gauti. Ir beveik didmenine kaina. 

Kernius kumštelėjo Uviui, nes suprato bent tiek, jog pirk- 
lys prasitarė, kad kalvė kažkur netoli. 

— Įdomus pasiūlymas. Svarstytinas, - kiek galėdamas abe- 
jingiau nutęsė Uvis. - Ypač jei galėtum pasiūlyti durklų iš vys- 
kupo kalvės. Bet kur ta kalvė? Gal jos iš viso čia nėra? 

— Yra, kaip nebus! Štai ten, tie apatiniai langai... - Pirklys 


* Ne, ne! Daugtu: nm. ( Vok. ) 

ranka parodė tolėliau stovintį pastatą. Iš visų kiemą supančių 
pastatų šis buvo menkiausias ir iš lauko atrodė kaip sandėlis. 
Apatiniai nedideli langai storame pastato mūre buvo iškirsti 
beveik prie pat žemės. Kalvė greičiausiai buvo pusrūsyje. Ne- 
toli langų prie sienos sėdėjo keli elgetos. - O, ten didelės dirb- 
tuvės! Įėjimas iš ūkinio kiemo pusės. Bet ten pašalinių nejlei- 
džia. Tačiau aš turiu priėjimą ir durklus jums gausiu. 

— Aa, tai jūs įeinat į kalvę? — Uviui sunkiai sekėsi nuslėpti 
savo susidomėjimą. — Gal jūs priklausote ginklakalių gildijai? 

Glotnaus veido vyriškis papurtė galvą ir nusišypsojo. 

— Ne, aš esu pirklys. O į kalvę — ko man brautis į kalvę? 
Negi man savų bėdų nepakanka? 

— Na, gal tam, kad patikrintumėt prekę... 

— Sugebu ir taip. Be to, jūs ne iš Rygos, tai nelabai ir nu- 
tuokiat, kokie čia papročiai. Į ginklų kalvę įleidžia tik ginkla- 
kalių gildijos narius - ir ne visus. Kodėl jūs taip domaujatės? 

— Priežastis paprasta, - Uvis nusigręžė, kad akylusis pirklys 
nepastebėtų jo nusivylimo. —- Reikia gi Žinoti, ar durklas tikrai 
iš vyskupo dirbtuvių. Nes mus yra bandę apgauti. 

— Aš užtikrinu, kad ginklas bus tikrai iš vyskupo kalvės. 

— Bet jūsų ten neįsileidžia, patys sakėt. Gal geriau paieško- 
ti žmonių tiesiai iš dirbtuvės? 

Atrodė, jog pirklio savimyla tapo užgauta. Jis net raustelė- 
jo, aiškindamas: 

— Neįleidžia ten nieko, išskyrus patikimiausius ginklakalių 
gildijos narius. Kiti net nosies įkišti negali. Nebent pats jo švie- 
Ssybė vyskupas Albertas. Bet pas mane tarnauja buvęs ginkla- 
kalių gildijos narys. Aš vienintelis pirklys Rygoje tokį turiu. To- 
dėl ir sakau, kad jums pasisekė! 

— Šit kaip! - vėl pagyvėjo Uvis. - Atsiprašau, aš šito neži- 
nojau. Tai jis, tas gildijos narys, jums durklus kala? 

— Ne, ne! Niekas kitas Rygoje neturi teisės kalti ginklų, tik 
Vyskupo dirbtuvės, na ir dabar tos naujosios, Ordino. Labai jau 
Nepatiko jo ekscelencijai vyskupui, kai Ordinas įsitaisė ginklų 
kalvę, girdėjau, net pačiam jo šventenybei skundėsi. Bet nieko 

nepešė. Jei Ordinui tos teisės neatėmė, tai kur man ir svajoti. 
Ar jūs iš dangaus iškritę, kad nesuprantat? “ 

— Atsiprašau, gal ir nusišnekėjau, - sutiko Uvis. - Mat ką; 
pasakėt, jog pas jus tarnauja ginklakalių gildijos narys... 

Pirklys nekantriai mostelėjo ranka. | 

— Jis mano raštininkas. Ir visai neblogas raštininkas. Taigi 
užsukite, ir už gerą prekę pas mane visada gausite gerą kainą. 
Užeikite kad ir rytoj. Ketvirtas namas nuo katedros turgaus 
aikštėje, iškaboje — nupaišytas grifas. Jei manęs nebus, tai bus 
tas mano raštininkas. Jam pasakysiu apie jus. 

— Dėkojame. Būtinai užeisime, - linktelėjo Uvis. 

Tuo metu sušurmuliavo, suvilnijo susispietę prie didžiųjų 
laiptų miestiečiai. Lėtai, iškilmingai atsidarė didžiosios dvivė- 
rės vyskupo Alberto herbu papuoštos durys ir iš vyskupo rūmų 
išėjo keturi tarnai, apsitempę kojas baltomis kojinėmis, apsia- 
vę geltonais bateliais ir užsimetę geltonus berankovius. Jie išsi- 
rikiavo abipus durų, duodami suprasti, jog netrukus iš rūmų 
pasirodys itin svarbus asmuo. Nuskustveidis pirklys iš karto pa- 
miršo apie Uvį, vašką ir durklus. 

— Tai kol kas! — skubiai tarė ir pasistiebė, norėdamas ge- 
riau įžiūrėti, kas vyksta prie vyskupo rūmų. Ten plačiai atlapo- 
tų durų angoje pasirodė pats popiežiaus legatas, Modenos vys- 
kupas Vilemas. 


Kaip ir pridera popiežiaus atstovui, Modenos vyskupas bu- 
vo orus ir rimtas. Palyginus su marga tarnų apranga, jo platus 
gelsvas iki pat žemės siekiantis apsiaustas atrodė gana santū- 
riai. Tik apsiausto kraštai buvo išsiuvinėti baltu šilku išmonin- 
gais lapus ir uogų kekes vaizduojančiais raštais. Vyskupo skry- 
bėlę bei lazdą jis buvo palikęs rūmuose, nes išėjo ne kokia iš- 
kilminga proga, o tiesiog pabendrauti su kieman suplaukusiais 
rygiečiais. Iškėlęs virš galvos dešinę ranką, jis plačiu kryžiaus 
ženklu palaimino susirinkusius. Visas pilies kiemas sujudo, vieni 

klaupės! ant grindinio, kiti lenkė galvas, tačiau visi, įskaitant ir 
Uvi: žegnojosi. Vienas Kernius nesusigaudė, kas čia vyksta, ir 
mptelėjo Uvį už rankovės: 

— Ko anie spokso į tą ten?.. 

— Ten vyskupas. Iyliau! - sušnibždėjo Uvis. 

— Buvo į ką žiūrėti! Bet kol anie spokso, aš suspėsiu... 

— Kur suspėsi? — tyliai paklausė Uvis, tačiau Kernius jau 
brovėsi per suklaupusius kiton aikštės pusėn. Uviui neliko nie- 
ko kito, kaip vytis Kernių. Žmonės juos lydėjo piktais žvilgs- 
niais, tačiau Kerniaus tai nė trupučio nejaudino. Vienai drūtai, 
beveik iki Žemės palinkusiai moteriškei jis net užmynė ant sijo- 
no ir Ši atsigręžė, norėdama išbarti nevėkšlą, tačiau išvydo Uvį 
ir nustebusi sumirksėjo. Ji žioptelėjo, tarsi norėtų ką pasakyti, 
ir spoksojo į Uvį kaip į vaiduoklį. Uvis, pamatęs tą raudoną 
veidą su juodais tankiais antakiais, irgi nejučiomis krūptelėjo. 
Ant žemės klūpojo niekas kitas kaip Kercienė ir iš sumaišties, 
kuri ženklino jos platų, papurtusį veidą, jis suvokė, jog ji dabar 
stengiasi prisiminti, kur ir kada bus regėjusi šitą jauną vyrą. 
Uvis nusigręžė ir net kiek susikūprino. Vikriai prasibrovęs pro 
keletą žmonių eilių, dirstelėjo per petį. Kercienė buvo atsisto- 
jusi ir įdėmiai žvelgė jo pusėn. Reikėjo irtis toliau. 

Prieš jį Kernius, nesižvalgydamas nei kairėn, nei dešinėn, 
kaip stumbras brovėsi per klūpančių minią pirmyn ir netrukus 
jau pasiekė savo tikslą - į sandėlį panašų pastatą, kur prie pat 
žemės rikiavosi siauri, geležinėmis grotomis apkalti langeliai. 
Prisišliejęs prie akmeninės sienos, netoli kampinio lango tūno- 
Jo skarmalais apsisiautęs storas vienaakis elgeta, ir Kernius, 
Pastūmėjęs jį į šalį, prigludo prie langelio. Laimei dabar di- 
džiuma žmonių vėl atsistojo ir Kercienė pradingo stovinčiųjų 
Minioje. Bet kas Žino, jei ji išties atpažino Uvį, gal dabar brau- 
nasi jų pusėn, ieškodama savo buvusio vergo? 

— Atsargiai! - Uvis pasivijęs griebė Kerniui už rankovės. — 
Negi tau nepakako Ordino pilies! Mums reikia iš čia dingti! 

Kernius nenoriai atsitraukė nuo langelio. Jis buvo ir susi- 
Jaudinęs, ir nusivylęs. 

— Nedaug matyt, šviesos trūksta... - burbtelėjo jis. — Be, 
žaizdrai yra. Atrodo, įmatau ir krosnį... Netrukdyk! 

— Kitąkart. Dabar reikia dumti iš čia, - nekantravo Uyj, 
bijodamas, jog Kerniaus, ko gero, neišjudins, tačiau susilaukė 
visai netikėtos pagalbos. Greta jų pasigirdo piktas riksmas: 

— Weg von hier! Weg! Weg! Das ist mein Platz! Weg!* 

Tai buvo skarmaluotas storulis elgeta, kuris dabar iš visų 
jėgų savo kriukiu stūmė Kernių nuo langelio, stengdamasis vė| 
užimti savo ankstesnę vietą. 

— Gėdos turėtumėt!.. - rėkė jis, užmerkęs vienintelę sveiką 
akį. - Gėdos! Taip apsirengę ir gviešiatės mano gero! 

— Kodėl gėdos?.. - sutrikęs paklausė Uvis, tačiau tuojau 
pat gavo atsakymą. Baigęs laiminti žmones nuo didžiųjų laip- 
tų, vyskupas Vilemas pasėmė iš tarno laikomo kapšo pilną sau- 
ją skatikų ir metė juos per arčiausiai stovinčių žmonių galvas 
tolyn į tą pusę, kur būriavosi elgetos. Dalis skatikų atsitrenkė į 
akmeninę pilkojo pastato sieną ir nuriedėjo Žemyn visai prie 
langelių. Elgetos ir keli miestiečiai puolė jų rinkti. 

— Nelįskit, čia mano!.. — rėkė storasis elgeta, brėždamas 
kriukiu ratą apie nukritusius pinigėlius. - Gėdos turėtumėt! 

Vyskupas Vilemas, oriai dar kartą palaiminęs minią, pasi- 
šalino į rūmus, ir dabar visų dėmesys nukrypo į kalvės pusę. 
kur šaižiai kažką šūkalojo, grūmodamas kriukiu, skarmalotas 
elgeta. Nors Kernius ir nesikėsino į jo laimikį, o tenorėjo dirs- 
telėti pro langą, elgeta niekaip negalėjo nusiraminti. Tereikėjo 
laukti, kad netrukus pasirodys ir Kercienė... 

— Vėliau... Galėsi bandyt vėliau... - pro dantis sušvokštė 
Uvis ir stipriai suėmė Kernių už alkūnės: - O dabar dingstam... 
Nedelsiant! 

Uvis su Kerniumi skubiai žingsniavo vartų link, o storas 
vienaakis elgeta vis dar šūkalojo, grūmodamas kriukiu: 

— Kitąsyk pabandysit lįsti į ne savo vietą, tai užmušiu! 


* Šalin iš čia! Šalin! Šalin! Čia mano vieta! Šalin! (Vok.) 

Šlubasis ginklakalys 


ulaukę Modenos vyskupo palaiminimo, pilies kieme 
susibūrę miestiečiai kone urmu siūbtelėjo atgal į mies- 
tą. Prie pagrindinių pilies vartų susidarė spūstis, ir šį 
kartą Uviui teko brautis pirmajam. Kernius nenoriai 
vilkosi iš paskos, vis dirsčiodamas atgal. Pasiekus tarpuvartį, 
juos pagavo Žmonių srautas ir tiesiog nešte išnešė į nedidelę 
priešpilio aikštę. 

— Nežiopsok! — nekantriai šūktelėjo Uvis ir, pagriebęs 
kalvį už-rankovės, tempte nutempė į šalį. Čia pagaliau buvo 
galima persimesti žodžiais. 

tenkintas Kernius, žengdamas šalia Uvio, kuris jau nėrė į vieną 
1š skerstgatvių. 

„- Sakau tau... Gali atpažinti mane! - Uvis nusišluostė pra- 
kaitą ir, atsišliejęs namo sienos, iš už kampo peržvelgė pro pi- 
lies vartus plūstančius žmones. Kercienės nesimatė, nors, antra 
vertus, negalėjai būti tikras, kad ji neišėjo. 

— Kas ten tave atpažins? 

— Ta boba... Manau, kad jau atpažino. 

— Kokia boba? 

— Pas kurią buvau, kai mane pagrobė. Ta boba! - beveik 
šūktelėjo Uvis. - Tu jai ant pridurkų užmynei. Supranti?.. 

— Aš? — Kernius kažkodėl pasijuto įžeistas. - Negi vėl ma- 
atsibastėm? Ką? Ne dėlto? 

— Nesakau, kad kaltė... - jau atlaidžiau tarė Uvis. - Bet kai 
broveis nelyg jautis, jai užmynei ant pridurkų... O ji įsispitrijo į 
mane. Jei atpažino, nelabai gerai... 

— Aa... Tai ta stora, kuri akimis spigino, ką? - numykė Ker- 
nius. Jis apie Uvio metus, praleistus Rygoje, žinojo nemažai, 
tad toliau aiškinti nereikėjo. - Bet tu gi pasikeitęs... 

— Tas taip, bet... - Uvis atsiduso ir bandė įsivaizduoti, kaip 
tas susitikimas galėjo atrodyti Kercienei. Va, šmėkštelėjo mi- 
nioje veidas, kuris tarsi turėjo panašumo į prieš kelerius metus 
jos engto jauno vergo... Nejaugi ji taip iš karto ir atpažintų?.. — 

Manau, kad nebuvo tikra. Bet nereikia jai duoti naujos progos. 

— Nepažino, kur pažins! — nusprendė Kernius, kuriam 
daugiau rūpėjo kiti dalykai. - Bet klausyk, toje kalvėje berods 
irgi dvi lydymo krosnys... Nors nespėjau tinkamai įsižiūrėti. 
Reikia grįžti... 

— Negalim. Gal ji ten dar yra... Atpažins... 

— Nebent tave, - Kernių jau vėl buvo apėmęs žingeidu- 
mas, ir tai atsispindėjo jo balse. - Man ji nė motais. Tai aš 
nueisiu ir dar mažumėlę žvilgtelsiu. Svarbu susigaudyti, kiek 
ten pro tuos langus galima įžiūrėti. 

— Tik, Kerniau, atsargiai! - Uvis suprato, jog sulaikyti 
kalvio vis tiek nepavyks. - Tik nelįsk jiems į akis... 

— Ką? Manai aš piemuo koks?... - nepatenkintas burbte- 
lėjo Kernius. - Jis man dar aiškins, kad atsargiai... Gi nėra 
pasaulyje Žmogaus, atsargesnio už Kernių. Aš tiesiog atsargu- 
mo įkūnijimas. O tu nesirūpink be reikalo ir eik geriau pažiū- 
rėti į tą krautuvę... 

— Nueisiu. Reikia patikrinti, koks ten ginklakalių gildijos 
narys tarnauja. O tu neužtruk. Ar rasi kelią atgal iki “Lokio"? 

Kernius paniekinančiai sušnarpštė. 

— Būta ko!.. Bet dėl to kalvio, tai abejoju, kad toks ten 
būtų... 

— Tas pirklys juk sakė. 

— Daug ką sakyt gali. Ypač teutonas. Bet jei jis išties kal- 
vis, tai ko pirkliui tarnauja? 

Kernius papurtė galvą, pabrėždamas savo abejones. Jo su- 
pratimu, kalvystė buvo puikiausias amatas, kurį galėjo įvaldyti 
žmogus. Kad kas nors, tapęs kalviu, galėtų to amato atsisakyti, 
Jam tiesiog netilpo galvoje. 


“0 


Krautuvę, kurią ženklino iškaba su baltakakliu kreivasna- 
piu paukščiu, rasti buvo lengva. Pasirodė, jog tai iš tikrųjų vie- 
na didžiausių krautuvių šiaurinėje turgaus pusėje. Prekiavo ji 

kailiais, medumi bei vašku ir kitomis gėrybėmis, kurias tiekė 
platūs Livonijos miškai. Kadangi šias gėrybes pristatydavo dau. 
giausia vietiniai gyventojai, tai krautuvėje netrūko ir prekių, 
kurios galėjo dominti latgalius, žiemgalius ir lyvius. Ritiniai įvai- 
rios gelumbės, moliniai, stikliniai, variniai, alaviniai bei geleži- 
niai indai, namų apyvokos reikmenys. Buvo čia ir peilių bei 
nedidelių durklų. Kitokius ginklus parduoti vietiniams gyven- 
tojams buvo uždrausta. Tai, žinoma, nereiškė, jog jų suvis ne- 
pardavinėta, tačiau tai vykdavo slaptai, kur nors toliau nuo Or- 
dino bei vyskupo sargybos akių. 

Prieš žengdamas vidun, Uvis atidžiai apžvelgė turgaus aikš- 
tę, tikrindamas, ar nepasirodys kur stambi Kercienės figūra. 
Kaip visada, žmonių turguje netrūko. Netoli nuo “Grifo" krau- 
tuvės rikiavosi kepėjų būdos, ir skaniai gomurį dirginantys duo- 
nos bei riestainių kvapai priminė, jog nuo pusryčių jis nieko 
nevalgęs. Už kepėjų matėsi gelsvom spalvom dažyta Gliokne- 
rio būda. Gliokneris prekiavo meduoliais ir pagruzdintais rie- 
šutais. Nuotolis iki jos buvo nemažas, bet Uvis vien iš atmin- 
ties sugebėjo pajusti tą salsvą, masinantį truputį prisvilusio 
medaus kvapą. Kaip ir galėjai tikėtis, ne per toli nuo Gliokne- 
rio būdos šlaistėsi ir keli gatvės berniukai. Žinoma, jau nebe 
tie, su kuriais Uvis kadaise pešėsi, o paskui susidraugavo, bet, 
bent iš išvaizdos, ne ką skirtingi. Nedaug kuo skyrėsi ir Rygos 
margoji publika. "Tos pačios pirklienės ilgais, beveik turgaus grin- 
dinį šluojančiais sijonais, tos pačios raudonskruostės tarnaitės. 
Visi jie buvo užsiėmę savais reikalais ir jiems visai nerūpėjo, 
kad tarpjų vėl atsirado čia kadaise pastumdėliu buvęs berniu- 
kas. 

O Kercienės, laimei, niekur nesimatė. 

Uvis iš palengvėjimo atsiduso ir, nutaisęs rimtą, vaško pirk- 
liui pritinkantį veidą, įžengė į “Grifo" krautuvės vidų. Tuo me- 
tu ten buvo tik vienas, matyt, ne per daug svarbus pirkėjas, nes 
juo rūpinosi kokių penkiolikos metų vaikinas. Kitas, 
rudaplaukis, vyras, pasilenkęs prie prekystalio, anglimi kažką 
žymėjo ant baltai nuobliuotos lentos. Sutintiliavus durų varpe- 

liui, jis atsitiesė, pakišo lentą, ant kurios rašė, po stalu ir priėjo 
arčiau. Jis buvo maždaug dvidešimt penkerių, gražiai nuaugęs, 
pet eidamas pastebimai šlubavo. Jei šis aukštasis šlubis ir buvo 

irklio minėtas ginklakalių gildijos narys, tai Kerniaus klausi- 
mas, ar galima mesti tokį puikų amatą kaip kalvystė, turėjo 
paprastą atsakymą. Per savo neilgą gyvenimą Uvis spėjo susi- 
durti su įvairių sužeidimų pasekmėmis ir tuoj įvertino, jog šiam 
rudaplaukiui prieš keletą metų nutiko nemaža nelaimė. Tada 
jam sulaužė koją bei dešinę ranką, greičiausiai nukentėjo visas 
dešinysis šonas. Koja ir ranka sugijo, tačiau, matyt, nemokėta 
sustatyti lūžusių kaulų, nes viena koja buvo trumpesnė, o deši- 
nės rankos plaštaka taip ir liko persukta. Tokia ranka kūjo ne- 
nulaikysi. 

Rudaplaukis raštininkas maloniai nusišypsojo Uviui. Be abe- 
jo, taip jis šypsosi visiems, kas ateina į krautuvę nešinas ryšuliu 
kvapnaus vaško. 

— Iš tikrųjų... Šeimininkas nuėjo su legato palyda susitikti... 
- tarė jis, kai Uvis, atvyniojęs vašką gaubiančią drobę, paaiški- 
no, jog neseniai susipažino su pirkliu Johansu pilies kieme. - O 
man, deja, dar neteko atvykusio legato pamatyti... 

Jis žiūrėjo ne tiek į vašką, kiek į Uvį, nes, matyt, svarstė, 
kokią kainą pasiūlyti ir kaip kietai derėtis. Uvio jaunumas jam 
suteikė vilčių, nes pradžiai jis pasiūlė aiškiai per žemą kainą: 
tris grašius už akmenį*. 

Uvis dabar būtų galėjęs vaizduoti pasipiktinusį, nes toks 
grynas vaškas kainavo bent dvigubai daugiau, tačiau jam buvo 
svarbu užmegzti pokalbį ir jis tik nežymiai krestelėjo galvą. 

— Mažokai siūlote. Ponui Johansui sakėme, kad gal už tą 
kainą paimtume prekių, ir jis siūlė daugiau... 

— A!.. Na, jei taip... Jei jau šeimininkas taip sakė. Tada 
pusketvirto grašio... - Pardavėjas atidžiai stebėjo Uvio akis. — 
Na, gal ir visus keturis! Nors greičiausiai šeimininkas mane už 
tai apibars. O kokios prekės jus domintų? 


* Akmuo - vaško svorio matas senovės Lietuvoje ir aplinkiniuose kraštuose; maždaug 14 kg. 

— Durklai, — tvirtai tarė Uvis. - Bet tik vyskupo ginklų 
meistrų nukalti. Man teko girdėti, jog Ordino kalvės ne tokie 
geri. Nenorėčiau ir tų iš Liubeko... 

— Jūs, pasirodo, turite nepriekaištingą skonį!.. - Raštinin- 
kas nusišypsojo. Šį kartą visai nuoširdžiai. Jam Uvio žodžiai 
patiko. - Štai, kad ir Ordino kalvės ginklai. Apdaila jie tikrai 
negali prilygti vyskupo ginklų kalvei. O kad mes čia, Rygoje, 
geresnius ginklus nukalame, kaip tie, kurie atplukdomi iš Liu- 
beko, taip pat gryna teisybė. Tik kad daug kas tuo netiki. Ma- 
no, kad jeigu iš už jūros, tai ir geresni. O liubekiečiai mums čia 
visokias atliekas gabena. Mano, kad mes čia tamsūs pagonys. 

Paskutiniai raštininko žodžiai turėjo įžeisti Uvį, tačiau jis 
to neparodė, tik pritardamas palingavo galvą. 

— Sutinku. Kai paimi vyskupo ginklakalių durklą, matai, 
kad meistrų darbas. Bet dailumas juk ne svarbiausia! Svarbu, 
kad būtų tinkamai užgrūdinti. 

— Be abejo, tai svarbiausia. Ir pasakysiu jums tiesiai - nie- 
kur taip gerai negrūdina, kaip vyskupo kalvėje. Galiu pats pa- 
liudyti. 

Uvis abejingai patraukė pečiais: 

— Paliudyti? Sakykim, aš vertinu jūsų žodį, bet jūs gi rašti- 
ninkas. Ką jūs galite Žinoti apie plieno grūdinimą? Manau, tiek 
pat, kiek aš. 

Raštininkas suraukė kaktą, jo veidas surimtėjo. 

— Klystate! Žinau gerai, - metė jis. - Geriau, negu jūs gali- 
te įsivaizduoti. 

— Na, kąjūs galite Žinoti čia, krautuvėje, kailius pirkdamas 
ir gelumbę parduodamas? - paklausė Uvis. 

Raštininkas įkvėpė oro, norėdamas paprieštarauti, bet vie- 
toj to pasirėmė sveikąja kairiąja ranka ir, pasilenkęs arčiau Uvio, 
pusbalsiu tarė: 

— Paprastai aš tuo pirkėjams nesigiriu. Bet jums pasakysiu: 
aš esu ginklakalys. Todėl ir Žinau, apie ką kalbu. 

— Ginklakalys?.. — taip pat pusbalsiu burbtelėjo Uvis ir nu- 
stebimas jo balse nuskambėjo visai įtikinamai. - Nejaugi? 

— Būtent taip. Buvau. Netgi dar esu, bet... - Vyriškis atsi- 
duso ir pakėlė dešiniąją ranką taip, kad Uvis aiškiai matytų 
sunkiai sužalotą delną. - Patys matot... Patekau į nelaimę. O 
su tokia ranka... Telieka, kaip sakote, gelumbę pardavinėti. 

Jo balsas užsikirto. Nors nelaimė tikriausiai įvyko prieš ke- 
letą metų, patirtoji nuoskauda jį dar kankino. 

— Gaila. Iš tiesų gaila, - sumurmėjo Uvis. - Nejaugi tai 
atsitiko vyskupo ginklų kalvėje? 

— Taip... - nukoręs galvą, tęsė raštininkas. - Grįžau ankstų 
rytą... Mano pareiga buvo prikelti plieną po vestuvinės nak- 
ties. Na tr... Griuvo krosnis... Et, geriau apie tai nekalbėti. Bet 
dabar gal patikėsite, jog pažįstu vyskupo kalvės darbą? 

— Jei taip, tai tikiu... Bet gal galėtumėt man paaiškinti?.. 
Kai Žmogus nusimanai, tai ir perki drąsiau... 

— Apie ką? 

— Na... Kaip ten tas plienas grūdinamas, kad jis toks kietas, 
— dar tebeieškodamas tinkamų žodžių, Uvis suvokė, jog nepa- 
taikė. Raštininko veidas apsiblausė, tapo net rūstokas. Jis net 
loštelėjo atgal. 

— Jūs, matyt, nesuvokiat, ko klausiat? - tarė jis sausai. 

— Aš?.. Na... Aš tik norėjau... - kiek sutrikęs numykė Uvis. 
— Nesuprantu, ką blogo pasakiau?.. 

— Man pasirodė... Na, pasirodė, jog tikitės, kad išduosiu 
gildijos paslaptis... - Raštininkas mostelėjo sveika ranka, tarsi 
nuvydamas šią mintį. - Jei taip pamanėt, tai klystate... 

— One, ne! Nieko panašaus... - užtikrino Uvis. - Man tai 
net į galvą neatėjo... Bet kadangi jūs minėjote apie kažkokią 
plieno vestuvinę naktį... Na, tai maniau tik paklausti. 

Buvusio ginklakalio veido išraiška atlyžo. Jis net šyptelėjo. 

— Mano kaltė... Tai toks išsireiškimas, kurio irgi neturėjau 
teisės minėti. Supraskite, viskas apie ginklų grūdinimą yra stro- 
piai saugoma... 

— Dabar suprantu... Geriau eikime prie kitų reikalų. Štai 
šitą akmenį vaško aš už jūsų pasiūlytus keturis grašius ir par- 
duosiu... 

— O durklai? 

— Mes vaško turime kur kas daugiau... Dėl to dar pasiderę. 
sime... 

— Ak mat štai kas! Jūs mane įvėlėte į pokalbį, kad pakej. 
čiau kainą... - Raštininkas, pats tuo stebėdamasis, dabar pą. 
purtė galvą. Atrodė, jog tai jam suteikė net tam tikro malonų. 
mo. — Na, už šitą akmenį vaško jums tiek ir duosiu. Bet dė 
kitų turėsite derėtis su šeimininku... 

— Ką jau darysi... - numykė Uvis. Pokalbis pasibaigė ne 
taip, kaip jis vylėsi, bet dabar buvo svarbu palikti galimybių 
ateičiai. Kol raštininkas skaičiavo pinigus už vašką, atsidarė du- 
rys ir įėjo du žiemgaliai su kiaunių kailiukų pundais. Jie apsi- 
žvalgė, bet, matyt, nenorėjo tartis su jaunuoju vaikinu, tad pa- 
dėjo kailių ryšulius and stalo ir laukė. 

— Tai štai ir visi keturi... —- prekeiviui pritinkančiu lipšniu 
balsu tarė raštininkas. Jis greitomis pažymėjo ant lygiai nu- 
obliuotos liepinės pliauskos sandėrį, vėl linktelėjo Uviui ir, pa- 
kišęs pliauską po stalu, atsigręžė į lūkuriuojančius žiemgalius. 

Nors buvo praėję beveik penkeri metai, Gliokneris neat- 
rodė toks senas, kaip atrodydavo anksčiau, tačiau, antra ver- 
tus, jis lyg ir sumažėjo. Jis sumirksėjo žvelgdamas į Uvį, ir Uvį 
ūmai suėmė baimė, jog yra atpažintas. Bet ne. Prieš Glioknerį 
stovintis aukštas plačiapetis, gera stirnos odos palaidine vilkin- 
tis jaunas vyras jam niekaip negalėjo priminti to apdriskusio, 
būdos tik varvindavo seilę ir gal du kartus už skatiką pirko su 
medum gruzdintų riešutų. Gliokneriui visi tie padaužos vaikė- 
zai atrodė vienodi ir jiems prisiartinus jis stengdavosi įdėmiai 
stebėti jų rankas, 0 ne veidus. Tai per tas nubrozdintas, juo- 
dom panagėm rankas dingdavo ir meduoliai, ir riešutai. 

— Atleiskite, ar teisingai išgirdau, jūs sakėte: pusę saiko su 
medum gruzdintų riešutų? 

- Taip... - Uvis kreivokai nusišypsojo. Pirmą kartą gyveni- 
e jis stovėjo prieš Glioknerio būdą turėdamas tiek pinigų, 
kad galėjo nusipirkti tų nelemtų riešutų kiek širdis geidžia. Nu- 
pirkti tiek, kad galėtų jų atsivalgyti iki soties ir kad dar liktų. 
Jis galėjo nusipirkti riešutus su visa Glioknerio būda! 

— Aa... Tai jūsų būsimajai?.. Ar ne taip? - pats sau išspren- 
dė mįslę Gliokneris ir vėl pažvelgė į Uvį. Jausdamasis kiek ne- 
patogiai, Uvis palingavo galvą. Niekad nebūtų pamanęs, jog 
pusė saiko riešutų taip daug. 

- Jai patiks!.. - pritardamas palinksėjo galva Gliokneris. — 
Patiks ir jai, ir jos mamai... O tai gal net svarbiau. Kur jau 
nepatiks, geriausi riešutai visoje Rygoje. Gerai, kad tiek dar 
turiu... Ar turite į ką pilti, ar norėsite pintinėlės? 

— Reikės pintinėlės. 

— Su kaspinu, ar be? Tik skatikas už kaspiną. Labai gražus! 

— Bus gerai ir be kaspino... - burbtelėjo Uvis. Jam pasirodė, 
kad į jį dabar atkreiptos visų akys, ir iš padilbų apsidairė. Ta- 
čiau kiti pirkėjai buvo užsiėmę savais reikalais ir, išskyrus jį 
stebinčius du gatvės berniukus, jis niekam nerūpėjo. O ir tuos 
labiau domino tie kvapnūs su medum gruzdinti riešutai, ku- 
riuos dabar Uvio pintinėn seikėjo Gliokneris. 

Uvis atskaičiavo šešis skatikus iš tų, kuriuos gavo už vašką, 
ir paėmęs beveik kupiną pintinėlę pasuko katedros link. Ka- 
tedros sunkūs mūrai gožė visą kairiąją turgavietės pusę ir pasi- 
traukęs jos šešėlin galėjai matyti gerą dalį turgavietės, o pats 
būti mažiau pastebimas. Parinkęs vietą, iš kurios matėsi takas 
prieš kepėjų būdas, galėjai stebėti ir “ Grifo" krautuvės duris. 
Tai Uvis jau buvo numatęs dar prieš tai, kai susigundė pirkti 
Glioknerio riešutų, ir dabar patraukė prie katedros. 

Prie pat šventovės prekiauti buvo draudžiama, nors jau už 
kokių trijų žingsnių nuo vėsa dvelkiančio mūro kelios moterė- 
lės buvo išdėsčiusios laidotuvėms skirtas gėles. Uvis peržengė 
per gėles, atsirėmė mūro ir, pasisėmęs visą saują gruzdintų rie- 
Šutų, kiek tilpo susikišo į burną. Kramtė lėtai, mėgaudamasis 
Salsvu skoniu bei gruzdintų riešutų kvapu, ir stebėjo gerai 

matomas už turgaus “Grifo" krautuvės duris. Dar prieš eidą. 
mas pirkti riešutų jis matė, kad krautuvėn grįžo pats pirklys 
Johansas. Diena krypo vakarop, tad buvo tikimybė, jog raštį. 
ninkas greitai eis namo ir tada gal vertėtų pasekti jį ir sužinotį, 
kur jis gyvena. Tik tai reikėjo padaryti labai atsargiai. 

Riešutai traškėjo tarp dantų, grąžindami jį į ankstesnius 
laikus, kai tik retKarčiais galėdavo sau leisti mėgautis jų sko- 
niu. Tiesa, tada jis valgydavo tik po vieną riešutuką, o dabar 
galėjo žiaumoti pilna burna. Skonis tikrai buvo neblogas, ta- 
čiau Uviui atrodė, jog jis neprilygo tam, kuris užsiliko jo at- 
mintyje. Matyt, amžius darė savo. Jis atsiduso, pečiais atsirėmė 
į šiurkštų katedros mūrą ir apsižvalgė. Moterėlės, parduodan- 
čios gėles, į jį nebekreipė dėmesio, kiti prekeiviai ir jų pirkėjai 
buvo užsiėmę savo reikalais. Tik dvi poros akių žvelgė jo pu- 
sėn. Tie patys du vaikėzai, kurie jį stebėjo prie Glioknerio bū- 
dos. Uvis pasisėmė jau mažesnę saują riešutų ir sugrūdo bur- 
non. Kramtė lėtai ir matė, jog vaikėzai nenuleidžia nuo jo akių. 
Atrodė, jog atidžiai seka, kaip juda jo žiaunos. Uvis pasijautė 
savotiškai. Štai jis sau puotauja, o tie berniūkščiai, kurie kadai- 
se būtų galėję būti jo draugais ar priešais, tik iš tolo varvina 
seilę. Jis pamojo jiems prieiti, bet tie tik susižvalgė tarpusavyje 
ir nepajudėjo iš vietos. Uvis pasėmė saują riešutų ir atkišo jų 
pusėn. Tai suveikė. Nors didesnysis, atrodė, dar varžėsi, ma- 
žesnis vikriai pribėgo ir Uvis į atkištą delną supylė jam pusę 
saujos. Tai pralaužė ir didžiojo atsargumą ir dabar priėjo ir jis. 

Gavę riešutų, abu berniukai truputį atsitraukė ir susikimšę 
juos į burną skubėdami kramtė. Kurį laiką visi trys - ir berniu- 
kai, ir Uvis - tylėdami mėgavosi riešutų skoniu. 

— Kuo tu vardu? - paklausė Uvis mažesniojo ir atkišo jam 
jau mažesnę saują. 

— Sigis... - atsakė tas. - Iš tiesų tai Sigizmundas, bet vadina 
mane Sigiu... 

— O aš Hansas... - jau be raginimo pridūrė didesnysis, lauk- 
damas savo dalies. Hansų Rygoje buvo kaip šunų ankstesniais 
laikais, akivaizdžiai jų netrūko ir dabar. 

Pokalbis buvo užmegztas ir už saikingai dalijamus riešu- 
rus Uvis sužinojo, jog jie gyvena Odminių gatvėje, kad vieno 
rėvas iš tiesų odminys ir yra, o kito tėvas žuvęs per pagonių 
antpuolį. Kokių pagonių, Uvis neklausė, nes vaikai greičiausiai 
jų neskyrė. Sužinojo, jog, jų nuomone, atvykusių italų apranga 
keista ir tiesiog juokinga, bet kad abiejų motinos galvoja visai 
kitaip. Jos tai tiesiog numirtų, kad galėtų ką nors panašaus įsi- 
gyti. “Mat moterims kai tik marga, tai ir gerai“, - pasampro- 
tavo Uvis ir abu berniukai pritarė. Dar padalijęs saują riešutų, 
Uvis pabandė pakreipti pokalbį naudingesne linkme. 

— Kąjūs Žinot apie tą krautuvę ten, turgaus gale, tą su grifu 
iškaboje? - paklausė. 

— Ar su tuo keistu, kreivasnapiu paukščiu? — pasitikrino 
Sigis. 

— Tuo... 

— Et... Ten nieko gero! - numojo ranka Sigis. - Pas Glio- 
knerį visai kas kita. 

— Tas tai taip, - pritarė Uvis. - Bet man vis tiek įdomu. Ką 
jūs apie ją Žinot? 

— Kažkokias gelumbes pardavinėja... - Hansas suraukė no- 
sį. — Ten toks pasipūtęs pirklys. Jis mus nuo laiptų nuveja. 

— Bet jis turi ir padėjėją?.. 

— Na taip. Tokį šlubą...- Sigis nusijuokė. Kažkodėl vaikams 
negalios ištikti žmonės neretai atrodo juokingi. 

— Tas. Ar Žinot, kur jis gyvena? 

Abu papurtė galvas ir žiaumojo riešutus. Valgė jie greitai 
ir riešutų nedaug tebuvo likę. 

— O kam tau reikia žinoti? — paklausė Sigis, kuris nors ir 
mažesnis, atrodė guvesnis. 

— Na... - Uvis nežinojo, ką atsakyti, pats pasisėmė dar 
saujelę riešutų. Tiesa, ir Gliokneris pagalvojo, jog jis juos per- 
ka sužadėtinei. - Mat jis lenda prie mano mergos... 

— Tas šlubis? — Sigis suraukė nosį. Nors jie dar ir nebuvo 
pasiekę amžių, kuriame ima rūpėti merginos, bet, kaip Uvis 
pats gerai atsiminė, gatvės berniukai tuose reikaluose susigau- 

dydavo anksti. Atsakymą Uvis rado tinkamą, nes jis aiškiai juos 
abu patenkino. 

— Tai tu jam įkrėsk! - Sigis pabaigė savo riešutus, nešvarią 
ranka nubraukė lūpas ir godžiai žvelgė į lėtai kramtantį Uvį. — 
Kirsk, kad žiaunos sutratėtų!.. 

Uvis pasėmė dar saujelę ir įbėrė riešutų vienam ir kitam. 
Abu dabojo kaip vanagai, kad draugas daugiau negautų. 

— Je... Tvok, kad ištižtų... - antrino vėl pilna burna kram- 
tydamas Hansas. - Jis gi niekur nepabėgs... 

Abu suprunkštė ir tuo metu Uvis pamatė, kaip prasivėrė 
“Grifo" durys ir neskubėdamas išėjo šlubasis raštininkas. 

— Va... Išėjo! - Uvis mostelėjo “ Grifo"? krautuvės link, ir 
pasistiebę berniukai patys pamatė, jog raštininkas neskubiu, kiek 
šlubuojančiu Žingsniu tolsta turgaus gatve. - Jūs pabėgėkit... 
Pasekit jį ir sužinokit, kur gyvena. 

Berniukai atsisuko į Uvį. Pageidavimas jų nenustebino, ta- 
čiau jiems rūpėjo kitas klausimas. 

— O kas mums iš to lakstymo? - paklausė Sigis. 

— Duosiu dar riešutų, - tarė Uvis, suprasdamas, jog kas jau 
duota, tai duota. Už tai, kas jų pilve, berniukai nelakstys. 

— Kiek? 

— Visus. Kiek bus likę. Bet bėkite... 

Riešutų buvo likę nemažai, kas, matyt, sukėlė Sigio įtari- 
mą. 

— Bet tu gi juos per tą laiką surysi!.. — tarė jis ir apsilaižė. 

— Nesuvalgysiu... - patikino Uvis, kuris, kad ir kaip būtų 
keista, jau spėjo atsivalgyti riešutų. Gal geriau būtų nusipirkęs 
keletą bandelių. - Liks riešutų, 0 jei sužinosit, kuo jis vardu, 
tai gausit ir pintinėlę... 

Berniukai susižvalgė. Šįkart Hansas apsisprendė greičiau, 
timptelėjo savo draugą už rankos ir apsisuko bėgti. Jie šokte 
peršoko tolėliau sukrautas gėles, nardydami tarp praeivių, 
nuskuodė pro kepėjų būdas ir, pasiekę turgaus gatvę, nukūrė 
tolyn. Šlubuojančio raštininko jau nesimatė, tačiau nebuvo abe- 
jonės, kad jiedu jį pavys. 

Pasirodė, jog raštininko vardas Giunteris, kad jis nevedęs 
ir gyvena už posūkio šventos Gertrūdos gatvėje, dviaukščiame 
name su gelsvai dažytomis durimis. Visa tai jam išpyškino grį- 
zę gerokai uždusę berniukai. Uvis jiems perleido pintinėlę, ku- 
rioje dar buvo beveik pusė iš Glioknerio pirktų riešutų. Kara- 
liška kaina už sulakstymą! 

Šventos Gertrūdos gatvę Uvis atsiminė gerai. Kokia ten 
gatvė - nedidelis skersgatvis netoli miesto sienos ir Mėsininkų 
vartų. Viename jo gale buvo moterų vienuolynas, į kurį, pabė- 
gusi nuo motinos, įstojo Kercės vyriausioji dukra Beata, o kita- 
me stovėjo keli namai. Viename jų ir gyveno tas šlubasis Giunte- 
ris. Jei nori suvaidinti netikėtą susitikimą, aplinka nebloga. Ta- 
čiau kas iš to, svarstė Uvis, eidamas “ Lokio" užeigos link. Raš- 
tininkas nekvailas vyras. Geruoju iš jo sunkiai ką beišgausi. O 
laiko jiems greičiausiai ne taip daug skirta. Jei vėl kur nors 
neužklups Kercienė ir nepakels triukšmo, tai į bėdą įvels ne- 
kantrusis Kernius. Vien pagalvojus apie tai, kas jam vyskupo 
pilyje galėjo nutikti, darėsi neramu. 

Uvis net atsiduso su palengvėjimu, įsitikinęs, jog bent šį 
kartą Kernius į didelę bėdą nepakliuvo. Rado jį sėdintį Kuopio 
svetainėje prie garuojančio puodelio. Prisėdęs prie kalvio, Uvis 
užuodė čiobrelių kvapą. Jei kalvis siurbčiojo karštą čiobrelių 
nuovirą, o ne midų, tai reiškė, kad norėjo nusiraminti. Jis apsi- 
blausęs kinkavo galva, abejingai klausydamas Uvio pasakoji- 
mo, kol tas priėjo prie buvusio ginklakalio posakio apie “plie- 
no prikėlimą po vestuvinės nakties". 

— Ką anas sakė? - iš karto atsitiesė Kernius. 

Uvis pakartojo. 

— Matyt, tave pusgalviu laiko... - pasvarstęs nusprendė 
kalvis. - Niekus tauškia, kad mus galutinai supainiotų! Pa- 
manykite: “po vestuvinės nakties..." 

— Gal ir niekus, tačiau kažin... —- samprotavo Uvis. - Nes 
kai tai sakė, kaip tik kalbėjo apie savo sužeidimą. Ir buvo net 

susigraudinęs. Nelabai tinkamas metas niekams taukšti. 

— Ne tik tas tavo raštininkas, bet visi čia mus pusgalviais 
laiko, net driskiai... - toliau niūriai dėstė Kernius ir išgėręs 
apvertė alavinį puodelį. - Tie prakeikti elgetos vyskupo pilyje 
man vos šonkaulių nesulaužė. Žinai ką, rikuži?.. Aš čia galvo- 
jau ir šį bei tą sugalvojau. Teks mums pasidaryti elgetomis! | 

— Apie ką tu dabar? 

— Va, klausykis... Kai vėl buvau nuėjęs į pilį, tai mačiau, 
kad tų driskių ten net padaugėjo. 

— Na, ir?.. 

— Anie ten pritūpę prie pat langų nelyg musės prie išrūgų. 
Knapso nosis beveik į langus sukišę. Laukia, kol tas jų žynys 
išeis ir sidabro pametės. 

Ne žynys, o vyskupas. Kiek kartų tau sakyti! 

— Gerai jau, gerai. Kaip jį bevadinsi, nepagadinsi... Bet kai 
aš ten vėl pabandžiau prieiti, vos tik pažvelgiau pritūpęs, tai tie 
skarmaliai umaru kad šoks ant manęs! Vienas kanda, kitas spar- 
dosi kaip kumelys. Nebuvo ką darą, teko nešti kudašių. Na 
palauk, galvoju sau! Kuo aš prastesnis? Ar negaliu apsitaisyt, 
kad nuojų nesiskirčiau? 

— Tu tai gal ir gali. Bet aš čia kuo dėtas? 

— Jei nori ką pamatyti, dviejų reikia, - tęsė Kernius. - Iš 
priekio apsigint dar gali, ypač jei lazdą turėtum. Bet kitas tada 
tau į užpakalį spiria. O kai dviese, tai vis kaip nors... 

— Nejaugi tu rimtai? - paklausė Uvis. 

— O ką dar pasiūlysi? Matai, vyskupo sargyba į tuos 
apsmurgėlius dėmesio nekreipia! Reikia nueiti pavakare, kai 
lauke tamsiau, tada bus geriau matyti, kas viduje darosi... Aš 
tik kartelį žvilgtelėjau, o tada tie lopšai kad šoks ant manęs! 
Bet šį tą pamačiau. Ta kalvė didumo kaip geras kluonas. Yra 
lydymo krosnis, bet, kas svarbiau, yra ir ta kitokia krosnis. Ne- 
spėjau įsižiūrėti, bet atrodo, jog be nutekėjimo rintės... 

— Tokia kaip Ordino kalvėje? 

— Gal... - Kernius atsiduso. - Būtiniausiai reikia dorai 
žvilgtelėti. Tai ką siūlai? 

Uvis skėstelėjo rankom ir paaiškino, kad pirmiausia reikė- 
tų pasiruošti atsitraukimui. Teks arklius išvesti už miesto. 

— O kam? - paklausė Kernius. 

— Jei Kercienė mane atpažino, tai būtinai praneš sargybai. 
Gali atsirasti ir kitos priežastys, kad tektų skubiai sprukti ar 
slėptis. O jei sprukti, tai be arklių lengviau. Čia gi miestas, 
vartus uždarys ir su arkliais neiškeliausi. Tektų juos palikti, o 
aš nenoriu prarasti Trabanto! 

— Negi tau tas Trabantas svarbesnis už plieno grūdinimo 
paslaptį? - šokosi Kernius. 

— Trabantas niekuo dėtas! Ar arkliai Kuopio tvarte, kur 
tenka daug mokėti, ar už miesto, kur perpus pigiau - jokio 
skirtumo. Tik bus lengviau, jei teks sprukti. 

Kernius tik dabar pradėjo suvokti, kaip sunku bus pasiekti 
kelionės tikslą. 

Jų liūdnoką pokalbį nutraukė kambarin įžengęs Apsingis. 
Pasirodė, jog ir jo ūpas nebuvo iš geriausių. Jis prisėdo prie 
Uvio ir priekaištingai nužvelgė kitoje stalo pusėje tūnantį Ker- 
nių. Mat jau visos statinės nugabentos į Ordino pilies kalves, 
bet raštininkas kol kas sumokėjo tik pusę sulygtos sumos. Ki- 
tos pusės nemokėsiąs, kol nesutarsią apie kažkokias baudas. 

— Ir vis per tave! — burbtelėjo Apsingis. - Kad lindai kur 
nereikia... 

Kernius, niūriai spoksojęs į medinio stalo plyšius, staiga 
atsilošė, skėstelėjo didelėm tarsi kultuvės rankom. 

— Kaip tai, nereikia? Apsingi! Negi nieko nesupranti? Man 
kaip tik ten ir reikia! Tai už ką tu dabar? Už tuos prakeiktus 
teutonus, ar už mūsų Žmones? 

— Tyliau, tyliau, - sušnibždėjo Apsingis ir apsidairė. Svetai- 
nėje Žmonių nebuvo daug. Prie gretimo stalo tesėdėjo du ir 
Elzė jiems dabar nešė po alaus kaušą. Jis pasilenkė per stalą. — 
Čia gi daug kas supranta, ir negali Žinoti... 

— Tai tiesa... - sutiko Uvis. - Prieš šaukdamas apsidairyk. 

— Bet kad jis mane kaltina! - Kernius truputį nuleido bal- 
są, tačiau jo įtūžis nesumažėjo. — Tai sakyk, už ką tu? 


— Už ką? Už žmones... Kaipgi kitaip... - pusbalsiu 
burbtelėjo Apsingis ir pasiglostė praplikusį pakaušį. — Aš gi 
nieko nesakiau. 

— Kaip nesakei? O mes tau dar arklius davėm! 

— Paskolinom, - pataisė Uvis. - Ir tai menkniekis. Apsin- 
gis tik nori pasakyti, kad reikia atsargiai. Ir tai teisybė... 

— Va, va! Tik tiek... Tik tiek norėjau pasakyti... - atgavo 
ūpą Apsingis. — Aš gi užjus! Ir užarklius dėkui. Geri arkliai. 

Kernius susiraukęs kažką neaiškiai suurzgė. Norėjo dar bar- 
tis, tačiau Apsingio nuolankumas atėmė priežastį. 

— O dėl baudos nesijaudink, Apsingi, - tarė Uvis. - Aš 
kaip nors tą baudą sukrapštysiu. Vis dėlto mūsų kaltė... 
| — O dabar aš jums statau! — apsidžiaugė Apsingis. - Nors 
midus čia ne toks, kaip mano, o tas Kuopis baisus branginin- 
kas, bet vis geriau už čiobrelių viralą... 

Jis apsisuko ir pamojo Elzei. Ta priėjusi abiem rankom at- 
sirėmė į stalą ir nusišypsojo. Pirma Uviui, o po to ir Apsingiui 
su Kernium. Jos dosnios krūtinės vaizdas atitraukė Kerniaus 
dėmesį ir, atrodo, net pataisė ūpą. Kalvis paglostė savo barzdą 
ir atsiduso. 

— Dabar jau geriau kalbi, Apsingi... - atlyžo jis. - Nors 
midus gal ir ne koks, užtat bent akis paganyt gauni... 

Apsingis sukrizeno ir papurtė galvą: 

— Jei ne vienokios, tai kitokios bėdos tau būtinai reikia... 
Ką gi... Bring drei Mass Met... - tarė jis kantriai belaukiančiai 
Elzei.- Aber den guten!.. * 

— Nein, zwei und ein Viertel...** — pataisė Uvis. - Didis 
dėkui, Apsingi, bet man dar arklius už miesto išjoti reikia... 


* Atnešk tris kaušus midaus... Tik gero!.. (Vok.) 
** Ne, duir ketvirtį... (Vok.) 

Šenjoras Bertolinis 


ytojaus dieną Kuopis, aukštasis užeigos “Zum Baren" 
šeimininkas, grįžo iš uosto visas švytėdamas. 

— Pagaliau nušluosčiau nosį visiems tiems saksams ir 
švabams! — tarė jis Uviui ir Kerniui, grįžtantiems iš 
turgaus, kur jie buvo nuėję sužinoti, ar nepakilo pernakt vaško 
kainos. - Pas mane apsistos pats senjoras Bertolinis! 

— Koks senjoras, koks Bertolinis? - nesuprato Uvis. 

Visad rūškaną, lyg kirviu tašytų bruožų lyvio veidą užliejo 
platus šypsnys. 

— Negi negirdėjai? - patrynė plaštakas Kuopis. - Senjoras 
Bertolinis — itin kilmingas popiežiaus legato palydos narys. 
Žmonės kalba, kad jis net paties popiežiaus, jo šventenybės 
Grigaliaus Devintojo giminaitis... Ar judu su draugu nesupyk- 
site, jei į jo kambarį perkelsiu veidrodį? 

— Pasiimk tu tą veidrodį ir nekvaršink mums galvos! - ne- 
klausdamas Uvio, atsakė Kernius. - Mumsjis buvęs nebuvęs! 

Kaip paskui aiškino pavydūs liežuviai, ši tikrai neeilinė sėk- 
mė užgriuvo Kuopį tik per senjoro Bertolinio priekabumą. Mat 
garbusis senjoras pareiškė, jog jis nepatenkintas kambariais ir 
aptarnavimu šalia uosto esančioje užeigoje “Pas saksą", nors 
visiems buvo žinoma, kad tai šauniausia keleiviams apsistoti 
vieta visoje Rygoje. 

Tiesą sakant, kalta buvo puikybė, nes senjoras įsižeidė, kai 
ten apgyvendino kelis su legatu Vilemu atvykusius raštvedžius, 
ir kambarys, kuris teko gerbiamam senjorui, niekuo nesiskyrė 
nuo sekretorių. Be to, legatas galėjo pasiimti jį ir į vyskupo 
rūmus! Senjoras Bertolinis tai priėmė kaip asmens įžeidimą ir 
ruošėsi kreiptis į Rygos vyskupą ir pareikalauti, kad tas surastų 
labiau jo kilmę atitinkančias patalpas. Tuo metu į uostą savo 
reikalais buvo užsukęs Kuopis ir pirmasis spėjo pasiūlyti senjo- 
rui kambarius. Vokiečiai užeigų savininkai, aišku, tuo liko ne- 
patenkinti, bet jei jie nemoka kilmingo svečio deramai pasi- 
kviesti, tai tegu patys sau pirštus ir graužia. 

Tiesa, nepatenkinti liko ne tik vokiečiai. Senjoras Bertoli- 
nis atsivežė kelis tarnus, ir norint juos tinkamai apgyvendinti, 

teko ištuštinti kambarį, kuriame buvo apsistojęs Apsingis su 
sūnum. Uvio ir Kerniaus nenuliūdino, kad jie neteko veidro- 
džio, kuris buvo perneštas į senjoro Bertolinio kambarį, grei- 
čiau atvirkščiai, nes Kernius, neapsikęsdamas, kad iš už stiklo į 
jį visą laiką žvilgčioja barzdotas ir, jo nuomone, nepakankamai 
išvaizdus vyriškis, jį jau buvo apsukęs stiklu į sieną. Tačiau Ap- 
singis iškeldinimą priėmė beveik kaip karo tarp genčių paskel- 
bimą... 

— Tas prakeiktas lyvis mane meta į gatvę! - skundėsi Ap- 
singis. - Negana to, kad lyviai ant mūsų galvų teutonus užsiun- 
dė, negana to, kad už prastą midų didelę kainą lupa, tai dabar 
padoriam žiemgaliui kampo galvai priglausti gaili. 

Nebuvo jau taip blogai, nes Kuopis pasiūlė jiems kamarą 
šalia arklidžių, tačiau Apsingis jokiu geru nežadėjo nusileisti 
iki tvarto. O Kerniui, kuris šiaip mielai būtų prisidėjęs prie 
tokio įdomaus ginčo ir gal net jį pakurstęs, šį sykį teko tapti 
taikdariu. Per naktį išsimiegojęs, jis jau kurpė planus, kaip pa- 
žvelgti pro dulkiną langelį į vyskupo ginklakalvės vidų, todėl 
dabar pats nusprendė, jog jokiu geru nederėjo atkreipti Ordino 
ar vyskupo tvarkdarių dėmesio. Visur aplink juos, taigi ir “Lo- 
kio" užeigoje, privalėjo būti ramu. Tad stengėsi apraminti Ap- 
singį. Tačiau tas dar buvo pagiriotas, nes vakare padaugino mi- 
daus, ir nors nusprendė kol kas Kuopiui ir visiems lyviams ka- 
ro neskelbti, tačiau pas tokį neva draugą, kuris svetimus pri- 
ima, o savus išmeta, jis daugiau būti negali ir išsikraustys kitur. 
Lengva pasakyti: kitur! Pasirodė, jog visos užeigos perpildytos, 
kitur vietos net arklidėse nebėra, tad Apsingis liko tarsi musę 
kandęs. Tada Kernius ir pasiūlė jam kraustytis į savo valtį. 

— Rygoje? Kiurksoti valtyje, ir būtent per tą ilgšį, nupeipėlį 
lyvį? - negalėjo nusiraminti Apsingis. - Kad jis prasmegtų! 

— Niekis! - ramino jį Kernius. - Dar ne ruduo, 0 po atviru 
dangum miegas gi sveikiausias. Be to, tu ten savame laive, ki- 
tiems nei ačiū, nei atsiprašau. Ir dar kiek sidabro sutaupysi! 

Šita mintis Apsingiui pasirodė verta dėmesio ir dar kiek 
Papurkštavęs, jis su sūnum išsikeldino į uostą. 

Senjoro Bertolinio atvykimas į užeigą “Zum Baren" paro- 
dė, jog akmeninį Kerniaus abejingumą viskam, ką jis matė ši- 
tame teutonų mieste, vis dėlto galima pralaužti. Kartu su kitais 
“Lokio" bei visos gatvelės gyventojais, daug prisiklausiusiais 
apie legato palydą, Uvis su Kernium stebėjo popiežiaus gimi- 
naičio atvykimą. Kaip ir pridera oriems pirkliams, abu laikėsi 
atokiau nuo minios. Prie pat durų į “Lokį" stovėjo aukštas kaip 
kartis ir iš išdidumo dar pasistiebęs užeigos šeimininkas Kuo- 
pis, netoliese grūdosi gatvės vaikigaliai, už jų spietėsi tarnaitės 
ir tik toliau rado sau vietą padorūs miestiečiai. Nenorintiems 
darbuotis alkūnėmis teko žvelgti per kitų galvas. Uviui ūgio 
pakako, tad jis net ir nesistiebdamas viską matė, tačiau Ker- 
nius iš pradžių pagavo tik dalį to nuostabaus reginio. 

Girgždėdama atriedėjo trikinkė karieta. Vos jai sustojus, 
atsidarė durelės ir pasirodė vyras su raudona striuke, kurios 
rankovės buvo keistai išpūstos ir keliose vietose praskeltos, tarsi 
kas būtų jas prakirpęs. Tačiau matėsi, jog tai padaryta tyčia, 
nes vyrui lipant iš karietos tos skeltės prasivėrė ir vėl užsirau- 
kė, oužjų sublizgo baltas pamušalas. Vyriškio galvą puošė skry- 
bėlė su raudonomis ir baltomis plunksnomis. 

— Egi... Toks margas... - nusistebėjo Kernius. Jis pasistiebė 
ant pirštų galiukų ir, kol vyras stovėjo ant karietos laiptelio, 
galėjo juo grožėtis. - Nelyg kukutis! Va tau ir senoras... 

Aukštesnis būdamas, Uvis per kitų galvas matė aiškiau. Ma- 
tė, kad raudonai-baltai apsitaisęs vyras, nušokęs nuo karietos 
laiptų, abiem rankomis pastūmė į šalį besigrūdančius artyn vai- 
kigalius, o pats, pasisukęs į karietos pusę, žemai nusilenkė. 

— Ten ne senjoras, - iš karto susigaudė Uvis, - o jo tarnas! 

Štai čia Kerniui ir pritrūko santūrumo. 

— Tarnas?! - apstulbęs šūktelėjo Kernius. - Negi? Kad dar 
puošniau apsirėdęs už patį jų žynį, kur vakar matėm... 

Prieš jį susispietusios tarnaitės stovėjo it siena, bet pa- 
aiškėjo, kad jei Kerniaus Žingeidumas tapo sužadintas, tai jo- 


80 


kia siena jam nė motais. Pasidarbavo alkūnėmis ir akimirksniu 
atsidūrė priekyje, tad be vargo galėjo pasigrožėti ir paties sen- 
joro Bertolinio išlipimu iš karietos. 

O grožėtis buvo kuo. Iš karietos pirmiausia pasirodė pū- 
kuota plačių brylių akinančiai balta skrybėlė. Vien skrybėlės 
pakako visus apstulbinti, tačiau senjoro Bertolinio apsiaustas 
pranoko visus įsivaizdavimus. Jis buvo pasiūtas iš tamsiai mė- 
lyno brokato, išmarginto sidabriniais raštais. Kai platieji ap- 
siausto skvernai suplazdėjo it kokia vėliava, blykstelėjo gelto- 
nas tarsi lydytas sviestas pamušalas. Senjoras Bertolinis pasiro- 
dė esąs kresnas juodbruvas arti keturiasdešimties metų vyras. 
Pamatė žioplių minią, nusilenkusį “ Lokio" užeigos šeimininką, 
išrikiuotus tarnus, ir jo lygutėliai nuskustą veidą užliejo paten- 
kinta šypsena, linksmai sublizgo tamsiai rudos akys. 

— Egi, tik paveizėk! — Kernius išpūtė akis ir net nebandė 
apsimesti, jog jo nenustebino šis reginys. - Tik veizėk. Kad ir 
kukutis ne toks margas... 

— Ja! Schėūn... Reizend und wunderbar... * — aikčiojo šalia jo 
stovinti moteris, kuriai, matyt, pasirodė, kad Kernius klausia 
jos nuomonės. Kerniui nereikėjo net suprasti vokiškai, susiža- 
vėjimas spindėte spindėjo jos veide. 


“ 


— Šešiolika denarų ir kapa skatikų, - suskaičiavo Uvis už 
vašką gautas monetas. Paaiškėjus, kad iš krautuvės “Po grifu" 
raštininko apie ginklų kalvę nieko išpešti nepavyks, jis nutarė 
durklų iš jo nebepirkti. Dabar sustūmė pinigus į krūvą ir pri- 
kandęs lūpą mąstė. Gerai, žinoma, kad prieš tai užėjo į turgų ir 
išsiaiškino kainas, tad sugebėjo parduoti itin palankiai. Popie- 
Žiaus legatui atvykus į Rygą, prekių kainos pastebimai pakilo, 
pabrango ir vaškas. Dabar jiedu su Kerniumi svarstė, kaip šias 
lėšas geriausiai panaudoti. 


* Taip! Gražu... Žavu ir nuostabu... (Vok.) 

— Pridėk dar tą sidabrą, kurį tavo tėvas įdėjo. Jau visa krū- 
va. Negi nepapirksim už ją kokio gizelio? — suraukęs kaktą 
garsiai svarstė Kernius. - Bet reiktų tokio, kuris išties nusima- 
no, kas vyksta ginklų kalvėje, ne tokio, kaip tavo raštininkas, 
kuris kliedi apie geležies “kėlimą po vestuvinės nakties". 

— Sakiau tau, nemanau, kad jis kliedėjo. | 

— Et... - numojo ranka Kernius ir sudribo krėsle. Po to, kai 
Apsingiui teko persikraustyti į uoste stovinčią valtį, Ventės 
kalvis. pastebimai prarado ūpą. Jam išvykus jis pirmą kartą ašt- 
riai pajautė, jog aplink viskas svetima. Suvokė, kad nenumano, 
kaip čia elgtis. Nors net sau nenorėjo prisipažinti, suabejojo, ar 
jie pasieks tikslą. Pajuto, kad Uvis žvelgia į jį, tarsi būtų pajutęs 
jo abejones, ir prisivertė šyptelti. - Na, jei manai, kad jis žino, 
tai sumokėk jam saują sidabro, arba ir dvi... 

— Kažin ar išdegs... Jis ne iš tokių. 

— Ką norėt... Kalvis! - sužinojęs apie raštvedžio sužeidimą, 
Kernius buvo pasiruošęs jį vėl priimti į kalvių gretas. Abu dabar 
tylėjo ir Uvis stengėsi dar kartą permąstyti, ką ir kaip būtų 
galima nuveikti. 

— Tada reikia bandyt ieškoti kito, - samprotavo Kernius. 
— Negi neįstengtume rast tokio gizelio, kurį galima už liežuvio 
patempti? Nugirdysim iki sienų graibymo, ir išpliurps!.. 

— Pasakojo gi tas batsiuvys. Jiems leista tik savo karčiamo- 
je gerti. O svetimų į ją neįsileidžia... 

- Sunku ir patikėti. Žemaičiai jokiu geru neklausytų... Tegu 
pabando man kas pasakyti, kur man gert valia, o kur nevalia! 
Ne! Tik teutonas taip gali, - papurtė galvą pats tuo stebėda- 
masis Kernius. - Negi taip ir nusileidžia kaip išskydusios van- 
tos?.. Ką gi, nieko kito nebelieka - persirengiam elgetom ir 
drožiam į vyskupo pilį. O ką kitą pasiūlysi, kad toks gudrus? 

Uvio mintys blaškėsi tarsi pelės tuščiame aruode, neras- 
damos už ko užsikabinti. Nei sugebėjimas valdyti kalaviją ar 
ietį, nei vikrumas, nei mokėjimas sekti pėdas ar nuspėti, kur 
bėgs pašauta stirna - niekas dabar negelbėjo. Atrodo, negelbės 
ir sidabras. Reikėjo visai kitokių sugebėjimų ir, jei reikalas ne- 

būtų buvęs toks svarbus, mestų viską ir grįžtų namo, į Ventę. 

— Jei sidabru jo nepaimsi, tai gal reikia pabandyt su merga, 
— netikėtai burbtelėjo Kernius. 

— Ką dabar svaičioji? - atsisuko nuo sidabro krūvelės Uvis. 

— Bandau rasti išeitį, - tęsė Kernius. - Tas batsiuvys teisy- 
bę sakė. Kur nei Pykolis nieko nelaimės, reikia siųsti mergą. 
Gi sakei, anas nevedęs... 

— O kur dabar rasi, kaip sakai, mergą? 

— Kad jau radau. — Kernius pasitrynė smakrą ir suraukė 
antakius. —- Dabar nesišakok, o paklausyk. Ta Elzė į tave aki- 
mis šaudo. O ji merga kaip reta! Tu apie ją tik apsisuk... 

— Eik jau, užteks niekų! - piktokai atrėžė Uvis. Paprastai 
su Kerniumi jis elgėsi pagarbiai, tačiau šios kalbos jį išvedė iš 
pusiausvyros. —- Sakau, netaušk niekų! 

— Žinau, ką sakau! - nepasidavė Kernius. - Moteris pažįs- 
tu ne blogiau už midų ar plieną. Jei tik panorėsi, ji bus tavo... 

— Sakau, niekai! O net jei būtų teisybė, tai kas iš to? 

— Na, negi nesupranti? Kai jau Elzė tavęs klausys, tada... — 
Kernius mostelėjo ranka, leisdamas suprasti, jog tai, kas vyks 
toliau, savaime aišku. 

— Pala! Tu nori, kad aš ją suvedžiočiau ir po to prikalbin- 
čiau, kad ji suvedžiotų tą raštininką? 

— Daugmaž... 

— Tai ne tik kvaila, bet ir neįmanoma. 

Kalvis bejėgiškai skėstelėjo rankomis. 

— O kas belieka? Jei nieko kito nebelieka, teks tau eiti 
karnagalius nešioti... 

Uvis dar bandė ieškoti, kaip atsikirsti, tačiau už durų suai- 
dėjo Žingsniai ir pasigirdo nesuprantamos, bet dainingai skam- 
bančios kalbos garsai. Spalvingieji ateiviai, matyt, jau spėjo ap- 
sitvarkyti ir dabar ėjo į miestą. Prašmatnusis atvykėlis ir jo 
įspūdingas apsiaustas pastaruoju metu Uviui neišėjo iš galvos. 
Jis šoko prie durų ir, truputėlį pravėręs, pažvelgė pro plyšį. 

— Tu tik įsivaizduok! - prislopintu balsu metė per petį. — 
Jis jau kitą apsivilko. 

— Kas kitą? Ką kitą? 

- Kitą apsiaustą. Šitas raudonas kaip ugnis! 

Kernius neatsakė, nes jo mintys atkakliai sukosi apie grū- 
dinimo paslaptis. Ir ką galėjo svaičioti tas buvęs ginklakalys 
apie “prikėlimą po vestuvinės nakties"? Uvis aiškino, kad juo- 
kams lyg ir nebuvo priežasties. Juk tuo metu pasakojo, kaip 
susilaužė ranką. Matyt, tai ką nors reiškia... Bet ką? Gal koks 
burtažodis? Slaptas raktas į plieno kietumą? 

— O aš manau, kad ir mūsiškis ne blogesnis, — pertraukė jo 
mintis Uvis. Atvykėlių kalbos tolo, ir Uvis uždarė duris. 

— Nepaistyk niekų, - suniurzgė Kernius. - Pats matei, kai 
kietumą tikrinom. Jie apgavikai, bet jų plienas kietesnis. 

— Aš - apie apsiaustą. Tą, kur tėvas įdavė. Kuo jis bloges- 
nis? Tas kailis net žvilga! 

— Jis juk iš Naugardo... Rusų kailis. 

— Kailis tai ne ruso, o šiaurės sabalo, - šyptelėjo Uvis. - Ir 
ne rusai juos medžioja, o karelai. Rusai tik iš jų atima. Bet 
sakau, kad dailumu tikrai dailesnis. Nėra ko tam iš Modenos 
taip pūstis... Pats sakei, nelyg gaidys ant mėšlo krūvos. 

— Natai tu jam parodyk tą kailį, - vis dar svarstydamas, ką 
galėtų reikšti žodžiai apie vestuvinę naktį, burbtelėjo Kernius. 

— O gal ir teks... - tarsi sau tarstelėjo Uvis. Kai taip sunkiai 
sekasi prasibrauti prie ginklų kalimo paslapčių, galima save pra- 
linksminti, įsivaizduojant, kaip išsipūstų to dabitos akys, jei jis 
pamatytų tikrą šiaurės sabalo apsiaustą. Jis pasisuko nuo durų 
ir pasižiūrėjo į susmukusį krėsle nevilties apimtą Kernių. 

— Na gerai, - lėtai tarė jis. - Aš sutinku! 

— Sutinki dėl Elzės? - pagyvėjo Kernius. 

— Ne! Jokiu būdu. Sutinku persirengti elgeta. 

— Štai ir pradedi įgauti proto! - pašoko Kernius. - Jei tik 
gausiu progos paspoksoti į tą kalvę, iškart akyse prašvis. Gerai, 
dabar eisim pas Kuopio arklininkus prašyti kokių nors palaikių 
skrandų... Tapsim elgetom, rikuži! 


0 
Elgetos lazda 


alaikių skrandų pas Kuopio arklininkus atsirado. No. 

rėdamas dar patobulinti jų išvaizdą, Kernius pirma pa- 

voliojo jas arklių mėšle, o po to pamindžiojo įmetęs į 

balą. Kai skrandos apdžiūvo ir Kernius dar padaužė 
jas į tvarto sieną, išėjo apdaras, kurį, ko gero, išdristų apsivilkti 
tik pats neišrankiausias Rygos elgeta. Kadangi batų po skrandą 
nepaslėpsi, teko ir juos išteplioti. Nors Kernius ir buvo Žadė- 
jęs, tačiau dumblu savo šaunios barzdos tepti nepanoro. Sugal- 
vojo ką kita: paprašė virtuvėje grikių miltų. 

— Tuos tai paskui atmirkysiu... - samprotavo jis. - Žinai, 
Uvi, malkinėje nusižiūrėjau gerą pagalį. Bus lazda kaip rei- 
kiant. Tegu anie tik pabando mane užkabinti! 

Dienai krypstant vakarop nešini savo nauju turtu, jiedu nu- 
sigavo iki vyskupo pilies. Ten, prisiglaudę užkaboryje prie ap- 
sauginių mūrų, užsivilko tvarto dvoku trenkiančias skrandas, 
išsitepė dumblu veidus, o Kernius, seilėmis suvilgęs saujoje mil- 
tus, juos taip įminkė į barzdą, jog ta vienoje pusėje veido pri- 
siplojo, o kitoje pasišiaušė nelyg ežys. Veidas dabar atrodė tar- 
si traukulio susuktas, net akys žvelgė įkypai. Uvis pamatęs keistai 
styrančią Kerniaus barzdą, neištvėrė nenusikvatojęs. 

— Nair atradai savo paskirtį, meistre! - nusijuokė jis. - Jei 
kalvystėje nesisektų, neteks eiti gelumbės pardavinėti, kaip tam 
raštininkui. Apsigimęs duoneliautojas! 

— Egi, nesvaičiok niekų... - suniurzgė nepatenkintas Ker- 
nius. — Manai, kad tu jau toks gražuolis?.. Motina nepažintų! 
Tik nestypsok nelyginant mietas. Susikūprink, susigūžk... 

O kalviui jokių patarimų nereikėjo. Ne be reikalo jis gar- 
sėjo Ventėje kaip pokštininkas. Per Pusiaužiemio šventę jis sU- 
gebėdavo būti ir laibakoje gerve, ir Giltine, ir pabudusiu iš m!- 
gio lokiu, ar ir net pačiu Pykoliu. Pakako užsimesti ant pečių 
išverstus kailinius, nusitverti šakes, ir žiūrovai leipdavo juo“ 
kais. Šį kartą ir apranga buvo pakankamai įtikinama, tad, ka! 
kalvis, pasiramsčiuodamas gumbuota lazda, susikūprinęs bč! 
perkreipęs žandą, ėmė klibinkščiuoti vartų link, niekam neg4“ 
lėjo kilti abejonių, jog tai tikrų tikriausias Rygos vargeta. 

Tačiau būtent šis tikroviškumas sukliudė jiems šį kartą leng- 
vai praeiti pro vartus. Praeitą kartą jie Žengė sau kartu su kitais 
miestiečiais ir sargyba net neatkreipė į juos dėmesio. O dabar, 
dar prieš pasiekiant vartus, aplink juodu susidarė tarsi tuštu- 
ma. Vieni, matyt, pagreitino žingsnį, kiti sulėtino, ir tarpuvar- 
tėje jiedu atsidūrė vienudu. Kairėje vartų pusėje stovėjęs auga- 
lotas sargybinis užtvėrė jiems kelią ietimi. 

— Dinkit iš čia, smirdaliai! - suniurzgė jis. - Ir taip pakan- 
ka smarvės po vyskupo langais! 

Kernius raukėsi, bet nebuvo kas daryti. Teko pasitraukti ir 
laukti, kol vėl pro vartus plūstelės minia. Tada pirmas prasmu- 
ko į vidų Uvis, O po to, nors augalotasis sargybinis vėl bandė 
jam užtverti kelią ietimi, įsibrovė ir Kernius. 


(7 

Sekantis Žingsnis irgi nebuvo sviestu teptas, tačiau čia pa- 
dėjo gumbuota Kerniaus lazda. Kaip ir reikėjo laukti, visas pa- 
sienis, kuriame žiojėjo nedideli ginklų kalyklos langeliai, jau 
buvo užimtas. Tai, žinoma, nereiškė, jog iš tiesų ten nebūtų 
buvę vietos. Kadangi būtent pasienyje nukrisdavo gausiausias 
legato Vilemo ir kitų palydos narių dalijamas pinigėlių derlius, 
vietos čia buvo brangios ir jas laikė užėmę stipriausieji Rygos 
elgetos. Kiekvienas iš jų stengėsi užimti kuo daugiau ploto, tad 
Visi kiurksojo išsiskėtę lyg perekšlės vištos. Kai prie jų pasirodė 
Kernius su Uviu, nė vienas nesiruošė trauktis. Štai čia ir pra- 
Vertė lazda. Nors Kernius nebuvo aukštas ar ypatingai stam- 
bus, tačiau jo rankos, kelis dešimtmečius kilnojusios kūjį, buvo 
stiprios kaip reta. Kad niekas tuo nesuabejotų, Kernius pasi- 
tinko drūčiausią iš elgetų, vienaakį skarmalių, su kuriuo jiedu 
Jau buvo susidūrę. Tas tūnojo užkėtęs beveik dviejų langų vie- 
tą. Kai susikūprinęs, atrodė, vos kojas bepavelkantis Kernius 
bandė susirasti vietelę prie vieno iš langų, vienaakis elgeta pir- 
Ma sodriai nusikeikė, liepdamas naujokui nešdintis toliau nuo 
JO vietos, o jam neatsitraukus, užsimojo savo kriukiu. 

Tai pasirodė esanti nemenka klaida. Užsimot vienaakis už- 
simojo, tačiau tvoti nesuskubo. Uvis koja vikriai nubloškė iš- 
keltą kriukį į šoną, o Kernius savąja lazda dūrė jam į storąjį 
pilvą. Iš šono žvelgiant bakstelėjo tarsi ir nesmarkiai, tačiau 
vienaakis elgeta, kuris Rygoje garsėjo kaip mušeika bei keikū- 
nas, susirietė dvilinkas: Net kaip reikiant nusikeikti nesugebė- 
jo. Tik Žiaukčiojo stengdamasis atgauti kvapą, o kai pagaliau 
kvapą atgavo, suinkštė taip gailiai, jog kiti elgetos, jau besike- 
liantys pulti savo sėbrui į pagalbą, vėl mandagiai sutūpė pasie- 
nyje. Kernius tuo tarpu susirietė prie vieno langelio ir kai vie- 
naakis ubagas pakankamai atsikvošėjo, kad sugebėtų pažvelgti 
jo pusėn, Kernius tik kilsterėjo savo lazdą ir nežymiai pagrū- 
mojo. Tas tarsi vapsvų įgeltas pasitraukė atatupstas, pasislink- 
damas į kito elgetos erdvę, tačiau ir antrasis neišdrįso priešta- 
rauti. Pasirodė, kad visiems po kalvės langais užtenka vietos... 

Uvis tik pritūpė, atsišliedamas į sieną, pasirinkęs vietą, iš 
kurios galėtų ir stebėti pilies kiemą, ir apsaugoti Kernių. Tuo 
tarpu kalvis jau spėjo užmiršti viską pasaulyje. Susirangė prie 
langelio, tarytum užmigo ten susigūžęs, o Iš tiesų net prilaiky- 
damas kvapą stebėjo, kas vyksta ginklų kalvėje. Deja, akių plo- 
te, kurį galėjai aprėpti iš langelio, vyko ne taip jau daug. Lauke 
dar buvo pakankamai šviesu, o dirbtuvėje be šviesos pluošto, 
sklindančio iš lydymo krosnies angos, bei kibirkščių, kurios pa- 
kildavo iš žaizdro nuspaudus dumples, kito apšvietimo nebu- 
vo. Tad pro apdulkėjusį, keturkampiais delno dydžio gabalė- 
liais suskirstytą ir vietomis drumstą stiklą ne itin daug galėjai 
įžiūrėti. Pasislinkdamas nuo lygesnio stiklo ploto prie kito, ga- 
lėjai įžvelgti žaizdrą su dviem priekalais, didelį kaip girnapusė 
akmenį, kurį naudojo ginklams galąsti, ir lydymo krosnies kam- 
pą. Prie žaizdro dirbo ir apie krosnį zujo bent šeši vyrai. 

— Geldos... Ante irgi turi tas geldas! - nesusivaldęs burbte- 
lėjo Kernius. - Regis, iš anglies... Bet kam jos? 

— Tyliau! - visai pašnibždom perspėjo Uvis. - Žmonės... 

Kernius prikando lūpą ir, dar labiau prisiglaudęs prie lan- 
go pinučių, nutilo. Uviui iš tikrųjų reikėjo tildyti kalvį, nes pir- 

mą kartą pralaimėję, elgetos, atrodo, nežadėjo lengvai pasi- 
duoti. Visą laiką grūmęsi tarpusavyje, dabar, susidūrę su nepa- 
žįstamais, akiplėšiškais ateiviais, jie, atrodo, nutarė suvienyti 
jėgas. Šnabždėjosi tarpusavyje ir telkėsi į dvi grupes, viena už 
Uvio, kita - pagarbiame nuotolyje, kur nesiekė Kerniaus gum- 
buota lazda. Nedaug betrūko, ir jiems būtų tekę susiremti. Ta- 
čiau tuo metu rūmų duryse pasirodė rudu apsiaustu apsigaubęs 
smulkus vienuolis. Jis kažką aiškino prie durų susigrūdusiems 
ir legato palaiminimo laukiantiems miestiečiams. Iš pagyvėji- 
mo, kuris nuvilnijo per žmones, galima buvo spręsti, jog Žinia 
pasirodė esanti netikėta. Miestiečių minia prasiskyrė ir smul- 
kusis vienuolis nuskubėjo didžiųjų vartų link. Jo paskleista ži- 
nia sklido nuo vieno žmonių būrelio prie kito ir kadangi paleis- 
tas žodis net už paukštį greitesnis, pasiekė tolimiausią pilies 
kiemo galą dar vienuoliui nesuskubus prieiti prie vartų. 

— Viestartas atvyksta! Viestartas jau Rygoje... - nuvilnijo 
per Žmones. 

— Kada? 

— Dabar. Matė iš bokšto! Jis jau Rygoje. 

— Žiemgalių Viestartas? 

— O koks kitas bus? Ar kitą legatas kviestų? 

— Ko? Kur atvyksta? - klausė kiti ir sulaukė atsakymo, jog 
Viestartas, kaip ir kiti sričių valdovai, atvyksta tartis su legatu. 
Modenos vyskupas visus pakvietė, kuršių seniūnai jau buvo va- 
kar ir štai dabar atvyksta pats Viestartas! 

O kurjis būtent atvyksta, netrukus buvo viešai paskelbta. 

Iš priestato prie didžiųjų vartų, kuriame visad budėdavo 
vyskupo pilies sargybinių kuopa, išžygiavo pats sargybos virši- 
ninkas su penkiais ilgomis ietimis nešinais kareiviais. Uvis pa- 
Matė tarp jų ir tą augalotą drimbą, kuris bandė nejleisti į pilį 
Kerniaus. Smulkusis vienuolis sekė paskui juos ir sargybinių 
būryje atrodė tarsi vaikas. Tačiau balsą turėjo galingą. Užko- 
Pęs ant aukštųjų laiptų, jis kreipėsi į susibūrusius kieme ir nors 
Per pokalbių triukšmą pirmųjų žodžių Uvis ir neišgirdo, nuš- 
čiuvus žmonėms, toliau viską girdėjo pakankamai gerai. Vie- 

nuolis sakė, kad jo ekscelencija vyskupas Albertas atsiprašo ry- 
giečių, tačiau rygiečiams dabar teks apleisti pilies kiemą. Ir jo 
ekscelencija legatas Vilemas šiandien žmonių nelaimins, nes 
labai užsiėmęs derybomis. 

— Grįžkite namo, mielieji Rygos žmonės, - tęsė vienuolis. 
— Palaiminimo ateikite rytoj, nes čia netrukus atvyks Žiemgalių 
karalius Viestartas ir jis atsisako žengti į žmonių prigrūstą pi- 
lies kiemą. 

Skardus vienuolio balsas nuvilnijo per minią ir kai kurie 
miestiečiai jau pasuko vartų link. Tačiau kiti nenorėjo palikti 
kiemo, ir tuoj tapo aišku, kam buvo iškviesta sargyba. Karei- 
viai išsirikiavo eile ir, nutvėrę ietis už galų, kotais tarsi karti- 
mis pamažu stūmė susirinkusius vartų link. 

Pajudėjo, nors ir palydėdami šį likimo posūkį keiksmais, ir 
kiemo gale susispietę elgetos. Taigi visa minia jau žinojo, kad 
reikia apleisti kiemą. Visa — išskyrus Kernių. Tas, tarsi būtų 
nematoma siena atsitvėręs nuo viso pasaulio, tūnojo lipte prili- 
pęs prie kalvės lango. Uvis timptelėjo jį už skrandos kartą, po 
to ir antrą, tačiau Kernius tik nekantriai pasipurtė. Reikėjo bū- 
tinai jį kaip reikiant paraginti, tačiau pasirodė, jog pavėluota. 
Kaip tik jų pusėje kiemą nuo Žmonių valė augalotasis sargybi- 
nis. Jis, kaip ir kiti, ieties kotu stūmė miestiečius link vartų, 
bet, pastebėjęs tą jį supykdžiusį smirdantį elgetą, turbūt nu- 
sprendė, jog pasitaikė proga jį pamokyti už neklausymą. Ke- 
liais dideliais šuoliais sargybinis prišoko prie pirmojo langelio. 
Uvis tuo metu kaip tik žvelgė vartų link, o kai atsisuko, auga- 
lotasis drimba jau buvo užsimojęs ieties kotu. Uvis nesuspėjo 
net mirktelėti, kai ieties kotas švilpdamas perskrodė orą ir šnio- 
jo dar nieko nenutuokančiam Kerniui tiesiai per nugarą. Tas 
net susigūžė iš netikėtumo. Nusmelkė skausmas, akyse sužai- 
žaravo, ir kalvį ūmai apėmė žemaitiškas siutas. Kojas Kernius 
buvo surietęs po savim, o gumbuotą lazdą laikė suspaudęs de- 
šinėje. Tereikėjo tad stryktelėti ir neužsimojus kirsti iš apačios. 

— Ne! Nedrįsk! - dar šūktelėjo Uvis, bet viskas buvo per- 
niek. Kerniaus lazda jau švilpė oru ir kirtis kliuvo dramblota- 

jam sargybiniui į žandą. Ar lūžo žandikaulis, jie neturėjo laiko 
patikrinti, bet greičiausiai lūžo. Kai Kernius kirsdavo, tai jau 
kirsdavo. Sargybinis kimiai aiktelėjo ir susmuko tarsi pelų mai- 
šas. Tai įvyko taip staigiai, kad kiti nespėjo atsitokėti. Šis trum- 
palaikis sargybos pasimetimas juos ir išgelbėjo. 

— Bėgam! Tuoj! Tuoj! - suriko Uvis, o Kernius, suvokęs, 
kad nukirto ne elgetą, o vyskupo sargybinį, atsikvošėjo. | 

- Šalin visi! Šalin! - subaubė jis tikro jaučio balsu žemaitiš- 
kai, ir - stebuklų stebuklas! - atrodė, jog Rygos miestiečiai tai 
suprato. Kad ir kaip ten būtų, akies mirksniu minia prasiskyrė, 
ir Uvis, o paskui jį ir Kernius, šuoliais pasileido vartų link. 

— Halt sie! Halt/* - skardėjo sargybos viršininko klyksmas, 
tačiau miestiečiai, matyt, galvojo, kad tai jų neliečia. Tik vie- 
nas bandė pastoti kelią, tačiau Uvis jį bėgdamas taip stumtelė- 
j0, kad drąsuolis būtų tėškęsis į akmeninę sieną, jei ne prie jos 
susibūrę žmonės. Tačiau du prie vartų palikti sargybiniai suvo- 
kė, jog įsakymas skirtas jiems. Nors ir nesusigaudė, kas nutiko, 
iššoko iš tarpuvartės ir atkišo savo ietis. Smaigaliais į žmones. 

— Šalin! - dar sykį subaubė Kernius ir trumpas sargybinių 
sutrikimas suteikė Uviui progą. Jis iššovė iš vartus apsupusios 
minios, lyg taikydamas į kairiąją vartų pusę, bet kai abi ietys 
nukrypo kairėn, staiga griuvo ant žemės, ritosi ir atsirado sar- 
gybinių dešinėje — jau prie pat vartų sienos. Pašoko, kojomis 
atsispyrė į sieną ir, tarsi pats būtų tapęs sviedžiamu ginklu, tren- 
kė petim į pirmąjį sargybinį. Trenkė taip stipriai, kad abu nu- 
griuvo, o sargybinis krisdamas parmetė ant žemės ir antrąjį. 

Sargybiniai dar tik stojosi, o Uvis jau buvo pašokęs ir bėgo 
tolyn. Nė kiek nestabtelėdamas per pargriuvusį sargybinį per- 
dundėjo ir atpūškavęs Kernius. Dar keli šuoliai, ir jie prabėgo 
pilies vartus. 

— Dabar tai jau skuodžiam! - šaukė Uvis per petį Kerniui. 
— Tausok kvapą ir nešam kudašių... 


* Sustabdykit juos! Sustabdykit! (Vok.) 


Šenas nažistamas 


argybinių Žingsniai dundėjo turgaus aikšte, Uvis bėgo 
nepersistengdamas ir būtų galėjęs paspartinti šuolį, ta- 
čiau šalia jo, vis sunkiau gaudydamas kvapą, risnojo 
Kernius. Kolei kas sargybiniai dar jų nepavijo, tačiau 
Kernius visgi artėjo prie penkiasdešimties ir nors jis buvo kaip 
reta stiprus vyras, toks amžius nelabai pritaikytas lakstymams. 
Reikėjo kažką sugalvoti - ir greitai. Gerai, kad netoli buvo šven- 
to Jono skersgatvis. Tai neilga, lanku išsirangiusi gatvelė, ku- 
rios vieną pusę rėmino žmogaus aukščio mūrinė siena, saugan- 
ti švento Jono bažnyčios šventorių. Šitos gatvelės privalumais 
Uvis turėjo progos pasinaudoti ir anksčiau. 

— Paspartink!.. Tik trumpam... - metė jis per petį jau gar- 
siai švokščiančiam ir vos spėjančiam paskui jį Kerniui ir nėrė į 
skersgatvį. Uvis taip paspaudė, kad Kernius, nors ir stengėsi iš 
paskutiniųjų, vis dėlto atsiliko. Kai lanku besisukančiu skers- 
gatviu jie pabėgėjo tiek, jog iš turgaus jų jau nebuvo matyti, 
Uvis šoktelėjo į viršų, ranka nusitvėrė sienos briaunos ir, atsi- 
spirdamas keliais į grublėtą mūrą, užsliuogė ant viršaus. Atsi- 
gręžė, kairiąja ranka stipriai įsikibo į išsikišusią plytą, o dešinę 
nuleido atidundančiam tarsi sužeistas stumbras Kerniui. Kal- 
viui nereikėjo nė žodžio sakyti. Jis padavė ranką, atsispyrė nuo 
gatvės grindinio ir, Uviui stipriai timptelėjus, užgulė krūtine 
mūrą. Dar truputį pastenėjęs, Kernius šiaip taip užtraukė ant 
sienos ir kojas. Nušokti į kitą pusę jau buvo juokų darbas. Jie- 
du dribtelėjo ant žemės ir prisiglaudė prie vėsios sienos. 

— O kad juos... visus... Pykolis nugnybtų! — gaudė kvapa 
Kernius. Jo veidu žliaugė prakaitas. - Kad juos... varnos užka- 
potų! Nebegaliu daugiau! 

— Tsss... - sušnypštė Uvis ir plačiai išsižiojo, kad galėtų ty- 
liau gaudyti kvapą. Kernius užėmė sau burną ranka. Abu gerai 
girdėjo, kaip už sienos pirma sunkiais žingsniais atidundėjo, 0 
po to nestabtelėdami prabėgo ir nudundėjo tolyn jų persekio- 
tojai. Iš žingsnių garso buvo aišku, kad ir jie pavargę. Vienas iš 
sargybinių jau buvo atsilikęs ir bėgdamas kas keli žingsniai kei- 
kėsi visokiais toifeliais ir donerveteriais. 


04 


— Oi, kad jie prasmegtų! Kad juos zuikiai užbadytų... - tęsė 
dusliai švokšdamas Kernius, kai paskutiniojo sargybinio žings- 
niai nuaidėjo tolyn. Nuo jo grikių miltais išteptos barzdos var- 
vėjo rudi prakaito lašai. - Kad juos kandys sukapotų! Kad juos... 
Nebegaliu daugiau. Kur čia mudu atsidūrėm? 

Netoliese kilo į dangų švento Jono bažnyčios sienos, su- 
tvirtintos galingomis keturkampėmis mūrinėmis atramomis. 
Erdvė čia buvo uždara ir ją dar mažino vešlios liepos. Vakaro 
šešėliai nutįso nuo bažnyčios, tad perkopę sieną jie staiga pate- 
ko į prieblandą. 

— Čia kadaise apsistodavome, - paaiškino Uvis ir apsidai- 
rė. Viskas atrodė kaip prieš penkerius metus. Tos pačios tam- 
siai rausvos plytinės sienos, ta pati reta žole apaugus žemė. Va 
ten dažniausiai stovėdavo jų vežimas. Va ten pastatydavo van- 
dens kibirus, prie kurių jie prausdavosi. Nuo tos liepos iki sie- 
nos Uli ištiesdavo savo lyną. Viskas atrodė panašiai taikiai ir 
ramiai. Tikrai niekas nematė, kaip jie perlipo sieną, o vartai į 
šventorių tokiu metu jau buvo užverti. Buvo tad galima atsi- 
pūsti ir jaustis saugiai. 

Uvio įtampa atlėgo ir jis buvo besėdąs ant atsikišusios lie- 
pos šaknies. Ant tos pačios jis ir kadaise sėdėdavo. Galėjai čia 
atsiremti į kamieną. 

“Palaiminta ramybė"... - pagalvojo Uvis, bet tuo pat metu 
akies kraštu pastebėjo, jog už tolimiausiosios atramos tarsi kaž- 
kas sujudėjo! 

Nejaugi jie čia ne vieni?! 

— Pamanyk tik, Pagoniukas!.. - staiga pasigirdo vyriškas bal- 
sas iš prieblandos. — Taip išaugęs ir taip nudriskęs... Nejaugi 
tikrai tu? 

Uvis apsisuko tarsi įgeltas ir tuo pat judesiu iš makšties 
išsitraukė peilį. Jį sukrėtė ne tik tai, kad čia be jų dar kažkas 
buvo, bet dar labiau tai, jog balsas buvo lyg ir girdėtas. Balso 
savininkas dar tūnojo mūrinės atramos šešėlyje, matėsi tik jo 
petys ir skrybėlės brylius. 

— Kas ten? Išeik! - tyliai, bet įsakmiai tarė Uvis. Kernius 

pasislinko į šalį ir dairėsi didesnio parankaus akmens. 

— Oho!.. Ir vikrumo tau netrūksta. Atrodo, mano mokslai 
išėjo į naudą, - neskubiai, tarsi pabrėždamas, jog tai daro savo 
noru, 0 ne vykdydamas įsakymą, vyras išėjo iš už mūro. Uvį 
nudiegė staigus atpažinimas. Štai prieš jį, tarsi visai nepasenęs, 
greičiau net papilnėjęs ir kaip reta švariai apsirengęs, stovėjo 
senasis Kroicvaldas. Kaip ir anksčiau darydavo, tik žinoma, tais 
laikais ne Uvį, o publiką sveikindamas, jis žengtelėjo kaire ko- 
ja per pusę žingsnio į priekį, dešine ranka nusivožė skrybėlę ir 
plačiai ja mostelėdamas grakščiai nusilenkė. Vikrumo ir jam 
akivaizdžiai dar pakako. - Sveikinu vėl pasirodžius garbinga- 
me Rygos mieste! Bet negi mūsų elgetų gretas papildyti žadi? 
Ir kodėl tau tenka per mūrus šokinėti? 

"Uvis nuleido peilį ir atsikvėpė. Akimirkai pasirodė, tarsi 
tų penkerių metų ir nebūta. Ne tik vieta priminė tuos laikus, 
kai Bardo trupė rodydavo savo pokštus turgaus aikštės kampe, 
bet ir senasis Kroicvaldas atrodė panašiai, kaip atrodydavo, kai 
Uviui būtent šitoje vietoje tekdavo mankštintis iki devinto pra- 
kaito. 

— Kas anas? - dusliai paklausė Kernius. 

— Čia toks Kroicvaldas... - sumurmėjo Uvis. - Pažinojau. 
Nepavojingas. 

Ko, ko, o senio Kroicvaldo jis Rygoje sutikti nesitikėjo. Ir 
dar taip tvarkingai apsirengusio! Staiga Uvis aštriai pajuto, ko- 
kia apdriskusi ir purvina ta Kuopio arklininko skranda. Jis sku- 
biai atrišo raištį ir nusmaukė skrandą nuo pečių. Kroicvaldo 
antakiai kilstelėjo. Jis iš karto įvertino Uvio gerai išdirbtos stir- 
nos odos striukės kokybę. Ir Kernius narpliojo mazgus, bandy- 
damas nusirišti savąją palaikę skrandelę. 

— Še tau, kad nori! Ar tu elgeta, ar vaidintoju pasidarei? 

— Mes... Mes... Na, matai, čia toks reikalas, - numykė Uvis, 
nesumodamas, ką būtų galima atsakyti. Iš Kroicvaldo pašai- 
pios bet atlaidžios šypsenėlės buvo aišku, jog jis kokiais nors 
greitomis suregztais pasiteisinimais vis tiek nepatikės. 

— Mes tik trumpam Rygoje... 

— Sakai, trumpam, ir straksi sau per mūrus? 

— Mat... Na... Kaip pats prasitarei, Kroicvaldai, naudojuosi 
tuo, ko kadaise mane išmokei. Bet kad ir tu čia!.. Nejaugi ir 
kiti Rygoje? 

— Kiti? - Kroicvaldas apsidairė, tarsi išties tikėtųsi kur nors 
netoliese pamatyti stipruolį Bardo arba vieną iš savo dukterų, 
tačiau juos supo tik tirštėjantys vakaro šešėliai, kuriuos dar tirš- 
tino aukšta švento Jono bažnyčios siena. - Ne, kitų čia nėra, 
Pagoniuk! Todėl ir užsuku čia kartais. Idant prisiminčiau kitus. 
Atsimeni? Va, ten statydavom vežimą... 

— Atsimenu gerai! - pritarė Uvis. - O ten, prie pat sienos 
po liepa, tu dažniausiai priguldavai. O va ten Uli ištiesdavo 
lyną. O kur vis dėlto kiti? 

„— Taip... Kur? - Dabar jau Kroicvaldas ieškojo žodžių, tar- 
si primiršęs savo klausimus. - Žinai ką, kviečiu pas save. Ir 
tave, ir tą barzdylą. Ir net neklausiu, kodėl jūs tokiom baidyk- 
lėm apsirėdę lakstot po Rygą. Daug ko šitame pasaulyje pasi- 
taiko, daug ko mačiau. Tai ką? Ar užeisit? 

Uvis dirstelėjo į šalia stovintį Kernių, kuris iš pradžių klau- 
sėsi įdėmiai, tačiau beveik nesupratęs Kroicvaldo greitakalbės 
— Išsirovęs padžiūvusios žolės kuokštą, stengėsi iššluostyti gri- 
kių miltus iš barzdos. 

— Galėtume. 

— Papasakosiu! Daug yra ko pasakoti! - Kroicvaldas paste- 
bimai pagyvėjo. - Bet nė už ką neatspėtum, kur dabar gyvenu. 
Na, bandyk atspėti... 

Jis patylėjo, tačiau Uvis tik truktelėjo pečiais. 

— Auksakalių gatvėje! - išdidžiai pareiškė Kroicvaldas. 

Uviui net ir nereikėjo vaidinti nustebusio, jis iš tikrųjų bu- 
vo pritrenktas. Auksakalių gatvėje gyveno vien turtingiausi Ry- 
gos amatininkai ir kad Kroicvaldas ten įsitaisytų, Uvis ir sapne 
nebūt sapnavęs. 

— Negali būti! 

— Taip. Auksakalių! - Nustebimas Uvio balse aiškiai sutei- 
kė pasitenkinimo Kroicvaldui. Jis krestelėjo galvą pabrėžda- 

mas, kad tikrai taip ir ne kitaip, o po to giliai atsiduso. - Aš 
pats kartais nelabai tikiu, bet tikrai Auksakalių! Nors... Geriau 
eime... Yra apie ką papasakoti! 

Iš tiesų! Pasirodė, jog senis Kroicvaldas, tas mikliapirštis 
linksmų pokštų rodytojas bei užsižiopsojusių žiūrovų kišenių 
tuštintojas, tas vyno ir visko, kas tik geriama, mėgėjas, savo 
dukrų našta ir paguoda, dabar gyveno būtent Auksakalių gat- 
vėje. Perkirtę turgaus aikštę, jie neskubėdami nužingsniavo Di- 
džiąja gatve ir pasuko į neilgą, bet įspūdingais namais apstatytą 
Auksakalių gatvę. Einant Didžiąja gatve, Uvis kumštelėjo Ker- 
niui į pašonę, kad tas per daug nesidairytų ir ypač kad nesižval- 
gytų per petį. Nors, tiesą sakant, pavojaus per daug nebuvo. 
Apdriskusias skrandas jiedu paliko už bažnyčios atramos, vei- 
dus nusiprausė prie turgaus šulinio ir jei kas iš Ordino sargybi- 
nių dar ir šlaistėsi po miestą, ieškodamas suįžūlėjusių elgetų, 
tai šie oriai žingsniuojantys, savo reikalais susirūpinę trys Ry- 
gos miestiečiai niekaip nebūtų atkreipę jų dėmesio. Jie netruk- 
domi pasiekė Auksakalių gatvę ir Kroicvaldas nedvejodamas į 
ją pasuko. Paėję keliasdešimt žingsnių, stabtelėjo prie didžiau- 
sio gatvės namo. Kroicvaldas mostelėjo namo pusėn. Jis buvo 
ne tik didelis, bet ir puošnus kaip reta. Durų staktos bei langai 
buvo apvedžioti mėlynomis puošniomis plytomis. Languose 
blizgėjo tikras stiklas. Vakarinė saulė kaip tik brūkštelėjo per 
pirmojo aukšto langus, ir stiklo ratilai taip ir sužėrėjo! 

— Nejaugi šitas? —- nustebo Uvis. 

— Būtent šitas, - patvirtino Kroicvaldas, tačiau šį kartą be 
ypatingo išdidumo. - Galėtume eiti ir per didžiąsias duris. Bet... 
Na, kalbant atvirai, jei norime šnektelti, tai geriau bus eiti per 
kitas... 

Uvis gūžtelėjo pečiais. Pirmam nustebimui praėjus, jis jau 
buvo pasiruošęs bet kokiems netikėtumams. Gatvės gale jie 
pasuko į siaurą perėją, kuri vedė į dulkiną skersgatvį už Auksa- 

kalių gatvės. Iš abiejų pusių skersgatvį supo tik aukštos medi- 
nės tvoros ir vartai. Už tų tvorų buvo kiemai, priklausę turtuo- 
lių namams, kurie stiklo langais išdidžiai žvelgė i Auksakalių 
gatvę. Kroicvaldas nedvejodamas atvėrė vienų vartų kairįjį sky- 
dą ir jie įžengė į erdvų ir stebėtinai tvarkingą kiemą. Gilumoje 
stūksojo didysis namas, kairėje buvo vienaaukštis iš storų sie- 
nojų suręstas pastatas. Plačios durys ir į kiemo žemę įspaustos 
gilios vėžės rodė, jog tai arklidės. Ten ir pasuko Kroicvaldas. 
Prieš atverdamas tvarto duris, jis dar atsainiai mostelėjo namo 
link. 

— Ten aš miegu ir, galima sakyti, atlieku savo tarnybą, — 
tarė jis. - O atsigaunu ir draugus priimu būtent čia. Pats dar vis 
stebiuos ir neatsistebiu, koks permainingas būna gyvenimas, 
Pagoniuk... Prašom! 

Tai buvo pasakyta be išdidumo, net su gailesčiu, ir Uvis 
pagalvojo, jog Kroicvaldas, kuris nemirktelėdamas sugebėda- 
vo pasakoti nebūtas istorijas, šįkart sakė gryną teisybę. 

Kaip ir reikėjo tikėtis, tokio turtingo savininko arklidės buvo 
suręstos geriau už ne vieną žmonėms skirtą būstą. Tašytų rąstų 
sienos sudėtos ant iš akmenų sumūryto pamato, lubos ne tik 
lentinės, bet dar ir pabaltintos. Palubėje išsirikiavę siauri lan- 
geliai, sandariai užsklendžiami, kai šalta. Arkliai atitiko tvartą. 
Stovėjo jų du, nors erdviame tvarte lengvai būtų tilpę ir keturi. 
Stambių kaulų ir, matyt, ramaus būdo gyvuliai, nes, jiems įėjus 
vidun, tik vienas pasuko į juos snukį ir tuoj pat nusigręžė į pri- 
krautas kvapnaus šieno ėdžias. 

— Čia mano bičiuliai ir globotiniai, - draugiškai pliaukšte- 
lėjo arkliui per strėnas, praeidamas pro šalį, Kroicvaldas. - O 
aš pats tai daugiausia laiko praleidžiu čia... 

Jis atvėrė turbūt pakinktams ir padargams skirtos kamaros 
duris ir plačiai mostelėjo ranka, kviesdamas svečius užeiti. Pa- 
lei kamarėlės sienas stovėjo du suolai, o tarp jų mažas staliu- 

kas. Ant įkaltų į sieną medinių vąšių kabėjo kamanos ir paval- 
kai. Vietos joje nebuvo per daug. 

Kernius patenkintas susmuko ant suolo ir atsiduso. 

— Oo! Pagaliau prisėsti galima, - burbtelėjo jis. - Tas tavo 
Kroicvaldas, matyt, čia bernauja... 

Uvis kažką numykė, nes pats tuo abejojo. Per daug jau tai 
nesiderino su išlikusiu jo atmintyje išdidžiu Kroicvaldu. Nors 
kai labai reikia, Žmogus prisitaiko prie visko. 

— Tavo draugužis jau, atrodo, jaučiasi kaip namie, - pagavo 
Kerniaus palengvėjimo atodūsį Kroicvaldas. Jis pakabino savo 
apsiaustą ant vąšio šalia kamanų ir atsisėdo pats. Dabar jis at- 
rodė ne toks dabita. Matėsi, kad jis pavargęs. - Ko gero, jau 
pamanei, Pagoniuk, kad aš čia vežikas ar kas nors panašaus... 

— Ar kas nors panašaus... - dvejodamas pakartojo Uvis. — 
Nemanau, kad vežikas. Nors tai ir neblogas amatas, o vieta 
tikrai nepeiktina. 

Kroicvaldas sukrizeno, tačiau juoke mažai jautėsi linksmu- 
mo. 

— Tikrai, amatas visai neblogas, jei tik važnyčioti. Bet pa- 
reigų man čia mažumėlę daugiau... - Jis atsirėmė į lygiai nuta- 
šytą kamaraitės sieną ir susimąstė. Kamaros prieblanda išryš- 
kino jo raukšles, ir nors judesiai vis dar buvo jaunatviškai 
lankstūs, buvo aišku, kad jam metų su kaupu. Jis atrodė pavar- 
gęs ir labai panašus į tą Kroicvaldą, kurį atsiminė Uvis. - Pa- 
lauk, gal geriau viską iš pradžių. Tai įvyko vasarą tų metų, kai 
tu pabėgai. Bardo nusprendė, kad jam reikia plaukti į Breme- 
ną ir ten bandyti laimę. Tiesą sakant, tai Kristina nusprendė ir 
išsizirzė. Bet Žinai, kai Bardo ką įsikanda, tai ir su kuolu neiš- 
muši. Na, tiesą sakant, turėjo jie dar vieną priežastį, mat gimė 
berniukas... 

Kai Uvis tą žiemą išslydo iš jau jį nutvėrusių Henkės nagų, 
Kristina laukėsi, ir jis ne kartą pagalvodavo, kas gi jiems gimė. 

— Sveikinu... Tai tu dabar senelis! 

Kroicvaldas numojo ranka, tarsi tai būtų menkniekis, ta- 
čiau veidu perbėgo šiltas šypsnys. 

— Baisus rėksnys pasirodė... Dabar jau bus ketverių metu- 
kų. Taigi, jiedu nusprendė, kad reikia plaukti į Bremeną. O 
kaip gi plauksi? Tik iš Rygos. Uli irgi baisiai norėjo grįžti į 
Rygą. Pasirodo, ją čia vienas gizelis buvo nusižiūrėjęs. Įsivaiz- 
duok, Pagoniuk, buvo susiuostę, o aš net neįtariau. Apsivedė 
rudenį, o dabar jau du-vaikus turi. 

— O Margarita? 

— Deja... Ji mirė tą pavasarį. Nusilpę buvom visi. Bet ji, 
vargšelė... -- Kroicvaldas atsiduso ir mostelėjo ranka, tarsi steng- 
damasis išbraukti iš atminties to šalto, alkano pavasario atsi- 
minimus. - Tokios tokelės... Bet matai, Pagoniuk, visiems, ku- 
rie liko gyvi, reikėjo į Rygą... Tai ir sugrįžome. O čia mane 
neilgai trukus suėmė vyskupo sargyba... Supuolė ant manęs kaip 
slibinai. Tik, deja, aš ne šventas Jurgis... 

Jis patylėjo ir, pamatęs Uvio akyse sužibusį klausimą, pa- 
purtė galvą. 

— Ne, ne... Tai mano kaltė! Visos dukros raudote raudojo, 
kad aš į Rygą nevykčiau. Žliumbė dar garsiau už tą Kristinos 
vaikelį. Bet... Et... Ar galėjau aš vienas išsilaikyti tuose tyrlau- 
kiuose? Būčiau badu nustipęs. Vyliausi, kad bus pamiršę. Kur 
tau! Kelias savaites prasislapsčiau, bet paskui vis dėlto sučiu- 
po. Pasirodė, kad net ir teisti manęs nebereikėjo. Buvau jau 
nuteistas. Už akių. Nuteistas pakarti! Va kaip... 

Kroicvaldas - tirštindamas spalvas, o gal ir visai nejučio- 
mis — plonais, mikliais fokusininko pirštais paglostė kaklą. 

— Ir būtų pakorę... Bet štai, patikėsi ar ne, išeina, kad ma- 
ne išgelbėjo pagonys. Kartais taip ir pagalvoju, ar man jausti 
jiems dėkingumą, ar ne? Na, gal vis dėlto... Bet tu, aišku, nori 
sužinoti, kaip pagonys mane išgelbėjo. Beje, ne taviškiai. Ži- 
naujau, kad esi iš pietų. Tie, kurie mane išgelbėjo, — iš šiaurės. 
Iš Saaremos salos. Mat jie nukovė vyskupo sargybos kapitoną, 
tą pasipūtėlį Šulerį. Kitų, kurie tada žygyje krito, žinoma, gai- 
la. Duok jiems amžiną atilsį, Viešpatie. Bet jei Šulerio nebūtų 
nukirtę, tai ir mano kauleliai jau būtų sutrūnyję. Mat storoji 
Gertrūda tada liko antrą kartą našlė, tiesą sakant, dar net ne- 

spėjus kaip reikiant ištekėti. Ar atsimeni storąją Gertrūdą? 

Uvis palingavo galvą. Gerai jis jos neatsiminė, nes storų 
moterų Rygoje buvo ne viena. Tačiau būtent dėl jos, tiksliau 
tariant, dėl to, kad Kroicvaldas bandė iš jos pavogti pinigų kap- 
šą, jiems visiems teko sprukti iš Rygos. Mat Gertrūda buvo 
auksakalių gildijos viršininko našlė, ir tuo viena iš turtingiausių 
moterų Rygoje, be to, pas ją lankydavosi vyskupo sargybos ka- 
pitonas Šuleris. Su tokia moterimi menki juokai, tad jiems te- 
ko sprukti kuo greičiau, o Kroicvaldui nevertėjo grįžti į Rygą. 

— Atsimeni? Na, kur neatsiminsi! Taigi storoji Gertrūda. Ir 
ji nė per plauką nesuplonėjo... Va, maždaug tokia! - Kroicval- 
das išskėtė abi rankas, o paskui truputį jas suglaudė. - Yra ką 
apkabinti. Aš tai jau žinau! Gal pageidautum sužinoti, kokia 
jos dabar pavardė? 

Jis nutilo, ir Uvio galvoje jau šmėkštelėjo permainingo li- 
kimo bei padėties suvokimas, tačiau jis tik suraukė kaktą. 

— Kroicvaldienė! — svariai tarė senasis fokusininkas. Jis tru- 
putį palaukė ir, tarsi pats vis dar stebėdamasis, vėl papurtė gal- 
vą. - Tikrai taip... Kroicvaldienė. Matai, praradusi savo kapi- 
toną, ji nutarė, jog iš senio Kroicvaldo gal dar bus galima iš- 
spausti šiek tiek naudos. Vietoje kad pakabinus jį kartuvėse 
varnoms lest, pasiėmė pas save į namus. Ir kiek įmanydama 
stengiasi mane pribaigti. 

— Kroicvaldienė, - burbtelėjo Uvis. Krikščionių ir žemai- 
čių įstatymai daug kuo skyrėsi, tačiau nepaneigsi, kad esama ir 
panašumų. Vienas yra toks, kad jei vyrą apkaltina moteris, tai 
ji gali jį ir išgelbėti. Išgelbėti už jo ištekėdama. — Tai išeina, 
kad tu čia šeimininkas... 

— Šeimininkas... - liūdnai nusišypsojo Kroicvaldas. - Pa- 
valgydintas ir aprengtas. Bet lygiai tiek, kad visai nenugeibčiau 
ir kad prieš kitus gėdos nebūtų. O šiaip, tai ji turi du sūnus, 
kurie perėmė tėvo amatą, ir dvi marčias... Ne tokias storas, 
kaip ji pati, bet jau besivejančias. Visos riejasi tarpusavyje ir 
kiekviena saugo sudilusį skatiką. Savo vaikams gaili, o apie ma- 
ne ką ir bekalbėti. Nei gerklei suvilginti, nei... Et! Klausyk, 

Pagoniuk, tu atrodai prakutęs. Ar nemanai, kad turėtum senąjį 
Kroicvaldą vynu pavaišinti? Aa? Už senas paslaugas ir moks- 
lą... 

— Už mokslą, sakai?.. - Kroicvaldo žodžiuose buvo šiek 
tiek tiesos. Nors anuomet Kroicvaldas ne kartą ir ne du jam 
skaudžiai nusuko ausį; nekalbant jau apie niuksus į nugarą, ta- 
čiau kad iš jo daug išmokta, irgi gryna tiesa. - Gal ir išmokau 
kai ko, Kroicvaldai... Nors aš gėrime nelabai tinku į draugus. 

— Man ne draugo, 0 gero vyno reikia! - numojo ranka Kroic- 
valdas. - Man regis, tas tavo barzdyla dėdė nieko prieš būtų... 

Kernius per visą šį pokalbį stengėsi suprasti, apie ką kalba- 
ma, nors jam ir nelabai sekėsi. Tačiau dabar Kroicvaldas pa- 
žvelgė tiesiai į jį, ir nors kalviui atrodė, jog šįkart jis viską su- 
prato, bet nutarė pasitikrinti. 

— Ar anas apie gėrimą? - paklausė jis Uvio. 

— Taigi. Tik kad jam Žmona pinigų neduoda. Sako, gal tu jį 
pavaišintum... 

Kernius plačiai nusišypsojo. Ir todėl, kad pati mintis jam 
patiko, ir dar todėl, kad malonu buvo matyti, jog tuos nupeipu- 
sius teutonus Žmonos taip be gailesčio tvarko. 

— Gut... Honig Trunk, sehr gut... - rimtai palingavo jis gal- 
vą. - Wir trinken, ja?* 

— Ja, ja! - pritarė Kroicvaldas. - Matau, kad šitas dėdė kur 
kas mandagesnis už tave, Pagoniuk. Pasakyk jam, kad kai tik 
bus proga, tegul atsilanko. Ir jau matau, kad jis ne toks nesusi- 
pratėlis, kaip tu, nepamirš atsinešt ir ko nors geriamo... 

Kernius vėl ne viską suprato, tad Uvis jam išvertė. 

— Ja, gut... Ich komen! - patvirtino Kernius. - Mit Trunk...** 
"Tu paaiškink jam. Ateisiu ir midaus atsinešiu.. 

— Jis suprato, — užtikrino jį Uvis. —- Jei apie gėrimą, tai 
Kroicvaldas visom kalbom supranta. 


* Gerai... Medaus gėrimas, labai gerai... Mes geriam, taip? (Laužyta vok.) 
** Taip, gerai... Aš ateiti. Su gėrimas... (Laužyta vok.) 

Šiaurės kailių 
apsiaustas 


ytojaus rytą Uvis nutarė aplankyti Apsingį uoste. Ra- 
do jo valtį, dabar jau tuščią ir kur kas aukščiau pakilu- 
sią virš vandens, pačiame uosto krantinės gale. Iš ke- 
lių lentų, uždengtų pakuliniais maišais, Apsingis buvo 
įsitaisęs šiokią tokią pastogę. Joje užteko vietos jiems su sū- 
num sausai pamiegoti. Ne tiek toks būstas, kiek pati Ryga 
Apsingiui jau buvo įgrisusi iki gyvo kaulo. Paaiškėjo, kad Ordi- 
no iždas pagaliau jam išmokėjo pinigus, bet rado priekabių 
numušti kainą. 

— Visų pirma, pasakė, kad reikia pilių statymui! - užlenkė 
pirštą Dignojos rūdininkas. - Įsivaizduoji? Ar tu įsivaizduoji? 
Aš, Apsingis, turiu teutonams mokėti, kad jie sau pilis statytų- 
si! - Iš įniršio net jo reti užsilikę ant pakaušio plaukai pasišiau- 
šė. 

— Kas nespaudžia vargšo žmogaus? — pabandė jį paguosti 
Uvis. — Visur pyliavos! 

— Gal ir taip. Nors kai Talivaldis valdė Kuoknesę... Vaikas 
buvau, bet pamenu. Talivaldis tiek neplėšė. Jie gi sukčiai pas- 
kutiniai... Ir ne tik teutonai! Sukčiai ir tie, kurie su jais susi- 
deda, kaip tas prakeiktas ilgšis lyvis, pas kurį per savo kvailu- 
mą judu nuvedžiau. Man nuo tų sukčių vemti verčia! Gana! 
Keliauju į Dignoją. 

— Į Dignoją? — sutriko Uvis. Jis atėjo pas Apsingį įsitikinti, 
ar galės pasinaudoti jo laivu, prireikus sprukti iš Rygos... 

— Į Dignoją, o kur daugiau? 

— Kad negali.. Na, klausyk, Apsingi, dar negali išplaukti... 

— O kodėl negaliu? Ar ne mano valtis? Kas uždraus? 

— Na... Matai... Na, supranti, štai Viestartas atvyko... - ne- 
sumodamas ką sakyti, bandė aiškinti Uvis. - Visokie svarbūs 
reikalai vyksta... 

— Tegu nusprogsta ir Viestartas su visais teutonais! - nega- 
lėjo nusiraminti Apsingis. - Ar jis mums brolis, ar svainis? Ar 
padėjo Talivaldžiui, kai mirtinai reikėjo? Susimokys jie čia ir 
be manęs... 

— Bet, Apsingi... 

— Apsingi, Apsingi! - Dignojos rūdininkas užlenkė dar vie- 
ną pirštą. — Ir per judu man nuostoliai. Už tai, kad tas tavo 
Kernius įlindo į Ordino kalvę, teutonai man dar keturis duka- 
tus nuskaičiavo! 

— Kaip nuskaičiavo? - nustebo Uvis. 
žinoti, kaip tokį Kernių prižiūrėsi. Zvėrys! 

— Aš gi tau sakiau, Apsingi, kad grąžinsiu tuos keturis du- 
katus, — rimtai tarė Uvis. — Ir dar antra tiek pridėsiu, kad pa- 
lauktum. Mums reikia. 

— Jums? Kodėl? 

— Gal... Matai, gal reikės, kad tu padėtum mums iš čia dingti. 

— Betgi žirgus turite! Ir gerus Žirgus! Vien tavo Trabantas 
ko vertas... 

— Su žirgais būtina per vartus. O ten sargyba! Jei tektų sku- 
biai iš čia bėgti, valtimi galima išsigelbėti... O žirgus aš vakar 
už miesto išvedžiau. Ganosi už kelių mylių kaime. Minėjau gi... 

— Aa... Tiesa.. Sakei, kai to midaus buvau padauginęs! — 
Apsingis prikando lūpą ir pamąstė. — Na, jei jau taip... Negi 
dar kas nutiko? 

— Gali nutikti. Viena tokia netikusi moteriškė čia mane pa- 
žįsta, o vakar iš vyskupo pilies vos sveikus kailius išnešėm. Ta- 
čiau Kernius, pats Žinai, nors užmušk jį, nepasiduos. Būtina 
jam teutonų paslaptį sužinoti. Kitąsyk gali tekti strimgalviais 
lėkti iš Rygos. Pats Žinai, kaip su tais teutonais... 

— Prakeikta sukčių veislė! Devynis dukatus nusuko! Na, jei 
taip... - Apsingis patrynė savo praplikusį pakaušį ir, persisvė- 
ręs per valties bortą, nusispjovė į nešvarų uosto vandenį. - Ta- 
da palauksim. Gerai būtų, kad per ilgai neužtruktumėt... 

Kernių Uvis rado nė kiek nenuliūdusį ir net nenuobodžiau- 
Jantį. Pasirodo, jis spėjo ne tik pabuvoti pirtyje, nusigremžti 
vakarykštį elgetos purvą, bet ir gražiai apsikirpti barzdą. Rū- 

bus buvo išsilyginęs ir net batus nusišveitęs taip, kad blizgėjo! 

— Mat čia jau toks kraštas, — dėstė jis Uviui. — Kaip apsi- 
rengs!, taip į tave ir žiūrės. Kai apsirėdai elgeta, tai tvoja per 
kuprą, o kai tie italai nelyg gaidžiai išsipustę, tai prieš juos visi 
dvilinki lankstosi. Pats per pietus mačiau, kaip keli vokietukai 
tam senorui kone rankas ir kojas bučiavo! Viską, atrodo, pada- 
rytų, ko tik anas pageidaus. 

— Kažin, ar čia tik rūbas, — suabejojo Uvis. — Tie italai, 
kurie čia atvyko, turi didelę galią. Siunčia juos pats popiežius, 
visų krikščionių vyriausias vadas, ir kaip jie pasakys, ką šiame 
krašte daryti, taip ir bus. Štai visi ir stengiasi jiems įsiteikti. 

— Bet kuojie išsiskiria? — tuoj pat paklausė Kernius. - Rū- 
bais! Štai kas! Tas senoras gi išties ne gudresnis už bato aulą. 
Visus pietus jį stebėjau, o žmones pažinti sugebu. Tuščia vieta! 
Taigi, rūbas čia viską lemia! 

Uvis atsiduso. Kai kalvis Kernius pradeda apie ką šnekėti, 
tai ir nesustabdysi... Dažniausiai taip būna po ąsočio midaus. 

— Per tave teks keturis dukatus Apsingiui pakloti, - tarė 
jis. - Vis per tą Ordino kalvę. O iš tiesų net visus aštuonis. 

— Na ir užmokėsi, - nė kiek nesutriko Kernius. - Tai, ką 
pamačiau, verta ir visos kapos dukatų! Svarbiausia, kad ir vys- 
kupo dirbtuvėj tas pats, kiek spėjau įžiūrėti per langą. Tos gel- 
dos su anglim! Ir krosnis tikrai be rintės... Žinai, kam ji naudo- 
jama? Ne geležiai lydyti, 0 ją kaitinti. Tiek jau supratau. Ir ką 
sakė tas ginklakalys, kur krautuvėj po ta varna dirba? Sakė, 
kad “po nakties", ar ne? Reiškia, ilgai kaitina. Bet svarbiausio 
dar nežinau. Jei kito paikesnio gizelio nerasime, teks šitą pa- 
grobti! 

— Pagrobti... - nutęsė Uvis. Kol kas ši mintis jam tik prabė- 
gomis sušmėžuodavo galvoje, ir jis ją tuojau pat atmesdavo. 

— Nagi, jei kitaip neišeina, - toliau ryžtingai dėstė Kernius. 
Jis pasikasė savo tvarkingai apkirptą barzdą. - Dar kaip nors 
kitaip pabandysiva, bet kad tu su ta Elze atsisakai... 

— Kerniau, tai kvailystė... Neišdegtų. 

— Gal ir taip... Tu gudrus su kalaviju, bet prie mergų... — 

Kalvis nužvelgė Uvį ir tarsi su gailesčiu palingavo galvą. - Na, 
dar jaunas esi... Bet pats matai, jei nieko neišeis, kas belieka? 
Patykosim jį kokiam skersgatvyje, maišą ant galvos - ir pas 
Apsingį į valtį. Su Apsingiu gi sutarėte... 

— Kad lauks, sutariau... Bet apie Rygos piliečio pagrobimą 
nekalbėjau. Nesutiks. 

— Todėl ir nereikia sakyti. Jei atsirasim pas jį su tuo rašti- 
ninku, nebus jam kas veikti. O kai nuboginsim aną į Ventę, 
pragys kaip vieversėlis... 

— Kad būtų taip paprasta... - Uvis papurtė galvą. Iš tiesų, 
sunkumų ir kliūčių čia buvo tiek, kad jis bijojo apie tai net 
pagalvoti. - Per tuos italus ir Viestartą mieste sargyba kiekvie- 
name žingsnyje. Uoste irgi sargyba, pats mačiau. Gerai bent, 
kad žirgai išvesti už miesto. Gal Kroicvaldas padėtų?.. 

— Tą papirkti gorčiaus midaus užteks, - numojo ranka Ker- 
nius. Jis Žmones perprasdavo greit, tačiau šį kartą per daug 
pasikliovė pirmuoju įspūdžiu. 

— Upą pataisyti jam gorčiaus gal ir pakaktų, - nesutiko Uvis. 
— Tačiau jei suprastų, jog padėdamas mums pakenks teuto- 
nams, ir statinės maža. | 

Kad Kroicvaldas turi kietą savo garbės supratimą, Uviui 
kadaise teko patirti savo kailiu. Galėjai jį vadinti vagim ar gir- 
tuokliu, mergišium ar apgaviku. Bardo ir dukros jį dar ne to- 
kiais vardais vadindavo, ir tie žodžiai atsimušdavo į fokusinin- 
ką tarsi Žirniai į sieną. Tačiau jokiu geru negalėjai jam pasaky- 
ti, kad nesilaiko žodžio, ar kad jis prastas vokietis. Kai Uvis 
kartą prasitarė, jog Kroicvaldas meluoja, tai gavo tokį antausį, 
kad dvi dienas po to galva zvimbė. Neužstojo Uvio tada ir Bar- 
do. Jo nuomone, antausis buvo užsitarnautas. 

— Ne... Su Kroicvaldu reikia atsargiau, negu tu manai, — 
toliau svarstė Uvis. - Turėtume sugalvoti kitą priežastį, kodėl 
prireikė mums ginklų meistro. Na, pavyzdžiui, kad jis nukaltų 
mums raktą... Tokiam darbui ginklakalys tiktų. 

— Raktą. O kam? 

— Pavyzdžiui, rakto mums prireikė ką nors pavogti. 

Kernius vėl pasikasė barzdą, pagalvojo ir nieko nesupras- 
damas papurtė galvą. 

— Tai dėl vagystės anas mums padėtų, bet jei norim sužino- 
ti, kaip plieną grūdinti, tai jau ne? 

— Būtent. O jei prasitartume, kad norim patį vyskupą ap- 
vogti, tai padėtų ir be užmokesčio. 

— Hmm... - numykė Kernius. — Na ką gi, bandysiva. O: aš 
mintiju, kad per vakarienę mes tam senorui nušluostysiva nosį. 
Išsprogs jam akys nelyg kukuliai! 

Kad pats metas vakarienei, įtikinamai skelbė ir gurgiantis 
Uvio pilvas, tačiau Kerniaus kalbos jis iš pradžių nesuprato. 

— Nagi tas sabalų apsiaustas, kurį mums senasis rikis įda- 
vė! - sušuko Kernius. - Ar jis prastesnis už to senoro? Pats gi 
sakei, kad ne prastesnis. Dabar pasirodysime, kas mes tokie! 

— Tai tu apsivilksi tą apsiaustą? - pagaliau susigaudė Uvis. 

— O kaipgi kitaip, — išdidžiai tarė Kernius. — Kaip tu ma- 
nai, kam aš barzdą apsikirpau? 

Sabalų kailio apsiaustas padarė net didesnį įspūdį negu jie- 
du tikėjosi. Apsiaustas nustebino šeimininką Kuopį ir tą vaka- 
rą užeigoje sėdėjusius rygiečius. Tačiau senjorą Bertolinį ap- 
siaustas tiesiog apstulbino. Gal, kaip suspėjo pastebėti Kernius, 
Bertolinis ir nepasižymėjo ypatingu proto aštrumu, tačiau apie 
ką jis nusimanė, tai nusimanė neblogai. O nusimanė jis apie 
rūbus, apie jų sukirpimą bei medžiagas, skyrė jų vertę, žinojo, 
kokį rūbą kada ir kur tinka nešioti. Puikiai atsiminė, kad jo 
gimtojoje Italijoje sabalo apsiaustais gaubdavosi tik kilmingiausi 
sričių kunigaikščiai, ir kad būtent sabalo togas nešiojo Veneci- 
jos bei Genujos dožai*. 

Kai menėje, kur užeigos svečiai vakarieniaudavo, pasirodė 


* Tuo metu Venccija i ir Genuja buvo galingi savistovūs turtingų pirklių valdomi miestai. Jų 
vyriausieji, pirklių tarybos išrinkti valdovai vadinosi dožais. 

kailiniu apsiaustu vilkintis Kernius, senjoras Bertolinis tiesiog 
neteko žado. Su juo sėdintys vokiečiai dar bandė jam kažką 
pasakoti, tačiau pats Bertolinis iš karto prarado apetitą. Vis 
žvilgčiojo iš padilbų į žvilgantį Kerniaus apsiaustą, tarsi nepa- 
Jėgtų atplėšti akių, nebaigęs valgyti keptų jerubių, pakilo ir vo- 
kiečių nusivylimui pasišalino iš menės. 

Nei Kernius, nei Uvis apetitu nesiskundė, tad sušveitė sa- 
vo kuklesnę, tačiau visai padorią vakarienę ir, prieš išeidami į 
miestą, grįžo į savo kambarį pakabinti sabalo kailio apsiausto. 
Prie durų jų laukė margai kaip kukutis apsirėdęs senjoro Ber- 
tolinio tarnas. 

— O) grande Signore!- tarė tarnas, - I! mio padrone, il grande 
Signore Bertolini chiede gentilmente di comprare il mantello di 
zibellino... * 

"Tarnas būtų dar bėręs žodžius kaip Žirnius, tačiau Uvis, ne- 
kantriai mostelėjęs ranka, nutraukė jį. 

— Nesuprantu! - pasakė jis. Tarnas išraiškingai mostelėjo 
rankomis ir kažkodėl stvėrė už sabalų apsiausto, bandydamas 
nutraukti jį Kerniui nuo pečių. 

— Atsikabink! - pakėlė svarų kumštį Kernius. 

Tarnas atšoko ir, išsitraukęs kapšą, garsiai pažvangino mo- 
netomis, tuo pat metu rodydamas pirštu į Kernių. 

— Ką, nupirkti mane nori? - dar labiau įsiuto Kernius. — 
Uvi, ar galima, aš jam žemaitiškai atsakysiu! - Jis vėl pakėlė 
kumštį. 

Tarnas, žvangindamas kapšu, atsargiai prišoko prie Ker- 
niaus ir vėl truktelėjo jam nuo pečių apsiaustą. Uvis net nespė- 
jo išsižioti, kai kalvis atbula ranka taip vožė italui, kad tas nu- 
virto. Uvis puolė jį kelti. 

— Kam žmogų muši,- priekaištavo jis Kerniui. — Negi ne- 
supranti, kadjis tik apsiaustą nupirkti nori. 

— Madonna mia! - dejavo didiko tarnas, atsisėdęs ir 
atsargiai čiupinėdamas ranka skruostą. - II Signore Bertolini 


* Odidis pone! Mano ponas, didis ponas Bertolinis maloniai prašo sabalų skraistės... (Iral.) 

desidera comprare il mantello di zibellino... Cento ducati!* 

— Žiūrėk tu man... - suraukė kaktą Kernius. - Ar ne duka- 
tų už apsiaustą siūlo tas senoras? Kiek, ar nesupratai, Uvi? 
Sako, kad čento? Gal šimtą? 

— Wieviel?** — vokiškai paklausė Uvis. 

— Hundert Dukaten!..- išstenėjo, vis dar kasydamas skruos- 
tą, italas. 

— Šimtą dukatų, - išvertė Uvis. 

— O du šimtus? — paklausė Kernius. - Pasakyk jam, kad 
du... ne, geriau, kad keturis šimtus, gal atsikabins! 

— Fiinf Hundert Dukaten! - ryžtingai tarė Uvis, užmesda- 
mas nuo savęs dar šimtinę. 

Jų nuostabai, tarnas nė kiek nesutriko, o ėmė linkčioti gal- 
va vis Žvairuodamas į Kernių ir viena ranka glostydamas žan- 
dą. 

— Senoras labai jau gviešiasi to kailio, - garsiai pamąstė 
Kernius. Jo kaktoje susimetė gili raukšlelė. - Gal net tiek, kad 
eitų mainų? 

— Kokių? - paklausė Uvis. 

— Na, mūsų sabalus į jo žydrąjį siuvinėtą apsiaustą... 

— Kam mums to reikia?.. - nustebo Uvis. - Gal mergas 
vilioti žadi Ventėje? 

— Žmona neleistų... - atsiduso Kernius. - Bet pats matai, 
kad teisybę kalbu. Čia toks kraštas, kur drabužis už žmogų svar- 
besnis. Apsivilkom skarmalais, tai per kuprą ploja. Vos apsi- 
gaubiau sabalo kailiu, jau lankstosi. O jei užsimesčiau itališką 
apsiaustą, tai ne tik lankstytųsi, bet ir klaustų, į kurią vietą 
man pabučiuoti. 

Uvis pliaukštelėjo delnu sau per kaktą. 

— Tau, matyt, Babilas protą apšvietė. Ne tik lankstytųsi, 
bet ir įleistų, kur tik įeiti panorėsim. 

— Kur tik panorėsim? - Kernius patvirtino Uvio mintį. - O 
panorėsim į kalvę! 


* Mano madona! Ponas Bertolinis norėtų pirkti sabalų skraistę. Šimtas dukatų! |(Ital. ) 
** Kiek? (Vok.) 

— Iyliau! Nors jis nesupranta, bet... 

Tarnas klausėsi išties nieko nesuprasdamas, tačiau iš pagy- 
vėjusių balsų susigaudė, jog kalba krypsta geron pusėn. 

— Eik, eik. Pasakyk savo šeimininkui, kad jei nori mainyti, 
tai mes pasiruošę, - tarė jam Uvis. 

Senjoras Bertolinis vos savo ausimis patikėjo. Nejaugi tie 
barbarai tokie kvaili, jog už imperatoriaus vertą sabalų apsiaustą 
jie nori tik medžiaginio rūbo? Kas tiesa, gražaus rūbo - bet 
visgi tokio, kokį Modenoje gali nusipirkti kiekvienas, turintis 
pakankamai pinigų. Visgi nebergždžiai buvo sušnibždėta mal- 
delė šventam Jurgiui, kuris saugojo ne tik nekaltas mergeles, 
bet ir kilminguosius! O kas gali būti kilmingiau už tikrą sabalų 
apsiaustą! 

Senjoras Bertolinis jau įsivaizdavo, kaip jis sugrįžta į gim- 
tąjį miestą, kaip, užsimetęs ant pečių savo sabalus, pereina tur- 
gaus aikštę. O po to, kaip atvyksta tiesiai į Romą pas popiežių 
1r kaip dėdė, iš nustebimo kilsterėjęs žilus antakius, sako: 

— Na, Džiovani, dabar ir aš patikėjau, kad grįžti iš tų baisiųjų 
barbarų Žemės su pelnu! 

Jis priėjo prie veidrodžio ir dar kartą pažvelgė į save su 
sabalų apsiaustu. Žvilgėjo sabalų plaukas. Taip žvilgėjo, kad 
net galva sukosi. 

Tuo pat metu kitame užeigos “Zum Baren" kambaryje žvil- 
gėjo ir kitas apsiaustas. Kalvis Kernius, apsisiautęs žydru, gau- 
siai sidabru išsiuvinėtu senjoro Bertolinio apsiaustu, pasisuko 
taip, jog jo ilgi skvernai pasikėlė ir sutviskėjo auksaspalvis pa- 
mušalas. 

— Na kaip? - paklausė, stengdamasis nesišypsoti. 

— Multo, multo grande! - bandydamas atkartoti senjoro gir- 
dėtą tarseną ir žodžius, užtikrino Uvis. Išties, jis net pats nu- 
stebo pamatęs, kaip oriai atrodo Kernius. - Vos susivaldau ne- 
nusilenkęs. O teutonai tai jau raitysis dvilinki! 

— Multo grande! - pakartojo Kernius ir atsargiai paglostė 
imantrų sidabrinių gijų raštą. - Bet kad daugiau tos italų kal- 
bos ir nemokava. Nei tu, nei aš. 

— Kad nemoka ir teutonai. Ypač tie meistrai, pas kuriuos 
mums patekti svarbu. Kai įeisim į kalvę, tu tik burbėk žemai- 
tiškai, o ašjau versiu. Tie bus taip apsalę, kad pas juos lankosi 
popiežiaus giminaitis, jog išpasakos mums viską. Tačiau barz- 
dą nusiskusti tau teks! 

— Barzdą? — Kerniaus patenkintas veidas apsiblausė ir jis 
suleido dešinės pirštus į savo vešlią barzdą, tarsi norėdamas ją 
apsaugoti. - Negi būtina? 

— Kad tie italai visi skusti... Pats matei. 

Šito Kernius negalėjo paneigti. Išties, visi jų matytieji ita- 
lai, įskaitant ir tarnus, buvo apsiskutę. 

— Dėl plieno paslapties buvai pasiryžęs ir galvą pakloti, — 
guodė jį Uvis. - Ir ne tik savo galvą... 

— Tiesa... - sutiko Kernius. — Ir gyvastį būčiau atidavęs... 
Bet barzdą! - Jis pamąstė ir, paglostęs tviskančias sidabru ap- 
siausto siūles, atsiduso. — Na ką gi. Matyt, teks... 

— Tikrai teks! - užtikrino Uvis. - Ir tuojau pat. Mes turime 
patekt į kalvę, kol niekas nežino, kad įvyko apsiaustų mainai... 

Kalavijo paslaptis 


inklakalių gildijos viršininkas meistras Jokūbas iš Bre- 

meno, ko gero, dar niekad savo gyvenime nebuvo 

taip žemai nusilenkęs. Net jo išsitaršiusi, vietomis 

kibirkščių apsvilinta barzda vos nesiekė grindų, kai 
jis nusilenkė, o kai atsitiesė, tai vis tiek liko susikūprinęs. Jis 
nesumojo, ar tokią svarbią akimirką pridera šypsotis, nesumo- 
jo ir kaip pradėti pasveikinimą. Žioptelėjo kažką apie didelę 
garbę, bet tada dar labiau už jį susijaudinęs pameistrys bakste- 
lėjo jam alkūne į šoną ir meistras Jokūbas visai pasimetė. Lai- 
mei, tuo metu prabilo šalia senjoro Bertolinio stovėjęs jaunas 
ir tarsi kažkur matytas vertėjas. 

— Senjoras Bertolinis jums perduoda jo šventenybės popie- 
žiaus Grigaliaus Devintojo ganytojišką palaiminimą, - sklan- 
džia vokiečių kalba tarė jaunasis vertėjas. Tai pasakęs, jis grįŽ- 
telėjo per petį į stovintį už jo orų italų didiką ir tas pritariančiai 
krestelėjo galvą. Suplevėsavo jo sidabrinėm gijom išdabintas 
platus žydras apsiaustas, tarsi taip pat pritartų ir sveikinimui, ir 
palaiminimui. 

— Mes dėkojame. Esame pagerbti... Didžiai pagerbti... Ne- 
drįsome ir tikėtis... Atleiskite, jei kas ne taip, - linksėjo Jokū- 
bas iš Bremeno, žodžiai pynėsi ir, jei ne ta vešli kiek apsvilusi 
barzda, būtų buvę aiškiau matyti, jog jis stipriai paraudo. - To- 
kia garbė! Tokia garbė!.. Kuo galėčiau garbingiems svečiams 
nuolankiausiai pasitarnauti? 

Jaunasis vertėjas pasisuko į didiką ir, matyt, vertė sveikini- 
mo žodžius. Po to įdėmiai klausėsi, kol Bertolinis savo dun- 
dančiu kaip iš statinės balsu dainingai skambančia italų kalba 
oriai kažką pareiškė. Jokūbas ir pameistrys klausėsi pusiau pra- 
sižioję. Jiems teko girdėti, jog italų kalba panaši į lotynų, tik 
dainingesnė. Lotynų kas sekmadienį jie prisiklausydavo per mi- 
šias, ir dabar jiems pasirodė, jog išties tarp tų kalbų esama pa- 
našumo. 

— Senjoras Bertolinis pageidautų patikrinti, kaip jūs kalate 
ginklus, - dėstė jaunasis vertėjas. 

— Mes pagerbti! Tikrai pagerbti... - vėl pasilenkė Jokūbas 

iš Bremeno. - Tuojau pat iškviesime meistrus. Parodysime jums 
savo kuklių pastangų vaisius. 

— Dirbtuves. Senjoras Bertolinis pageidautų pamatyti jūsų 
dirbtuves, — pataisė jaunasis vertėjas. - Jam reikia patikrinti, 
ar ginklų kalyba verta to, kad jo šventenybė palaimintų tuos 
ginklus valdančius karius. Taigi, kur jūsų dirbtuvės?.. 

— Kad dirbtuvės... Mes nesitikėjome... Nepasiruošę... 

— Nieko tokio. Jei darbas vyksta, tuo geriau! 

— Būtent, kad vyksta... Ir mes nesitikėjome tokios garbės... 
Ten žiežirbos... Anglys! - Jokūbas iš Bremeno prikando lūpą, 
metė žvilgsnį į spindintį italo apsiaustą, paskui dėbtelėjo į pa- 
meistrį. Tačiau tas, nieko nesuprasdamas, stovėjo tarsi įbestas 
vidury kiemo kuolas. — Ten suodžiai! Baisus triukšmas! 

Jaunasis vertėjas pasisuko į Bertolinį ir jam uoliai aiškino, 
bet italų didikas ryžtingai papurtė galvą ir kažką griežtai tarė. 

— Senjoras Bertolinis sako, jog tai niekis. Jis privalo vykdy- 
ti jam duotą paliepimą. 

— Tai gal rytoj... Mes tikrai mielai priimsime... Tik bent 
pasišluosime! 

- Šiandien! 

Tvirtai tartą jaunojo vertėjo žodį senjoras Bertolinis paly- 
dėjo rankos mostu, tarsi kirviu nukirsdamas prieštaravimus. 

— Šiandien... - suglumo Jokūbas iš Bremeno. Jis atsiduso ir 
dar labiau susikūprino. - Gerai. Šiandien... Garbė, žinoma... 
tik paaiškinkit šviesiajam senjorui, jog paprastai mūsų dirbtu- 
vės daug švariau atrodo. Bet mat šiandien... 

— Senjoras Bertolinis ne pirmą kartą kalvėje... 

— Aaa... - Jokūbas nežinojo, kaip tai suprasti. Matyt, sen- 
Joras Bertolinis toje tolimoje Modenoje pats valdo kokias kal- 
ves, pagalvojo jis. - Ką gi, prašom... 

Vos įėjus į paslaptingąsias ginklų kalvės patalpas, Kerniaus 
akys sušvito žingeidumu. Dabar jam reikėjo milžiniškų pastan- 

gų norint išlaikyti prieš tai nesunkiai vaizduojamą orumą. Vis- 
kas buvo įdomu, viską norėjosi apžiūrėti kuo iš arčiau, 0 dar 
geriau - pačiupinėti. Jis sugniaužė kumštį, kad pirštai patys ne- 
stvertų kokių keistų ilgakočių žnyplių ar neperbrauktų per jau 
atvėsusias kalavijų ašmenims skirto plieno juostas. 

Buvo čia ko pasižiūrėti! 

Tiesa, kaip ir nuogąstavo Jokūbas iš Bremeno, buvo ir 
triukšmo, ir suodžių, ir pakankamai netvarkos. Nors kalvei skir- 
ta patalpa ir buvo gana aukšta ir ilga, užimdama beveik visą 
pilies ūkinio pastato apatinį aukštą, tačiau oras vis tiek buvo 
prisodrintas dūmų, prakaito ir to aitraus, su niekuo kitu nesu- 
painiojamo kvapo, kurį skleidžia aušinama iki baltumo įkaitin- 
ta geležis. Nieko stebėtino, nes patalpoje pasieniais stovėjo trys 
žaizdrai ir didelė krosnis, skirta geležies lydymui. O toje ma- 
žesnėje, kaip dabar suvokė Kernius, būtent kaitino plieną! Ne 
lydė, bet kaitino! Tai, be abejo, buvo svarbi plieno grūdinimo 
paslapties dalis. Kalvėje darbavosi keturi meistrai ir dvigubai 
tiek pameistrių bei gizelių, tad įžengus į vidų norėjosi užsikimšti 
ausis nuo triukšmo. Viename gale aidėjo sutartini kūjų dūžiai, 
kitame šnypštė aušinamas plienas, trečiame švokštė dumplės. 

Jiems įžengus vidun, triukšmas staiga nuščiuvo. Tapo taip 
tylu, kad girdėjosi, kaip spragsi žaizdre įkaitintos anglys. Toje 
tyloje staiga iškvėpė orą dviejų gizelių užmintos didžiosios, grū- 
dinimo krosniai skirtos dumplės, ir visi sustingo, kas su kūju 
rankoje, kas dar laikydamas žnyplėmis įkaitusį ietigalį, išvydę 
neregėtus svečius. Kalvę nuolat stropiai saugojo sargybiniai, sve- 
čiai į ją užsukdavo retai, o jau tokių puošnių tai niekad nebuvo 
buvę. Ir barzdoti meistrai su odinėmis prijuostėmis, ir nuog! 
iki juosmens, dumples minantys kojomis ar spaudžiantys ran- 
komis prakaituoti gizeliai - visi išpūtę akis žvelgė į nematytą 
reginį. Išties, juodoje, aprūkusioje kalvėje Kerniaus ryškiai mč- 
lynas, sidabro gijom žvilgantis apsiaustas atrodė kaip angelo, 
nusileidusio iš dangaus. 

Eidamas priekyje Jokūbas iš Bremeno atsiprašančiai skės- 
čiojo rankomis ir lankstėsi Kerniaus pusėn. Atrodė, kad jis s4- 

vo odinio rūbo skvernais stengtųsi užstoti bent tą kampą, kur 
riogsojo netvarkingai suverstos gargažės ir perkalimui skirti skilę 
įečių antgaliai. 

— Pasakykit jam, kad maldaujame atleisti už netvarką... Bet 
darbų taip daug! Nespėjame, tikrai nespėjame, - lemeno vy- 
riausias meistras, piktai baltakiuodamas į savo pavaldinius. 

Uvis atsigręžė į Kernių. 

— Nespoksok per daug... vobiskum, - perspėjo pusbalsiu, 
pridėdamas kadaise girdėtą lotynišką žodį. Ką gali Žinoti, gal 
kas iš meistrų ar gizelių ir moka žiemgališkai ar kokią kitą vie- 
tos genčių tarmę. Todėl reikėjo kalbėti greitai ir ne per garsiai. 
- Plepėk ką nori, tik kad nebūtų aiškiai... pater familias! 

— O kad anas... - atsiliepė Kernius, pakeldamas smakrą ir 
išdidžiai apsižvalgydamas. - Tegu anas rodo! 

Kalviai ir gizeliai įdėmiai ir su pagarba klausėsi šių nesu- 
prantamų žodžių. 

— Senjoras Bertolinis supranta, kad kur kalama geležis, ten 
ir žiežirbos skraido, - tarsi versdamas jo žodžius, paaiškino Uvis. 
— O dabar jis pageidautų patikrinti, ar tinkamai kalamos ir grū- 
dinamos Kristaus kariams skirtos ietys... Dirbkite! 


e 


Pirmieji smūgiai žvangėjo kažkaip nedrąsiai ir kūju mo- 
Suojantis meistras, iš įtampos prikandęs lūpą, nuolat žvilgčiojo 
į viską įdėmiai sekantį Kernių. Kernius jam linktelėjo ir prita- 
riančiai nusišypsojo. Meistras užsimojo plačiau ir įprasta darbo 
tėkmė tuoj pagavo jį. Smūgiai krito lygiai ir užtikrintai. Iš žaiz- 
dro ištrauktos, iki baltumo įkaitintos plieno juostos galas su 
kiekvienu smūgiu smailėjo ir darėsi panašus į ieties smaigalį. 
Meistras buvo įgudęs, ir kūjo smūgiai krito būtent ten, kur ir 
turėjo kristi. Su tokiu būtų smagu parungtyniauti, ir Kerniui 
niežėte niežėjo pirštinėtos rankos: magėjo perimti iš vokiečio 
kūjo kotą. Mielai būtų jam parodęs, jog jis smūgius sugebėtų 
Surikiuoti dar tiksliau. Bet ne šitame kalime glūdėjo ginklų kie- 

tumo paslaptis, ir Kernius, prikandęs iš susijaudinimo lūpą, lau- 
kė, kad meistras baigtų kalti. "Tas giliai atsikvėpė, padėjo kūjį 
greta priekalo ir ištiesė ranką į šalį. Matyt, jo gizelis buvo gerai 
išmokytas, nes akies mirksniu įdėjo jam į delną kito, mažesnio, 
apvalia galvute kūjo kotą. Juo ginklakalys vikriai aplygino tru- 
putį išsikišusias, po sunkiojo kūjo dūžių likusias švarples. Bai- 
gęs kalti atsitiesė ir pažvelgė į ietigalį. Suraukė antakius, pa- 
kraipė galvą: 

— Galima ir lygiau, bet nesinori, kad gerbiamieji svečiai 
per ilgai užtruktų... Sakykim, kad kitam žingsniui jau gana... 

— Nagi, bet koksai tas jo žingsnis? — išklausęs Uvio verti- 
mą, nekantriai burbtelėjo Kernius. - Taip nukalti ir Paskus mo- 
ka. 

- Senjoras Bertolinis pageidauja pamatyti, ar tinkamai at- 
liekate ir kitą žingsnį. 

— Kitą žingsnį? — Meistras truputį sutriko. — Nežinau, ar 
gerai supratau. Sekantis žingsnis ilgai trunka. Toliau mes geležį 
guldom į lovą, bet tai darome, kaip ir dera, nakčiai. Maždaug 
šešios valandos sunkaus dūmimo dumplėmis gizeliams pagal 
katedros bokšto laikrodį. O toliau darbai vyksta jau kitą rytą... 

Uvis pusbalsiu išvertė, ir Kerniaus veidas iš karto apsiblau- 
sė. 

— Nesuprantu, - sumurmėjo jis. - Ar anie juokus krečia... 
Vėl čia apie kažkokias lovas?.. 

— Atleiskite, matyt, netinkamai išverčiau. - Uvis atsisuko i 
dar vis kūjį nusitvėrusį meistrą, po to - į šalia trypčiojanti Jo- 
kūbą iš Bremeno. - Jis nori paklausti, ką reiškia “guldyti geležį 
į lovą"? 

— Aa... Na, žinote, kad tinkamai apsivestų su anglim. Kaip 
tai paaiškinti? 

Jis žvilgtelėjo, tarsi ieškodamas pagalbos, į gildijos virši- 
ninką, o tas neatrodė per daug sužavėtas tuo, jog jam vėl tenka 
imtis aiškinimo. 

— Senjoras Bertolinis Modenoje, be abejo, naudoja manda- 
gesnius žodžius. O mes, paprasti kalviai, kitaip nemokam. Tie- 

są sakant, kokia ten lova? Tik išdeginto balto molio gelda. Tam, 
kad karštis prie geležies prieitų, bet ne oras. 

— Savaime suprantama, kad balto molio! - tvirtai tarė Uvis. 
— Bet ir pavidalas svarbus. Prašau parodyti. 

— Tuoj tuoj... Prašome, - vėl pagyvėjo meistras. 

Jis apsisuko ir guviai nužingsniavo prie didžiosios krosnies. 
Šalia jos stovėję gizeliai tučtuojau prasiskyrė, o kažkuris iš jų, 
apsukresnis, supratęs, ko reikia, pabėgėjęs atnešė vieną iš ker- 
tėje sukrautų geldos pavidalo iki pilko baltumo išdegintų moli- 
nių dubenų. Meistras paėmė dubenį ir parodė Kerniui, kuris 
pasilenkė taip arti, kad beveik bakstelėjo į jį nosimi. 

- Italijoje, be abejo, dailesni... - atsidusęs, tarė meistras. — 
Bet neblogi ir šitie. Su moliu, tiesa, buvo vargo, visose vyskupo 
valdose ieškojome, kol Sakaloje radome tinkamo. Tai štai, pri- 
dedame sugrūstų uosio medžio anglių, sudedame ietigalius ir 
kietai užvožiame... Tada jau - į krosnį, ir darbo gizeliams geras 
šešias valandas! 

Uvis vertė, o Kernius klausėsi net išsižiojęs. Jo akys lakstė 
nuo molinio dubens prie krosnies ir atgal. 

— Kad jie sudegtų! Negi anas išties sako, kad šešias valan- 
das? Per naktį? Ir uždengta? Ir su anglim? Patikrink! 

— Senjoras Bertolinis sako, kad Modenoje krosnys dides- 
nės... Ar tikrai šešių valandų užtenka? Kokiame karštyje? Ir 
kiek anglies dedat? 

- Karščio — tai tiek, kiek gizelių prakaitas leidžia. Žinoma, 
jei turėtume vandeniu varomas dumples, būtų galima ir trum- 
piau. O anglies užtenka po tris saujas vienam ietigaliui. Tik 
turi būti labai smulkiai sutrinta. Beveik kaip suodžiai... Tada 
per šešias valandas ieties paviršius papilkėja. Vadinasi, jau kie- 
tumo pradžia yra... 

Kernius švytėte švytėjo klausydamasis nuodugnaus Uvio 
vertimo. 

- Šešias valandas ir kuo karščiau, - papurtė jis galvą iš nuo- 
stabos. — Su anglim. Kas būt pagalvojęs... 

— Senjoras Bertolinis klausia — nejaugi tai ir viskas? 

Meistras, nesiliaudamas kalti, papurtė galvą ir pažvelgė į 
šalia stovintį Jokūbą iš Bremeno. 

— Jis klausia jūsų, - padrąsino meistrą Uvis. 

- Ne. Žinoma, kad ne viskas, - papurtė galvą meistras. 

— Užgrūdinti reikia. Būtinai užgrūdinti! - įsiterpė gildijos 
galva. 

— Aa!.. - pakėlė pirštą į viršų Kernius. Tiek tai jis ir pats 
suprato. - Machen wie?* 

Meistras plačiai nusišypsojo. Nusišypsojo ir Jokūbas iš Bre- 
meno. 

— O! Senjoras kalba vokiškai! - nudžiugo meistras. - Grū- 
dindami pirmiausia turime įsitikinti, kad kaitinamas plienas bū- 
tų tinkamos spalvos. Tai viena. Paskui labai svarbu nustatyti 
laiką... 

Jis nutilo, norėdamas sužinoti, ar senjoras Bertolinis su- 
prato, tačiau Kerniaus vokiečių kalbos žinojimo riba jau buvo 
peržengta ir Uvis vertė, burbėdamas puse lūpų, kad iš toliau 
kuo sunkiau būtų suprasti. 

— Spalvos? Nagi... Tu tik pamanyk, spalvos, - pats šių Žo- 
džių nustebintas, tarė Kernius. - Paklausk, kokios... 

— Senjoras Bertolinis puikiai Žino visus grūdinimo žings- 
nius, - vertė Uvis. - Bet jis norėtų, kad parodytumėt kuo tiks- 
liau, kaip būtent jūs tą darote. 

Meistras linktelėjo galvą ir atsisuko į susibūrusius prie Žaiz- 
dro. Vienas jų, matyt, buvo jo gizelis, nes, stumtelėjęs kitus į 
šoną, griebėsi dumplių virvės. Garsiai šniokštė dumplių varo- 
mas oras, 0 meistras, priėjęs su žnyplėse laikomu ietigaliu, rū- 
pestingai pažarstė vis balčiau kaistančias anglis. Ietigalis jau 
buvo truputį ataušęs, švytėjo raudonai. 

- Johann! - šūktelėjo per petį. 

Tučtuojau kitas gizelis pribėgo su pintine gerai išdegtų an- 
glių. Meistras kaire ranka pasėmė tris saujas didesniųjų ir, ne- 
bodamas vis labiau tvieskiančio karščio, pametėjo į patį žaiža- 


* Darote kaip? (Vok.) 

ruojančio žaizdro vidurį. Dumplės švilpė, ir jiems bėstebint an- 
glys keitė spalvą iš juodos į raudoną, 0 po to į gelsvą, spindinčiai 
baltą. 

— Kai bus visai balta, įdėsiu į žaizdrą... - laukdamas reikia- 
mos spalvos, aiškino meistras. - Lauksiu, kol pats ietigalio kraš- 
telis pasidarys avižos šiaudų spalvos. Tada apversiu ir sukalbė- 
siu “Sveika Marija"... 

Jis kalbėjo neskubėdamas ir Uvis tai vertė žodis po žodžio. 
Kernius klausė susikaupęs, tik kai Uvis išvertė, jog po to meistras 
pasimels, truputį sutriko. 

— Kokią maldą ir kokiems dievams? - nustebęs paklausė. 

— Nesprogink taip akių... Paklausim, - metė jam Uvis ir 
atsigręžė į meistrą. - Senjoras Bertolinis sako, kad Modenoje 
šia proga kalbama “Tėve mūsų"... 

Meistras suraukė kaktą. 

— Galjūs ten, gerbiamieji, greičiau poterius sugebate kal- 
bėti. Mes žmonės lėti, mums tai būtų per ilgai. Sukalbame 
“Sveika Marija“, bet neskubėdami. Tada imame iš žaizdro, ir 
tuojau pat aušiname. 

— Ak tai tam, kad laikas atitiktų! — pagavo prasmę Ker- 
nius, kai Uvis jam išvertė. —- Na ir, matyti, ta “sveika deivė" 
gelbsti. O ar tu moki tą maldą? 

Uvis prikando lūpą. Jis jau pastebėjo, jog vienas iš kol kas 
tolėliau stovinčių gizelių besiklausydamas, ką jie kalba, vis su- 
raukdavo kaktą, tarsi spręstų kokią mįslę. Ko gero, jis truputį 
suprato žiemgališkai, o žemaičių tarmė ne taip jau daug skyrė- 
si. 

— Atmenu, - burbtelėjo pusbalsiu Uvis. - Bet mums reikia 
atsargiai. Nesprogink akių per daug. Čia, man regis, vienas su- 
pranta... 

Kernius oriai paglostė savo apskustą smakrą ir tarsi ką 
sunkiai apgalvodamas nužvelgė aprūkusias lubas. 

— Mul-to gran-de... - suskiemenavo jis kelis išmoktus ita- 
liškus žodžius, pabrėždamas jų dainingumą. - O dabar, grande 
multo, paklausk apie kalavijus... 

Iškilmingoje vyskupo pilies menėje, esančioje gretimame 
pastate ir dviem aukštais aukščiau pajuodusių ginklų kalvės lu- 
bų, legatas Vilemas Modenietis nekantraudamas apžvelgė su- 
sirinkusius. Visi, kurių būtinai reikėjo, buvo susirinkę, bet trū- 
ko dar senjoro Bertolinio. Savo vietose sėdėjo ir tas rūškano 
veido didysis magistras Folkvinas, ir palankiai besišypsantis ne- 
seniai Tartu vyskupu pakeltas Teodorikas ir, kas svarbiausia, 
pats šio miesto įkūrėjas Livonijos vyskupas Albertas. Tas sėdė- 
jo kiek susmukęs savo krėsle. Slėgė amžius, ir jis akivaizdžiai 
taupė jėgas susidūrimams, kurių nebus galima išvengti. Lega- 
tas Vilemas, vos apie tai pagalvojęs, nežymiai suraukė kaktą. 
Nieko nepadarysi, kai jo šventenybė Grigalius Devintasis siun- 
tė čia būtent jį, savo patikimiausią diplomatą, tai reiškė, jog 
reikalai bus keblūs. O šioje kelionėje keblumų tikrai netrūko. 
Vienas, kurį būtinai reikėjo aptarti, lietė karinių pajėgų pa- 
skirstymą tarp vyskupo Alberto ir Kristaus Brolių Ordino. Šiuo 
klausimu interesai kirtosi itin aštriai. Mat pagal bažnyčios tra- 
diciją ir popiežiaus pageidavimą, vyskupystė privalėjo rūpintis 
ganytojiškais reikalais, o karo reikalus jai derėjo perleisti Ordi- 
nui. Tačiau, kaip Modenietis gerai suvokė, padėtis Livonijoje 
skyrėsi nuo įprastos Vakaruose. Vyskupas Albertas pats buvo 
sukūręs stiprias karines pajėgas. Būtent jis čia padėjo krikščio- 
niškos visuomenės pagrindus, būtent jis padėjo įkurti ir patį 
Fratres Militiae Christi ordiną, kaip paramą sau. Tuomet vys- 
kupas Albertas nesitikėjo, jog Ordinas ištrūks iš jo pavaldumo 
ir taps savarankiškas. Bet taip jau įvyko, o dabar iškilo pavo- 
jus, kad pakeitus padėtį, vyskupystė taps beginklė ir visiškai 
priklausoma nuo Ordino. To Modentetis nenorėjo leisti. Jis pa- 
kankamai gerai pažinojo Grigalių Devintajį ir buvo tikras, jog 
ir popiežius to nepageidautų. 

Tačiau buvo būtina, kad jo šventenybė sužinotų tikrąją 
padėtį ir kad šios žinios nebūtų drumsčiamos tokių, kurie rei- 
kalų nesupranta. Tokių, kaip tas nelemtas senjoras Bertolinis, 

kurio krėslas šalia didžiojo magistro Folkvino dar, deja, buvo 
tuščias... 

Ne tai, kad Bertolinis būtų svarbus asmuo. Be jo galima 
puikiai apsieiti, nes išskyrus laiko gaišinimą, jis nieko gudraus 
nepridės. Tačiau, niekur nedingsi, jis popiežiui pateiks atskirą 
pranešimą. Tas pranešimas nebus nei išsamus, nei tikslus. Sen- 
joras Bertolinis nepasižymėjo pastabumu ar proto aštrumu. Ta- 
čiau Grigalius Devintasis buvo jo dėdė! Nuo to nepabėgsi. Na, 
kad ir kaip tėn būtų, jei Bertolinis svarstyme ir nedalyvaus, jis 
pasistengs popiežiui pasėti abejonės grūdą. Be abejo, išaiškinti 
bus galima, mąstė Vilemas iš Modenos. Popiežius mokėjo ver- 
tinti žmones, pasitikėjo Vilemo gabumais ir gerai Žinojo, jog 
brolėnas proto aštrumu nepasižymi. Tačiau sunkumų šiose de- 
rybose ir taip nestigs. Tad reikėjo stengtis juos sumažinti. 

Vyskupas Vilemas pasisuko į šoną, kur pagarbiai nulenkę 
ranką ir pamojo savo antrajam raštininkui, kuris tučtuojau pa- 
šoko. 

Raštininkas skubiai pribėgo ir iš uolumo prisikišo net per 
arti. Matyt, tikėjosi kokio neviešo klausimo ar įsakymo, tačiau 
Vilemas kaip tik norėjo, kad jų pokalbį girdėtų visi buvę me- 
nėje. Jis atsilošė krėsle. 

— Ar galėtum pasiteirauti, kur užkliuvo mūsų visų gerbia- 
mas ir dabar nekantriai laukiamas senjoras Bertolinis? - tarė 
jis pakankamai garsiai. - Tikiuosi, jog apie šį pasitarimą buvo 
pranešta visiems? 

— O taip, jūsų ekscelencija... - Žemai nusilenkė antrasis 
sekretorius, kurio pareiga ir buvo pranešti apie pasitarimą. — 
Gerbiamajam senjorui Bertoliniui žinia buvo pasiųsta į “Lo- 
kio“ užeigą... 

— Vadinasi, net pas lokius jo ieškota... - atsainiai šyptelė- 
jo Modenietis. Jis mėgo svarbius pasitarimus palengvinti juo- 
kais, ir vyskupas Teodorikas, šį įprotį pažinojęs, negarsiai suki- 
keno. Kiti sėdėjo rimtais veidais. 

— Prašau pasistengti vis dėlto dar. O mes, kiek palaukę ger- 

biamojo Bertolinio, pradėsime. Ar tai priimtina susirinkusiems? 
Jis pažvelgė į vyskupą Albertą, kuris tik nežymiai kilste- 
lėjo ranką. Magistras Folkvinas, nekeisdamas rūškanos veido 
išraiškos, linktelėjo. 
Antrasis sekretorius stengdamasis nesuklupti bėgte išbėgo 
iš menės. 


Kalavijo gamyba buvo sudėtingesnė ir aiškinimas užsitęsė. 
Kernius klausinėjo apie visas kiekvieno “žingsnio" smulkme- 
nas ir Uvis vos spėjo versti. Kernių buvo apėmęs tikras Žinių 
godulys ir jis, nors ir perspėtas, užmiršdavo, kad reikalingas 
atsargumas, ir klausdavo aiškiais, trumpais sakiniais. Uvis 
atidžiai sekė jau įsidėmėtą gizelį ir stengėsi atsistoti tarp jo ir 
Kerniaus, nes gizelis jau priėjo per kelis žingsnius, akivaiz- 
džiai bandydamas geriau išgirsti, kas kalbama. 

— O kokios spalvos turi būti per trečią kaitinimą? - bliz- 
gančiom iš susidomėjimo akimis klausė Kernius. Jo žydrojo, 
sidabrinėm gijom tviskančio apsiausto skvernai jau buvo išsuo- 
dinti, nes kelis kartus jis per arti prisikišo prie priekalo ar žaiz- 
dro. 

— Valdyk liežuvį... noster pater, - pusbalsiu burbtelėjo Uvis. 
— Sakiau tau, ten vienas, vobiskum, atrodo, supranta. 

Jis atsigręžė į dabar atsitraukusį Jokūbą iš Bremeno. 

— Senjoras sako, jog Modenoje tai keturis kartus kaitina ir 
apkala tokį kalaviją... O čia per trečią kartą iki kokios spalvos 
jūs įkaitinat? 

— Jau reikia mažiau... Toks tarsi pavasario rožė... - tarė 
Jokūbas iš Bremeno. - Tokia blyški rožinė spalva. 

Šalia jo stovintis kitas meistras, įsijautęs į aiškinimus, pa- 
garbiai, bet ryžtingai papurtė galvą. 

— Ne visai taip... Jei nori, kad kalavijas būtų toks lankstus, 
kad galėtum perlenkt pusiau, tai reikia šviesesnės spalvos... O 
aušinti po to dar staigiau! 


127 


Jokūbas iš Bremeno susiraukė: | 

— Tu pats tai sugalvojai, Frauhoferi! Kai senasis Fricas mus 
mokė, tai sakė labai aiškiai - iki rožinės spalvos. Sakė, ar ne? 

— Todėl, kad senasis Fricas nenusimanė apie saracėnų kali- 
mo meną. O tas pameistrys, kuris buvo belaisvis Kordoboje, 
savo akimis matė. Ten kaitina šviesiau! Ir kala daugiau kartų... 
Štai, girdėjote, Modenoje irgi keturis kartus perkala! 

Gildijos viršininkas atsiduso ir pakėlė akis į viršų, tarsi lauk- 
damas pagalbos iš dangaus. Atrodė, kad šis meistrų ginčas bu- 
vo įsisenėjęs ir jie net prieš tokius garbingus svečius nesugebė- 
jojo nuslopinti. 

— Še tau, kad nori... Pasakyk šviesiajam svečiui, kad mes ir 
taip čia apsupti pagonių, o Frauhoferiui jų dar negana. Jam dar 
saracėnų prireikė! 

— Ne saracėnų, 0 jų mokėjimo. Ar blogi jų nukalti kalavi- 
jai? Ar blogi, meistre Jokūbai? 

Akies krašteliu Uvis matė, jog gizelis, kuris, nugirdęs Ker- 
niaus kalbos nuotrupas, raukė kaktą, jau buvo priėjęs visai arti 
ir tik laukė, kad meistrai baigtų aiškinti savo “Žingsnius" ir tas 
spalvingasis italas vėl prabiltų. Nekantriai laukė eilės paklausti 
ir Kernius, tad Uvis pasislinko jo pusėn, kad galėtų laiku kumš- 
telėti jam į šoną, jei Ventės kalvis vėl pamirštų atsargumą. Ta- 
čiau to taip ir neprireikė. 

Dar Jokūbui iš Bremeno nespėjus atsikirsti meistrui Frau- 
hoferiui, atsilapojo durys, ir į vidų įėjo vienas iš sargybinių. Jis 
metė žvilgsnį į spalvingą Kerniaus apsiaustą ir nuskubėjo prie 
ginklakalių gildijos viršininko. 

— Atleiskite, meistre, bet tas gerbiamas... Na, tas italas, tas 
kilmingasis... Jis pageidaujamas... 

— Senjoras Bertolinis? - paklausė Jokūbas iš Bremeno. 

— Taip... Man sakė, senjorą Bertolinį kviečia... 

Jokūbas iš Bremeno atsigręžė į Kernių, ir jo veide vėl atsi- 
rado pagarbus šypsnys. Kerniui aiškinti, kas buvo pasakyta, ne- 
reikėjo, nes Uvis jau pusbalsiu vertė žodžius, o ir pats Kernius 
suspėjo suvokti, jog padėtis greitai ir nemaloniai keitėsi. 

— Atrodo, jog senjoras Bertolinis pageidaujamas... Gal pa- 
ties jo šviesybės legato... 

— Kažkas, in nomine, ne taip... - sušnibždėjo Uvis, nes tas 
nelemtas surauktakaktis gizelis buvo čia pat. - Per ilgai užtru- 
kom. Einam tuoj pat. 

— Viskas labai įdomu ir senjoras Bertolinis maloniai dėko- 
ja, - pareiškė Uvis ir pasuko nuo žaizdro durų link. Kernius, 
nutaisęs itin rūstų veidą ir truputį įtraukęs galvą į pečius, žengė 
šalia jo. Už pravirų durų nedideliame prieškambaryje švystelė- 
jo purpurinio aksominio apsiausto skvernas. Tokius apsiaustus, 
kaip Uvis matė, nešiojo keli vyskupo Vilemo palydos nariai. 
Jis paskubino žingsnius, bandydamas užbėgti Kerniui už akių, 
kad jiems einant pro duris, bent kiek jį užstotų. Dar tik žen- 
giant per slenkstį į prieškambarį, ten nekantriai laukęs neaukš- 
tas maždaug penkiasdešimtmetis itališkos išvaizdos vyriškis pla- 
čiai skėstelėjo rankomis, tarsi ruoštųsi jį apkabinti. Tačiau ne, 
jo žvilgsnis buvo nukreiptas ne į Uvį, o į užjo einantį Kernių. 

— A... Monsignor Bertolini,siete atteso!.. — prašneko vyriš- 
kis tikra skambia italų kalba, tačiau Kerniui peržengus slenkstį 
ir priėjus per kelis žingsnius, staiga užsikirto ir sumirksėjo tarsi 
būtų trumparegis. - E possibile che abbiate dimenticato 
importante riunione con Sua Eccelenza? Mi sono precipitatio, 
ma mi hanno detto che Voi siete gui. Ma... Ma... Mi scusi, si- 
gnore! Voi non siete Bertolini... * 

Italas sutrikęs žvalgėsi po prieškambarį. Kernius suraukė 
ir antakius, ir kaktą. Atrodė, tarsi jis būtų kažkuo nepatenkin- 
tas. Tuo tarpu Jokūbas iš Bremeno žemai nusilenkė. Ir nauja- 
jam svečiui, ir Kerniui. 

— Tikiuosi, jog šviesiausieji, garbingieji svečiai pamatė vis- 
ką, ką pageidavo, - tarė jis. - Atleiskite už netvarką, nuolan- 
kiai prašome, tai mūsų kaltė... 

— Menkniekis, garbusis meistre... Viskas buvo puiku, bet 


* A... Gerbiamas senjore Bertolini, Jūs laukiamas... Nejaugi jūs galėjote primiršti, mes turime 
svarbų susitikimą su jo ekscelencija. Aš jau ten skubėjau, bet man pasakė, kad jūs čia... Bet... Bet... 
Atleiskite, gerbiamasis... Bet jūs ne Bertolinis! (/tal.) 

dabar mums reikia skubėti, - užtikrino jį Uvis, nežymiai stum- 
damas Kernių laukųjų durų link. — Skuosk, ir kuo greičiau! — 
tarstelėjo pro sukąstus dantis. 

Kernius narsiai švystelėjo truputį išsuodintais tviskančio si- 
dabru apsiausto skvernais ir oriai palenkė galvą. Pirma linkte- 
lėjo vis dar pasimetusiam italui, po to, nieko nenutuokiančiam 
ir plačiai besišypsančiam Jokūbui iš Bremeno. 

— Kad jūs visi skradžiai žemėn smegtumėt, - svariai žemai- 
tiškai tarė jis ir pridūrė beveik itališkai: - Skradis kum zemis- 
kum ir vobiskum!.. 

Jokūbas iš Bremeno dar kartą nusilenkė ir iš palengvėji- 
mo, jog tie nelaukti aukšti svečiai pagaliau išeina, giliai atsidu- 
so. Uvis su Kernium jau skubėjo pro laukujas duris į pilies kie- 
mą, O italas vis dar nustebęs kratė galvą: 

— Non capisco! II mantello di Bertolini e gui, ma Bertolini 
non ce... Che strano paese guesto... * 


* Nieko nesuprantu... Bertolinio apsiaustas yra, o Bertolinio nėra... Keistas kraštas, vis dėlto... 
(Ital.) 

opiežiaus legato, vyskupo Vilemo iš Modenos antra- 

sis sekretorius kopė laiptais į pilies menę vis dar ne- 

galėdamas atsikvošėti. Abejonės tarsi ir negalėjo bū- 

ti. Jis puikiai pažinojo senjorą Bertolinį, kuris visiems 
spėjo įkyrėti savo kasdien keičiamais rūbais. Ir tą sidabru tvis- 
kantį žydrą apsiaustą sekretorius įsidėmėjo dar laive, kai jie 
kelias savaites plaukė jūra iki Rygos. Bertolinis tada tiesiog 
denį šluodavo jo skvernais. Na, o štai dabar tuo žydruoju ap- 
siaustu dėvi kažkoks barbariškai vapaliojantis Rygos pilietis. Ir 
dar kur? Prie kalvės, kur tokio senjoro, kaip Bertolinis, tikrai 
nesitikėtum išvysti. Tikra myslė, ir įminti jos, žinoma, tinkamai 
nepavyks, nes, išskyrus kunigus, šitame šiaurės mieste su nie- 
kuo žmoniškai nesusišnekėsi... 

Vis dar kamuojamas minties, jog vyskupo iš Modenos pa- 
liepimo taip ir nepajėgė išpildyti, sekretorius pravėrė sunkią- 
sias duris į menę. 

— Ak, senjoras Bertolinis jau čia! — vos įžengus išsprūdo 
nustebusiam sekretoriui. Iš tiesų, prie pat to niūriojo didžiojo 
magistro Folkvino, kuris sėdėjo, parėmęs ranka smakrą, kuo 
ramiausiai kiurksojo ir Bertolinis. Tiesa, be savo puošnaus žyd- 
rojo sidabru siuvinėto rūbo, bet užtat apsigaubęs dar įspūdin- 
gesniu, tiesiog žvilgančiu sabalų kailio apsiaustu. Tik Genujoje 
per iškilmes, kada pasirodydavo pats dožas, sekretoriui buvo 
tekę tokį regėti. 

Senjorui Bertoliniui, ypač rimtuose pokalbiuose, niekas 
daug dėmesio neskirdavo, todėl jis visad išnaudodavo progą tą 
dėmesį atkreipti. Bent jau savo apranga. Sekretoriaus aiktelė- 
jimas nutraukė menėje užsimezgusią kalbos giją, ir visų akys 
pirma nukrypo į duris, 0 po to į senjorą Bertolinį. 

— Be abejo, esu čia, kaip jūs visiškai teisingai pastebėjote. 
— Bertolinis švelniai perbraukė kaire ranka per žvilgantį sabalų 
kailį, kad jis suraibuliuotų krintančių per langą spindulių švie- 
soje. - O kas manęs ieško? 

— Jo šviesybė Vilemas... Vadinasi, aš ėjau pro kalvę ir pa- 
maniau... — vis labiau susipainiodamas mikčiojo antrasis vys- 

kupo Vilemo sekretorius. - Bet, garbė Dievui, jūs ne kalvėje, 
jūs čia, senjore Bertolini... 

Ne taip dažnai pasitaiko pajusti įbestus į save net trijų vys- 
kupų žvilgsnius. Vyskupai sėdėjo didžiojo stalo gale vienodo 
dydžio krėsluose, kurie skyrėsi nuo kitų įmantriai pjaustinėto- 
mis atkaltėmis. Viduryje, kaip pridera šeimininkui, sėdėjo žila- 
galvis Livonijos vyskupas Albertas, iš dešinės - šio viso subuvi- 
mo kaltininkas popiežiaus legatas Vilemas iš Modenos, o kai- 
rėje, jausdamasis ne visai savo vietoje, - ne taip seniai įšven- 
tintas Tartu vyskupas Teodorikas. 

— Taip. Jis atsirado netrukus po to, kai jus išsiunčiau, — 
ramiai tarė vyskupas Vilemas. Ne be reikalo jį laikė vienu ge- 
riausių Italijos diplomatų. Jau pats jo ramus, užtikrintai skam- 
bantis balsas reikalavo pagarbos. - O kodėl jūs užsiminėte kal- 
vę? Nejaugi tikėjotės jį surasti ten? 

Vyskupas Vilemas visada žvelgdavo į pašnekovą su atlai- 
džia šypsena, sekretorius tai žinojo, tačiau šįkart vyskupo šyps- 
nys jį suglumino. Jis paraudo tarytum virtas vėžys. 

— Aš... Aš, matote... Nuolankiai atleiskite, jūsų ekscelenci- 
ja... Ten, apačioje, ginklų kalvėje... aš maniau, kad ten buvo 
senjoras Bertolinis... Bet, žinoma, aš klydau. Ten kažkoks bar- 
baras, iš tiesų. Ne, norėjau pasakyti, gal pagonis... 

Vyskupas Vilemas tik truputėlį suraukė kaktą. Supranta- 
ma, iš tiesų reikėjo grįžti prie aptariamo reikalo, tačiau šis sek- 
retoriaus mikčiojimas jam iškėlė naują klausimą. 

— O kodėl jūs nusprendėte, kad ten senjoras Bertolinis? 

— Matjo apsiaustas, jūsų ekscelencija... - Sekretoriaus kak- 
tą išpylė prakaito lašai. - Senjoro Bertolinio apsiaustas... Ir aš 
pagalvojau... Atleiskite! 

Žvilgsniai vėl nukrypo į Bertolinį. Šis kilstelėjo pečius, kad 
dar geriau matytųsi sabalo kailio Žvilgesys. 

— Apsiaustas ten gal ir buvo! - Senjoras Bertolinis paten- 
kintas nusišypsojo. — Atvirai kalbant, tą savo kuklų rūbelį aš 
išmainiau į štai šitą. Tie pagonys, pasirodo, neturi tinkamos 
vertybių sampratos. 

— Mat ginklų kalvėje... Nesitikėjau... - vis dar beviltiškai 
pasimetęs, mikčiojo sekretorius. - Atleiskite, kad trukdau... 

- Štai kaip. Apsiaustų mainai Rygoje. Ką gi, įdomu, - at- 
sainiai tarė vyskupas Vilemas. — Tačiau reikalų turime ir kitų. 
Prie jų siūlau ir grįžti, nebent kas nors dar norėtų išreikšti savo 
nuomonę aple apsiaustus.:. 

Vyskupas tai ištarė su švelnia pašaipa ir buvo tikras, jog 
tuo reikalas užbaigiamas. Svarstytinų reikalų išties netrūko ir 
dabar jie kaip tik buvo pradėję narplioti patį kebliausią karinių 
pajėgų klausimą. Didysis magistras Folkvinas jau buvo perėmęs 
iniciatyvą ir dabar, matyt, užuodė, jog gal pasitaikė proga klau- 
simo sprendimą pastūmėti jam palankia linkme. Jis suraukė 
kaktą Ir atsigręžė į išraudusį sekretorių. 

— Tik dar vienas nedidelis klausimas. Sakėte, ginklų kalvė- 
je... Ar tai mūsų gerbiamo vyskupo dirbtuvėse, ar Fratres Mili- 
tiae Christi? 

Sekretorius dar nebuvo atsipeikėjęs nuo vyskupo klausimų, 
o štai į jį akis įbedė niūrusis Ordino magistras! 

- Atleiskite, nežinau, - sumurmėjo jis. - Čia netoli, greti- 
mame pastate... 

— Ak, taip. Pasirodo, jo ekscelencijos vyskupo! — aiškiai 
patenkintas atsakymu ryžtingai tarė didysis magistras. - Ordi- 
no ginklų kalvėje pašaliniai nesimaišo... 

Vyskupas Albertas kol kas taupė jėgas ryžtingam atkirčiui 
ir pokalbių apie apsiaustus ir kalves klausėsi abejingai. Tačiau 
didžiojo magistro užuomina turėjo aiškią, vyskupystei nepalan- 
kią prasmę ir jos nebuvo galima praleisti negirdomis. Jis atsi- 
sėdo krėsle tiesiau, kiek leido seniokiška, linkstanti į kuprą nu- 
gara. 

— Paminėčiau gerbiamo svečio dėmesiui, jog mūsų ginklu- 
dėje pašaliniai taip pat nesimaišo. Matyt, jūsų sekretorius su- 
klydo. Paaiškinkite tiksliau, kur tai buvo, sekretoriau! 

— Bet kad... Aš tikrai mačiau senjoro Bertolinio apsiaustą. 
Išėjo iš ginkludės toks... Bet pasirodė, ten kažkoks barbaras, 
atsiprašau, vietinis juo apsivilkęs. 

Vyskupas Albertas atsisėdo dar tiesiau ir kreipėsi į senjorą 
Bertolinį: 

— Nejaugi jūs iš tiesų apsikeitėte apsiaustais su vienu mūsų 
meistrų? 

— Ne... Su meistru tai tikrai ne! - Senjoras Bertolinis pa- 
purtė galvą, pabrėždamas, jog su amatininkais jis nebendrauja. 
— Mainėsi su manim toks turtingas pagonis. O gal ir schizmati- 
kas. Jei būtų krikščionis, man sąžinė nebūtų leidusi daryti to- 
kio nelygaus sandėrio... Pasigrožėkite, koks kailis! Vertas bent 
tūkstančio dukatų! 

Didysis magistras pliaukštelėjo delnais taip garsiai, kad 
vargšas sekretorius net krūptelėjo. 

— Ergo*, pagonys šlaistosi jo ekscelencijos vyskupo ginklų 
kalvėje! Štai geriausias pavyzdys to, ką prieš tai kalbėjau. 

— Pavyzdys ko, magistre?.. - pakreipęs galvą į didijį ma- 
gistrą, aštriai paklausė vyskupas Albertas. Visi pastebėjo, jog 
vyskupas nepavadino jo nei gerbiamu, nei didžiuoju. 

Folkvinas atsigręžė į visus tris vyskupus, tačiau žiūrėjo tie- 
siai į popiežiaus legatą Vilemą: 

— Tai dar kartą įrodo, jog visi turėtume užsiimti ta sritimi, 
kuriai Visagalis mus priskyrė. 

Vyskupas Albertas, sukaupęs silpstančias jėgas, atsistojo. 
Jis pastaruoju metu negalavo, veidas buvo išblyškęs, o skruos- 
tai nesveikai paraudę. Balsas pastebimai virpėjo. 

— Mums čia metami kaltinimai. Negana to, kad geidžiama 
vyskupystę paversti Ordino pastumdėliu, bet tai siekiama pa- 
remti nepagrįstais kaltinimais. Pamirštate, kad vyskupystės gin- 
klų kalvė apginklavo ir Ordino karius. 

— Atleiskite, kad atkreipsiu jūsų ekscelencijos dėmesį, bet 
tai šviesiausiojo legato sekretorius atnešė šią Žinią, o ne aš. 

— Vyskupystės kalvė nukalė ginklus, kurie apgynė bažny- 
čias ir Rygos miestą! - virpančiu balsu tęsė vyskupas Albertas. 
Iškalbos jam netrūko, tik kartais pritrūkdavo saiko. - Būtent ši 


*Taigi (Lot.) 

kalvė apginklavo Ordiną, kai jis buvo bejėgis tarsi iš kiaušinio 
išsiritęs šlapias viščiukas! Ir štai jūs regite dėkingumą... Dabar 
norima šmeižtu sugriauti tai, kas buvo statyta, kas dirbta, gi- 
nant Tikrojo Žodžio skleidėjus... 

Vyskupui pritrūko kvapo ir jis stabtelėjo. 

— Jūsų ekscelencijos vyskupai, šviesiausias legate... - tram- 
dydamas balsą, ramiai įsiterpė magistras Folkvinas. - Nejaugi 
aš paminėjau kalvę? 

— Oo... Bet aš suvokiu, kur suka magistras, - virpančiu bal- 
su tęsė vyskupas Albertas. - Puikiai suvokiu! 

Tai suvokė ir kiti susirinkusieji. Visi, išskyrus pavėlavusį 
sekretorių, kuris vis dar nesugebėjo atsitokėti. Kaip diploma- 
tui pridera, suvokė keblią padėtį ir vyskupas Vilemas ir supra- 
to, Jog pats laikas įsikišti. Jis oriai pakėlė rankas į viršų ir visu 
kūnu pasviro į priekį. 

— Didžiai gerbiami broliai vyskupai, narsusis Fratres Mili- 
tiae didysis magistre, - pradėjo jis savo skambiu balsu ir nusi- 
lenkė kiekvienam iš pašnekovų. —- Mes susirinkome aptarti itin 
svarbių klausimų. Štai tik vakar sužinojome, jog žiemgalių val- 
dovas Viestartas vis dėlto atsisako priimti šventąjį krikštą. Tad 
padėtis lieka grėsminga, ir mums būtinas sutarimas. Nuolan- 
kiai maldauju, atmeskime bereikalingas ir nereikšmingas šalu- 
tines smulkmenas... Visi šie smulkūs nesusipratimai neturi tei- 
sės mums trukdyti. 

— Tai buvo kaltinimas, o ne nesusipratimas, jūsų šviesybe... 

— Tačiau lengvai išaiškinamas kaltinimas. Juk šviesiausiojo 
vyskupo ginklų kalvės visai čia pat. Pakviesime Žmones ir pa- 
klausime. Taip ir padarykime! O tada nuspręsim, ką veikti to- 
liau. 


Išėjus iš vyskupo pilies į miestą, greitai paaiškėjo, jog žyd- 
rasis sidabru siuvinėtas apsiaustas iš tolimosios Italijos jiems 
labai padėjo, bet dabar galėjo ir pražudyti. Apsiaustas juos leng- 

vai išvedė iš vyskupo pilies pro vartų sargybinius, kurie tik nuo- 
lankiai nusilenkė, net nepaklausę, kur ir ko jie eina. Popiežiaus 
pasiuntinybės nariams visa Ryga buvo atvira. Tačiau dabar, iš- 
ėjus į judriąsias Rygos gatves, atsirado keblumų. Jau nuo pat 
atvykimo neįprastai spalvingi keleiviai iš Modenos miesto kėlė 
rygiečiams nuostabą. Kad ir kokia gatve jie eitų, kur pasuktų, 
juos sekiojo vaikai, žvilgsniais lydėjo tarpduryje plepėjusios mo- 
terys, sustodavo net skubantys svarbiais reikalais praeiviai. Ta- 
po akivaizdu, jog su šiais rūbais mieste nepasislėpsi. Prie pat 
vyskupo pilies Žmonės su italais buvo bent truputį apsipratę, 
tačiau kiek nutolus nuo jos, Kernius traukė visų dėmesį. Tai 
Uvį vis labiau jaudino, nes tas nelemtas susitikimas ginklų kal- 
vės prieškambaryje rodė, jog jų apgaulė netrukus bus išaiškin- 
ta. O tada jų pradės ieškoti. Reikėjo sugalvoti, kaip ir kur būtų 
įmanoma pasislėpti. 

Tačiau kol kas dėl galimo pavojaus suko galvą tik Uvis. 
Kernių taip apstulbino visa, ką jis girdėjo ir regėjo savo akimis, 
jog jis net nematė, kad Uvis susirūpinęs, ir pats nekreipė dė- 
mesio į juos akimis ganančius rygiečius. Tarsi norėtų jiems pa- 
rodyti, kaip kalba tie iš tolimos Modenos atvykę italai, jis mo- 
sikavo rankomis, bėrė žodžius greitakalbe, o pats švytėte švy- 
tėjo. 

— Tik pagalvok, tik pagalvok! Pasirodo, su anglim kaitinti 
reikia! Ir dar geldoje... Lovoje, kaip anie sako! - Jis sukikeno 
ir pakratė galvą sužavėtas tos minties. - Paguldyti į lovą, na, ar 
ne dailiai pasakyta? Kad anie tinkamai apsivestų. Ir kas būtų 
pagalvojęs, nes gi ir šiaip, kai kaitini, tai ant anglių kaitini. Kaip- 
gi kitaip! Bet taip, pasirodo, negerai... Ir Žinai, kodėl? Ar ži- 
nai, Uvi'? 

— Ne visai... - susirūpinusiu balsu tarė Uvis. Jis dairėsi, 
bandydamas rasti ramesnį skersgatvį, tačiau buvo pavakarė ir 
atrodė, kad visi rygiečiai nusprendė vienu metu išeiti į gatves. 
— Rodos, ir ten anglis, ir ten anglis... 

— Aaa! Matai, matai... Spoksojai ir nieko nesupratai! — 
Kalvis staiga paspartino žingsnį ir jo margojo itališko apsiausto 

skvernai taip suplevėsavo, kad gretimame tarpduryje stovėju- 
sios dvi moterys net šoktelėjo atgal. - Ten anglis ir ten anglis, 
sakai... Tas tai taip, bet kai ant anglių šiaip geležį paguldai ir 
dumi dumples, kad įkaistų, tai ta anglis sparčiai sudega. Kaip 
mat apsitraukia pelenais. Įberi naujos, bet sudega ir ta. O čia 
gi ilgai reikia. Šešias valandas, sakė. Mat reikia, kad anie tin- 
kamai apsivestų... Užtat ir deda į tą molinę sandarią geldą. Ko 
taip galvą sukinėji, ko dairaisi? Klausyk, ar tu tikrai moki tą 
maldą? 

— Kokią? 

- Čia dabar! Kur reikia sukalbėti, kai įkaitini ietigalį. Apie 
tą “sveiką" dievą. 

— Aa! Tai “Sveika Marija". Taip. Kadaise, kai gyvenau Ry- 
goje, išmokė... 

— Kadaise. Ar tebemoki?.. 

— Moku, moku! Bet klausyk. Mums reikia sugalvoti, kaip 
dingti. Mums reikia pasislėpti, ar supranti? 

— Nagi, tai ir mane turėsi tos maldos išmokyti. Turėsi būti- 
nai! - Kernių taip užvaldė geležies grūdinimo paslaptys, jog jis 
net neišgirdo, ką sakė Uvis. — O toliau tai jau Žinau, ką daryti, 
kaip savo penkis pirštus. Va, turi įkaisti iki avižos šiaudo spal- 
vos... Sukalbi tą “Sveiką kažką". Ir tada į aušinimo skystį pa- 
nardini... Nenorėjo sakyti, iš ko daro, bet aš gi mačiau! Ten, 
kur kalavijams grūdinti, tai avitaukiai. Va kas!.. Ir Žinai, aš esu 
dar geriau sumanęs... 

Mintis, jog dabar jis sugebės viską padaryti net geriau už 
teutonus, Kernių tiesiog svaigino, ir jis stabtelėjo, norėdamas 
ja pasimėgauti. 

— Minėk mano žodį! Geriau už tuos nulėpausius teutonus 
sumanysiu... Ar turi šitas žemaitis galvą ant pečių, ar ne? Na, 
ar turi? 

— Kol kas turi. Bet jei taip Žiopsosi, tai neilgam... Nulėks 
nuo pečių. 

— Ką čia niekus tauzyji? 

— Atsipeikėk! — skaudžiai kumštelėjo jam alkūne į pašonę 

Uvis. - Kiekvieną akimirką gali pradėti mūsų ieškoti. Tas ita- 
las juk netylės! 

Pagaliau Kernius išgirdo. Jis patrynė kumštelėtą šoną ir su- 
mirksėjo. Platusis šypsnys išblėso. 

— Egi, kad tave! Teisingai sakai! Reikia dingti. Į “Lokį" 
grįžt nebegerai, ten pirmiausia ieškos... 

— Be abejo. O į uostą šitaip apsirengę irgi negalim. Ten 
visada sargyba! 

— Aa... - nutęsė Kernius ir apsižvalgė. Jie buvo sustoję siau- 
roje šv. Margaritos gatvelėje, kuri prasidėjo tuoj už šv. Jono 
bažnyčios, bet ir čia žmonių netrūko. Kalvis tarsi tik dabar pa- 
stebėjo, kad įjuos atkreiptos bent tuzino miestiečių akys. Drą- 
siausi buvo keli gatvės vaikėzai, kurie stovėjo tik už trijų Žings- 
nių. Mažiausiam iš jų šie margi ponai jau, matyt, ėmė nusibos- 
ti, nes jis ramiai krapštė savo nubalnotą nosį. 

— Į ką anie akis sprogina? - paklausė Kernius, šį kartą jau 
pusbalsiu. 

— Nagi į tave! Į tavo apsiaustą. 

— Egi?.. Na, bet juk tikrai... Tai kur dingsim? 

— Mūsų galimybės stipriai susiaurėjo. Vienintelė užuovėja 
dabar Kroicvaldas. Bet pirma teks sugalvoti, kaip tau nusivilkti 
tą apsiaustą, kad rygiečiai nepastebėtų... 


“0 


Visi įdėmiai klausėsi įraudusio tarsi burokas meistro Jokū- 
bo iš Bremeno. Nors jis buvo ir pasimetęs, tačiau atkakliai lai- 
kėsi savo. Puošniais rūbais apsirengęs ponas gal ir nebuvo ita- 
las, sutiko Jokūbas. Nors kas būtų galėjęs pagalvoti, nes ap- 
siaustas ne tik itališkas, bet ir karališkas! Jis ginklų meistras, o 
ne koks raštininkas ir italų kalbos nemoka, tačiau tas jo vertė- 
jas be jokios abejonės tikras vokietis. Be jokios abejonės. 
Meisteris pažįsta ne tik plieną, bet ir žmones. Joks pagonis ši- 
taip vokiškai kalbėti nesugebėtų. 

— Štai, matote... - įsiterpė vyskupas Albertas. - Girdėjote, 

ką sako meistras. Kas ten buvo, dar ne visai aišku. Bet girdite, 
kad ne pagonis. 

Legatas Vilemas jau apgailestavo, jog leido kalboms nu- 
krypti į šoną ir sutrukdyti brangų deryboms skirtą laiką. 

— Manau, jūs visa tai išsiaiškinsite, — atsainiai tarė jis. - Jei 
niekas neturi tikrų Žinių, liečiančių šį nesusipratimą, siūlyčiau 
grįžti prie mūsų aptariamų klausimų. 

— Atleiskite, jūsų ekscelencija, - staiga prabilo kukliai tarp 
raštininkų sėdėjęs smulkutis vienuolis rudu cistersų regulos ap- 
siaustu. — Vienas miestietis su Žmona jau anksčiau kreipėsi, 
pranešdami apie jų pastebėtą mieste asmenį... 

Jei tai būtų buvęs bet kuris kitas iš raštininkų, legatas Vile- 
mas būtų jį mandagiai nutildęs, tačiau šiuo atveju prabilo bro- 
lis Steponas, kurio sugebėjimus legatas jau anksčiau turėjo pro- 
gos pažinti. 

— Nejaugi dėl kažkokio miestiečio verta trukdyti mūsų pa- 
sitarimą? — stengdamasis išlaikyti mandagų toną, paklausė le- 
gatas. 

— Aš anksčiau taip pat maniau, kad neverta, - ramiai atsa- 
kė vienuolis. — Tačiau dabar supratau, jog tai turi ryšį su šia 
Istorija... 

— Žinau tavo įžvalgumą, broli Steponai, - atsiduso vysku- 
pas Vilemas. - Jei esi tikras, kad iš tikrųjų turi ryšį... Taigi, ką 
teigia tie miestiečiai? 

— Jie jau visą dieną laukia pilies kieme. Jums leidus, pa- 
kviesiu. 

Vieni žingeidžiais, o magistras Folkvinas įtariu žvilgsniu pa- 
lydėjo iš menės išskubantį brolį Steponą, kuris netrukus grįžo 
su dviem pagyvenusiais rygiečiais. Vyriškis buvo virš vidutinio 
ūgio, jau gerokai pražilusia barzda, o žmona savo stuomeniu 
bent dukart platesnė už savo vyrą. Abu nejaukiai apsidairė. 

— Sveikas, meistre Kerce. Kalbėk tik tiesą ir viskas bus ge- 
rai, - padrąsino juodu vyskupas Albertas ir paaiškino likusiems: 
— Tai žvakių meistras, geriausias Rygoje. Taigi, ką norėjai pasa- 
kyti, Kerce? 

— Geriau Žmona paaiškins, —- atsakė visai sutrikęs nuo to- 
kios daugybės aukštų dvasininkų ir Ordino pareigūnų žvakių 
meistras. —- Tai ji matė, ne aš. 

Kercienė, pajutus, kad žvilgsniai nukreipti į ją, bemat at- 
kuto. Ji nusilenkė, kiek tai leido jos dosni apimtis, legatui bei 
vyskupui Albertui ir ėmė dėstyti, lyg kalbėtų turguje sutiktai 
kaimynei: 

— Aš iš karto jį pažinau! Geresnio apgaviko reikėtų, kad 
sugebėtų man akis apdumti. Pažįstu kaip nuluptą. Ir kaip ne- 
pažinsiu? Valgė mūsų duoną beveik dvejus metus. Ir pasaky- 
siu, bergždžiai valgė. Nes naudos iš tų pagonių daug nelauk. 

— Atleiskit, gerbiamoji, jūs pažinote - ką? 

— Tą pagonį, savaime aišku! Kuris tada pabėgo ir kurio 
ekscelencija ieškojo... Nors dabar jis apsivilkęs kitaip... - Ji 
nutilo, nes iš vyskupo tankaus akių mirksėjimo suprato, jog šis 
nesusigaudo, apie ką kalbama. - Tai man Bardo pasakojo, kad 
jo ekscelencija vyskupas buvote pasiuntęs visą būrį kareivių jo 
suimti, 0 jis, šėtono tarnas, ėmė ir pabėgo ištempta virve! 

— Aiškiau, moterie! - nekantraudamas įsiterpė legatas Vi- 
lemas. - Tu šneki kažkokias nesąmones! Broli Steponai, nesu- 
vokiu, kam jūs pakvietėt šiuos žmones. Apie kokį pagonį čia 
kalbama? 

— Taigi tą, kuris pasirodė esąs iš Žemaitijos! - nesutrikus 
dėstė toliau Kercienė. - Ir aš jį regėjau, štai šitomis akimis. Ne 
kur kitur, o vyskupo pilies kieme. Ir būtent vakar! 

Vyskupas Albertas pakėlė antakius ir, matyt, stengdamasis 
kažką prisiminti, paklausė žvakių meistro: 

— Tas įvyko berods prieš penkerius metus Kristfeldo vie- 
nuolyne? 

— Taip, jūsų ekscelencija. Mano dukra, Beata, tame vie- 
nuolyne. 

Vyskupas Albertas susmuko krėsle ir nejučiomis susikūpri- 
no. Nieko nepadarysi, tai, ką jam dabar teks pasakyti legatui, 
per derybas nepadės. Tačiau kitos išeities nebuvo. 

— Tai tas jaunuolis, kuris išpirko savo motiną, - tarsi at- 

Jausdamas į keblią padėtį pakliuvusį vyskupą Albertą, tarstelėjo 
brolis Steponas. 

— Teisingai. Ir tiek nuostolių pridarė! - atkuto vyskupas 
Albertas. Jis vėl atsisėdo tiesiau ir nukreipė žvilgsnį į magistrą 
Folkviną. - Tai paaiškintų išskirtinį vokiečių kalbos mokėjimą. 
Tai galėtų paliudyti ir gerbiamas Kristaus Brolių Ordino ma- 
gistras. Ordinas turėjo progos su juo susipažinti. Ar ne taip, 
magistre'? 

Legato žvilgsnis nukrypo į Folkvino pusę. Tas buvo pasvi- 
ręs visu kūnu į priekį, o dabar susiraukė ir nepatogiai pasi- 
muistė 

— Taip! - tarė jis trumpai ir, atrodo, nebuvo linkęs gilintis į 
Šį klausimą. - Jei tai tas, tai reikia pripažinti, kad suklysti gali- 
ma. 

— Be jokios abejonės, tas! - pridėjo mažasis vienuolis . — 
Jis kalba vokiškai geriau net už vokietį, o apsukrumo jam tik- 
rai netrūksta! 

— Tai žemaičių rikio Žybarto sūnus Uvis, - niūriai papildė 
didysis magistras. - Negalime kaltinti meistro, kad palaikė jį 
Vokiečiu. Bet išvada, deja, aiški - pagonys prasibrovė į pačią 
ginkludę. 

Legato nuostabai jis nesigriebė šito kaipo priežasties pa- 
brėžti savo kaltinimus vyskupui Albertui. Vilemas pakankamai 
Pažino žmones, kad suvoktų, jog dabar, matyt, abu, ir vysku- 
Pas Albertas, ir didysis magistras, buvo patekę į ne visai pagei- 
dautiną padėtį. Jei jau taip, reikėjo išnaudoti progą ir grąžinti 
Pokalbių eigą prie nutraukto svarstymo. Jis nužvelgė nuščiuvu- 
Sius pagrindinius dalyvius ir ryžtingai atsistojo. 

— Negerai, žinoma, kad taip įvyko, tačiau ir ne tokia baisi 
nelaimė! - tarė jis svariai. - Juk tai įvyko ką tik. Taigi tuojau 
Pat pasiunčiame žinią sargybai. Ir brolio vyskupo Alberto sar- 
gybiniams, ir brolio didžiojo magistro kariams. Jie uždarys Ry- 
£0s vartus, patikrins uostą... Užsklęs miestą taip, kad ir uodas 
nepaspruks! O čia tik du aukšto ūgio pagonys! Priedo vienas su 
tuo margu Bertolinio apsiaustu. O mes, padėkoję gerbiamajai 

Kercienei už įžvalgumą, toliau dirbsime savo darbą... Tą, dėl 
kurio jo šventenybė čia atsiuntė mano kuklų asmenį... Pagonys 
bus, be jokios abejonės, sugauti! 


* 


Šv. Margaritos gatvės gyventojai neslėpė savo susidomėji- 
mo spalvingu Kerniaus apsiaustu. Moterys kuždėjo tarpduriuo- 
se, įvertindamos raštų margumą ir nesivaržydamos rodė pirš- 
tais, prie kampo sustoję vyrai vaizdavo, tarsi jiems tas apsiaus- 
tas nelabai rūpi, bet ir jie nuolat žvalgėsi jų pusėn, o vaikai 
buvo priėję taip arti, kad, atrodė, netrukus griebs už apsiausto 
skverno. Nepastebėtas to apsiausto neatsikratysi. Be abejo, pa- 
našiai bus ir kitose gatvėse. Uvis prikando lūpą, stengdamasis 
prisiminti Rygos gatvių gatvelių išdėstymą. Tuo metu dvelkte- 
lėjo nestiprus vakaro vėjelis, ir jo nosį pasiekė prarūgusio mėš- 
lo dvokas. Uvis prisiminė, jog kaip tik šios gatvės gale atsiša- 
kojo siauras praėjimas, kuriuo varydavo gyvulius į didesnę Mė- 
sininkų gatvę. Praėjimas vedė tarp tvartų, kuriuose laikė atgin- 
tus skersti gyvulius. Ten pat mesdavo ir mėšlą, tad gatvelėje 
visad tvyrojo sunkiai pakeliama smarvė, o jei mėšlas buvo il- 
gesnį laiką neišvežtas, tai praėjimas buvo tiesiog neperbrenda- 
mas. 

— Dabar įsidėmėk! - tarė jis pusbalsiu Kerniui. — Eisime 
tarsi niekur nieko iki gatvės galo. Tada nersime staigiai į tokią 
siaurą gatvikę. Kai ten pasuksim, tu greitai nusisiausk apsiaus- 
tą, suvyniok ir pasibruk po pažastim! 

— O kas iš to? Jei mus seks, vis tiek patėmys. 

— Ten, manau, neseks. Pilna mėšlo... Nebent kokie vaiki- 
galiai, bet juos išgąsdinsim! 

— O toliau? 

— Be to nelemto apsiausto nebūsim tokie pastebimi. Pra- 
smuksim pas Kroicvaldą į arklidę. Laimei, jis jau netoli... 

Jie oriai nužingsniavo gatve toliau ir, kaip reikėjo tikėtis, iš 
visų tarpdurių juos lydėjo smalsios akys. Nedaug teatsilikdami, 

paskui juos būriu tipeno ir vaikigaliai. Miestiečiai jau nuspren- 
dė, kad svetimšaliai eina turgaus link - mat šv. Margaritos gat- 
vė rėmėsi į šv. Jokūbo gatvę, o iš ten nebetoli ir turgus. Kelios 
moterys net susiginčijo, ką tokie puošnūs ponai galėtų pirkti 
Rygos turguje. Tačiau, visų nuostabai, vos pasiekę tą smirdantį 
praėjimą į Mėsininkų gatvę; svetimšaliai staiga pradingo. Keli 
miestiečiai tuojau pat išėjo į gatvę, pasiryžę patys įsitikinti, ar 
svetimšaliai iš tiesų lips per mėšlo krūvas, tačiau vaikai buvo 
vikresni. Jie nieko nebodami nuskuodė įkandin. Nors motinos 
jiems ir drausdavo lįsti į gyvuliams skirtą perėjimą, šį kartą jų 
žingeidumas nugalėjo. Pasukti pasuko, tačiau netrukus klykda- 
mi puolė atgal. Pats mažiausias bebėgdamas pargriuvo, nusi- 
balnojo jau ir taip nubalnotą nosį ir ėmė staugti visa gerkle. 

Kai sumaištis kiek aprimo, suaugusieji išgirdo, jog tas mar- 
gai apsisiautęs ponas iš pradžių nėrė už kampo, o paskui, pa- 
matęs, jog vaikai seka iš paskos, apsisuko ir, plevėsuodamas 
tuo apsiaustu, tarsi koks aitvaras ar žvėris puolė tiesiai ant jų!.. 
Na, tadajie klykdami ir pabėgo kiek kojos nešė ir daugiau jau 
nieko nebematė... 

Batsiuvys Klausas, išgirdęs pasakojimą, buvo linkęs tuo su- 
abejoti, bet Klausienė jam pareiškė, kad jei jis mano, jog jų 
Piteris meluoja, tai tegu eina ir pats patikrina. Klausas taip ir 
padarė. Nuėjo iki perėjos kampo, bet pasirodė, jog tų keistų 
svetimšalių nebesimatė. Liko tik praklampotas mėšlas. 

Keisti žmonės tie italai, vienbalsiai nutarė Šv. Margaritos 
gatvės gyventojai. 

Kroicvaldas gelbsti 


ą pavakarę senis Kroicvaldas, pasprukęs iš storosios 

Gertrūdos glėbio, drybsojo savo kamaroje. Jis buvo 

kiek prisnūdęs ir, sugirgždėjus laukujoms arklių tvar- 

to durims, pašoko, abiem rankom perbraukė prasky- 
dusius plaukus, stengdamasis užkloti plinkantį pakaušį. Sodriai 
nusikeikė, nes pamanė, jog ieško Žmona arba viena iš jos sto- 
rųjų marčių. Pravėręs kamaros duris ir pastebėjęs, jog tai ne 
auksakalių šeimynėlė, iš palengvėjimo plačiai nusišypsojo. Ta- 
čiau kai svečiai priėjo arčiau, suvirpėjo Kroicvaldo nosies šner- 
vės ir jis susiraukė. 

— Oi, Viešpatie gailestingas! Kur jūs taip baisiai išsivolio- 
jot, Pagoniuk?.. Čia pagaliau arklių tvartas, o ne kiaulių... Ir 
kas tavo dėdei nutiko? Tokią gražią barzdą tavo dėdė kažkur 
pragaišinio! 

Uvis pirma savęs praleido į vidų vienmarškinį Kernių, ku- 
ris buvo pasibrukęs po pažastimi suvyniotą apsiaustą. Gerai, 
kad Kernius nesuprato Kroicvaldo, nes jis jau ir taip pakanka- 
mai pergyveno barzdos netektį, o pašaipų šiuo skaudžiu 
klausimu nebūtų pakentęs. Kalvis nusišypsojo Kroicvaldui ir 
dešine ranka pridengė savo negailestingai apnuogintą smakrą. 
Uvis atsargiai žvilgtelėjo per petį, įsitikino, j0g jų niekas nepa- 
stebėjo, ir tik tada sandariai užvėrė tvarto duris ir dar užšovė 
skląstį. 

— Aha! Jusvejasi! - savaip paaiškino jo elgesį Kroicvaldas. 
— Negi ėjote kiaulių vogti?! 

— Nieko mes nevogėm. Verčiau neaikčiotum, 0 atneštum 
kibirą vandens... Apsiplausim kojas! - nelaukdamas atsakymo, 
Uvis įėjo į kamarą ir nusišluostė aprasojusią kaktą. — Be to, 
pamenu vieną kartelį, kai tu dar labiau smirdėjai... 

— Aš?.. Atsiprašau! Niekad gyvenime!.. 

— O tą kartelį, kai pabėgai iš Rygos. Tada visą dieną vištų 
mėšle pratupėjai. 

Kroicvaldas kilstelėjo akis į viršų ir giliai atsiduso. 

— Aa, tiesa... bet ten sprendėsi gyvybės klausimas... O kas 
jums nutiko? - Jis įdėmiai patyrinėjo Uvio ir Kerniaus pavar- 

gusius ir neramius veidus. - Sakai, nevogėt, bet vis tiek vejasi? 

— Dar nesiveja... Bent tikiuosi, kad kol kas dar nesiveja. 
Tačiau tu teisus. Greičiausiai vysis! 

— Aa! - Kroicvaldo prieš tai pašaipus veidas bematant su- 
rimtėjo. Šiaip jam šaipytis patikdavo, tačiau tuos, kuriuos per- 
sekiojo vienokios ar kitokios tvarkdarių jėgos, jis visad užjaus- 
davo. - Vyskupas ar Ordinas? 

— Nežinau dar. Gal abu išsyk... 

— Oho! - Jis palingavo galvą ir pamąstė. - Tai už ką vejasi? 
Ką padarėt? 

Kernius pakankamai mokėjo vokiškai, kad šitą paprastą 
klausimą suprastų. 

— Eisen... Schmieden... Bum! Bum!* - paaiškino jis, kumš- 
čiu trenkdamas į delną tarsi į priekalą. - Pasakyk anam, kad 
per tas kalves perėjom nelyg su grėbliu per pievą... 

Uvis nepritardamas krestelėjo galvą. 

— Nepamiršk, jis vokietis... - burbtelėjo žemaitiškai ir atsi- 
suko į Kroicvaldą. - Ordinas ant mano bičiulio labai užsirūsti- 
nęs, Kroicvaldai. O kodėl, tai ne taip lengva ir suprasti. Kai 
sutems, tai mes iš čia dingsim. O dabar mums tikrai praverstų 
vanduo... Gi arkliams vis tiek gerti neši... 

— Hmm!.. Vos paaugai ir jau su paslaptimis, — burbtelėjo 
nepatenkintas Kroicvaldas ir žvilgtelėjo į Uvio kapšą, pritvir- 
tintą prie diržo. — O dabar jam dar vandenį nešiok! Atrodo, 
pamiršai, ką prisižadėjai paskutinį kartą! 

— Nepamiršau, tik kad nebuvo kada... - Uvis pirštais pra- 
plėtė kapšą veržiančią virvelę ir ištraukė pirmą pasitaikiusį pi- 
nigą. Paaiškėjo, kad tai sidabrinis pusdukatis. Nemažas pini- 
gas. - Čia... Nupirk midaus. Bet gero. Mano bičiulis prasto 
nemėgsta. 

— Kas tau mėgs prastą... - Kroicvaldas pastebimai pralinks- 
mėjo. Už pusę dukato jis ir midaus statinaitę galėtų nupirkti. 
Be to, jis įtarė, jog Uvis grąžos šį kartą nepareikalaus. 


* Geležis... Kalti... Bum! Bum! (Vok.) | 

Į pavakarę, kai ir Kroicvaldo, ir Kerniaus ūpas buvo gero- 
kai pasitaisęs, o didžiulis pilvotas midaus ąsotis rodė dugną, 
Uvis išslinko pro užpakalinius vartus patikrinti kelio į uostą. 
Jis buvo užsimaukšlinęs nutrintą arklininko kepurę, kuri paslė- 
pė jo šviesius plaukus, o eidamas stengėsi kūprintis, kad atro- 
dytų mažesnis, ir vilkti koją už kojos, kaip daro samdiniai ar 
vergai, kai jų nestebi budri šeimininko akis. Atsargumo jam 
reikėjo, nes jis jau žinojo, jog jų ieško! Tai gana išsamiai išdės- 
tė su midumi grįžęs Kroicvaldas. Mat kol Kroicvaldas nuėjo iki 
turgaus kampo, kur pažįstamas žiemgalis prekiavo midumi, jį 
net kelis kartus stabdė vyskupo sargybiniai, kurie visą turgų 
košte košė. Sargybiniai Kroicvaldui neprasitarė, ko jiems rei- 
kia, tačiau midaus pirklys jam paaiškino, jog jie ieško ar tai 
itališko pagonio, ar pagoniško italo. Ieško su įniršiu, nes tas, 
matyt, bus iškrėtęs didelę šunybę. “Su tais svetimšaliais visada 
sumaištis, - dėstė Kroicvaldui midaus pirklys. — Ar kitaip bū- 
na, kai suplaukia kryžeiviai? Italai atrodė mandagesni, o da- 
bar, še tau kad nori. O kas pikčiausia, kad midaus dar nė vie- 
nas nenusipirko!.. Tamsūs Žmonės tie italai!" 

Kroicvaldas būtų dar paklausinėjęs, tačiau jau gerą savaitę 
teko gyventi sausu gomuriu, ir jam rūpėjo tik viena: kuo grei- 
čiau parboginti statinaitę į saugų prieglobstį. 

— Ieško užsimušdami, - aiškino jiems grįžęs Kroicvaldas. — 
Bet kodėl jie mano, kad italai? Nors, tiesą sakant, ieško ir pa- 
gonių. Tai vis dėlto jūsų? 

— Gal... - numykė Uvis ir nieko daugiau nepridėjo. 

— Jei nevogėt, tai, matyt, įžeidėt ordino didįjį magistrą ar 
patį vyskupą... - samprotavo Kroicvaldas. Per daug Uvio ka- 
mantinėti jis nenorėjo, nes vylėsi, kad tas pamirš, jog jam prie 
midaus statinaitės dar liko ir pusė saujos grąžos. Uvis pamiršt 
nepamiršo, tačiau ne tas jam dabar rūpėjo. Būtinai reikėjo ras- 
ti galimybę, kaip dar šią naktį pasiekti uostą. Ilgiau Apsingis 
laukti neprižadėjo, be to, nebuvo galima pasilikti ir Kroicvaldo 

tvarto kamaroje. Tie, anot Kroicvaldo, už meškinius šunis pik- 
tesni storosios Gertrūdos sūnūs paryčiais būtinai ateidavo pa- 
tikrinti, ar tik kartais Kroicvaldas per naktį nepragėrė arklių ar 
kamanų. 

Uvis neskubėdamas ir neskaitlingų pavakario praeivių be- 
veik nepastebėtas pasiekė Didžiąją gatvę. Į uostą būtinai rei- 
kėjo eiti šia gatve. Jis dar giliau įtraukė galvą į pečius ir stengė- 
si kuo lėčiau vilkti kojas. Ir viename, ir kitame gatvės gale ma- 
tėsi ginkluoti, įdėmiai besižvalgantys vyrai. Po tris, po keturis 
kareivius stovėjo prie kiekvieno skersgatvio kampo. Iš apran- 
gos galėjai spręsti, jog gaudynėse dalyvavo ir vyskupystės, ir 
Ordino sargybiniai. 

Į vergus paprastai dėmesio nekreipiama ir nors šį kartą Uvis 
jautė įtarius sargybinių žvilgsnius, matyt, jo eisena buvo pakan- 
kamai įtikinama, kad nė viena užkarda jo nesustabdė. Pasiekęs 
Bremeno gatvę, kuri ėjo tiesiai į uostą, Uvis laikėsi tos gatvės 
pusės, kuri jau skendėjo šešėlyje. Ne tam, kad pasislėptų, nes 
kur tu atviroje gatvėje pasislėpsi. Taip paprastai gatvėmis vaikš- 
čiodavo tie, kurie čia neturi jokių teisių. Dar gatvės galo nepri- 
ėjęs suprato, jog ir visiškai sutemus uostan prasmukti bus sun- 
ku. Pro šalį, vos jo neužkliudę, pražingsniavo du ordino kariai, 
abu nešini glėbiais sieksnio ilgumo alksninių karčių, kurių ga- 
lai buvo apvynioti pakulomis. Tai deglai, tuoj suvokė Uvis. Grei- 
čiausiai dervos statinė į uostą jau nugabenta, jie panardins tuos 
deglus į dervą ir uždegę apšvies visą uostą, arba bent jau tą jo 
dalį, kuri vedė prie laivų. 

Uvis pasuko atgal. Nevertėjo daugiau gundyti likimo. Ir iš 
čia jis jau matė uosto krantinės atkarpą, prie kurios suposi dvi 
storapilvės kogos. Kad viena jų atplukdė ir popiežiaus legatą, 
ženklino ant didžiojo stiebo iškelta geltonai balta popiežiaus 
vėliava. Už kogų, kiek toliau į šiaurės pusę, buvo pririšti ir 
kuklieji, laivybai Dauguva naudojami laivai. Tai ten, pačiame 
krantinės gale, jų laukė Apsingio valtis. 

Ir visur palei krantinę šmižinėjo ginkluoti vyrai. Kaip patekti 
į valtį? 

Kai Uvis grįžo į ramų Auksakalių gatvės užutekį, buvo be- 
veik sutemę. Kernius su Kroicvaldu siurbčiojo midų. Lajinės 
žvakės, kuri apšvietė nedidelę kamaraitę, dagtis buvo suvytas 
iš pakulų ir jį nuolat reikėjo tiesinti. 

— Net žmoniškos žvakės man gaili! - skundėsi Kroicvaldas. 
— Tiesą sakant, ir šitos smilkstančios smirdalynės man nedavė. 
Iš virtuvės išsinešiau! 

— Ach! Nix gut, *— siurbtelėdamas midaus, pritarė Kernius. 

— Tiek turtų ta Gertrūda turi, o tavo net apsiaustas lopytas... 
— tarsi tarp kitko samprotavo Uvis, kai Kroicvaldas, jam grį- 
žus; įgrūdo į rankas kaušą midaus. Uvis tik pavilgė lūpas. — 
Galima pagalvoti, kad jai kaimynų ne gėda... 

— Galima pagalvoti, Pagoniuk... Bet galima ir negalvoti!.. 
— numojo ranka Kroicvaldas. Jis nemėgo, kad jo gailėtųsi, ta- 
čiau dabar buvo išgėręs tiek midaus, kad ir pats savęs pagailė- 
jo. — Ta boba tai šykštumo įkūnijimas! Ir kaip tiek šykštumo 
susikaupia tokiame dideliame kūne? Ji ir tie jos abu eržilai sū- 
nūs, nekalbant apie marčias... Pavalgyti dar gaunu, bet kad nors 
lašelį gerklei pavilgyti ar rūbelį, kad neatrodyčiau kaip elgeta... 

— Vis dėlto esi garsus Rygos miesto žmonių linksmintojas, 
o dabar dar auksakalių gildijos meistro našlės vyras! - Uvis 
siurbtelėjo midaus ir atsiduso. Kai Kroicvaldas buvo nuleidęs 
akis, Uvis mirktelėjo Kerniui, kad tas pritartų jam, kai pri- 
reiks. - Tau derėtų padoresnis apsirengimas. 

— Ja! Nix gut... - linksėdamas galvą, antrino Kernius. 

Kroicvaldas susigraudino kone iki ašarų. Bijodamas apsi- 
žliumbti, garsiai sušniurkštė nosimi ir įsipylė dar vieną kaušą. 

— Geriau būtų mane Rygos budeliui palikusi! Ir budeliui 
uždarbis, ir mano kančioms galas... O dabar štai - gėda ir se- 
nus draugus sutikti. 

— Reikėtų jiems visiems nosį nušluostyti. Ir Gertrūdai, ir 


* Ak! Nieko gero (Laužyta vok. ). 

ypač jos sūnums! - garsiai samprotavo Uvis. - Parodyti, kad tu 
ne bet kas, o pats Kroicvaldas! 

— O kaip parodysi, jei aprengtas kaip paskutinis elgeta? 

— Na, nebūtinai visą laiką taip rengtis... Parodyk jam tą 
apsiaustą, Kerniau. 

Uvis kalbėjo pakankamai lėtai, tad Kernius didžiumą su- 
prato. Jis paėmė šalia savęs padėtą, į pundelį suvyniotą Berto- 
linio apsiaustą ir atsargiai atvyniojo. Atrodė, kad smilkstančios 
lajinės žvakės liepsna staiga dešimt kartų sustiprėjo: taip nu- 
švito visa kamaraitė. Šviesa mirgėjo sidabrinėmis gijomis, rai- 
buliavo margo rašto įmantrybėse. 

Kroicvaldas beveik žado neteko. Žioptelėjo tarsi kokia ant 
kranto ištraukta Žuvis, atbraukė atgal savo išsidraikiusius ir plin- 
kantį pakaušį menkai slepiančius plaukus. 

— Tai šitą pavogėte! Stebuklas... Tikras stebuklas! 

— Nepavogėm mes, Kroicvaldai. Išmainėm teisėtai! - pa- 
aiškino Uvis. 

— Iš vyskupo pavogėt, ar iš tų italų? - tarsi neišgirdęs tęsė 
Kroicvaldas. Kitas įsigijimo būdas, matyt, netilpo jo galvoje. 

— Sakiau gi - nepavogėm! - jau tvirtai pakartojo Uvis. — 
Išmainėm iš atvykusio italo. Yra liudininkų. Žodį duodu. | 

— Aa?.. Sakai, žodį. Nejaugi... - Kroicvaldas atsiduso. Žo- 
dį jis brangino. Ir savo žodį, ir tų, kuriais pasitikėjo. Uvis buvo 
vienas jų. - Atleisk, bet sunku buvo patikėti... Toks apsiaustas! 
Toks apsiaustas... Tokia puikybė. 

— Va... Tuo apsiaustu tai galėtum nušluostyti nosį tiems 
Gertrūdos sūnums! Ir ne tik jiems... 

— Ooo! Visų nosys ištįstų... Apstulbtų visi! - Kroicvaldas 
pasidavė šios minties žavesiui, bet tuojau pat ryžtingai papurtė 
galvą. - Netaukšk niekų, Pagoniuk. Su vyresniais reikia elgtis 
pagarbiai. Ar ne taip tave mokiau? o | 

— Todėl rimtai ir kalbu. Dabar paklausyk... Sis apsiaustas 
bus tavo. Ne už ačiū, suprantama... Mums reikia pagalbos. 

Kroicvaldas vis dar purtė galvą, tarsi vytų nuo savęs pa54- 
lūniškas mintis. 

- Ašjuk nieko neturiu. Jau paaiškinau... Nieko jums nega- 
liu pasiūlyti mainais. 

— Sakau, paklausyk! Mums būtina nusigauti į uostą. O uos- 
tą, kaip sakiau, stipriai saugo. Iš tavęs norim ne taip jau mažai. 
Kad trumpam atitrauktum nuo uosto sargybinius... 

Kol kas Kroicvaldas klausėsi įdėmiai, tačiau, išgirdus apie 
sargybą, jo veidas apsiblausė. 

— O gal kartais norėtumėt, kad švento Jono bažnyčios bokštą 
pakelčiau? Kad Ordino kariuomenę sumuščiau?.. Kaip aš, varg- 
šas Kroicvaldas, tai padarysiu? 

- Neaimanuok, 0 geriau paklausyk... Jie ieško Kerniaus ir 
žino, kad Kernius tą apsiaustą turi... 

Vos Uvis tai ištarė, Kroicvaldas iškėlė abi rankas. 

— Bet sakei, kad nevogėt? 

— Sakiau, ir tai teisybė. Tas italas jiems bus pasakęs, jog 
apsiaustą su juo išmainė. Sakiau jau, teisėtai išmainė. Ne ap- 
siausto jiems reikia, o Kerniaus. Apsiaustas čia niekuo dėtas. 

— Ja... Ja... Mich... Vot!* — Kernius nykščiu brūkštelėjo sau 
per kaklą, rodydamas, ką trokštų padaryti sargybiniai. 

— Tikrai taip! Tad jei sargybiniai pamatytų tą apsiaustą vil- 
kintį žmogų, tai, suprantama, vytųsi. Žinai Menkių gatvę? 

Klausta buvo be reikalo, nes Rygą Kroicvaldas pažinojo 
kaip savo penkis pirštus. Menkių gatvė atsišakojo nuo Breme- 
no gatvės, vedančios tiesiai į uostą. Tai akligatvis, naudojamas 
pravažiavimui į sandėlius. Pačiame gale buvo medienai skirtas 
didelis plotas, kurį nuo gatvės skyrė aukšta tvora. 

Kroicvaldas iš pradžių palingavo galvą, bet suvokęs, kur 
suka Uvis, ją papurtė. 

— Negi tu nori, kad nuviliočiau sargybą į Menkių gatvę? 

— Teisingai... Apsivilksi tą apsiaustą. Reikia taip nueiti bent 
iki Bremeno gatvės vidurio, kad niekas tavęs nepastebėtų. O 
ten tave pamatys uosto sargybiniai ir puls vytis... Tada tu nersi į 
Menkių gatvę... 


* Taip... Taip... Man... Va! (Vok., Rus.) 

— Bet ten gi uždara gatvė! Jei ten pakliuvai, sakyk, kad jau 
esi ir prapuolęs. 

— Prapuolęs? Tu? Kroicvaldai! Ką čia sakai! 

Daugiau aiškinti nereikėjo. Kroicvaldo nesulaikė nei Ry- 
gos sienos, nei vyskupo pilies rūsių mūrai. Perlipti tokias tvo- 
ras, kaip tos, kurios supo Menkių gatvę, jam buvo vieni niekai. 

— Na gerai... Sulekia jie visi į Menkių gatvę... - Kroicval- 
das aplaižė savo plonas lūpas, tarsi jau mėgautųsi būsimu pa- 
vojumi. — Ir tiesa... Aš iš ten pabėgsiu. Be didelių sunkumų. 
Tačiau tai gi ne galas! Vysis mane per visą miestą. Kils baisi 
sumaištis... 

— Sumaištis! - noriai sutiko Uvis. - Jie pakels ant kojų visą 
Rygą... Ir vyskupo karius, ir Ordino... Ir miesto sargybą. Išnar- 
šys visus pakampius, žiurkei neliks vietos pasislėpti. 

— Oi, varge... Kurgi aš dingsiu? 

— Niekur tu nedingsi... Sugaus tave! 

— Sugaus... - suvaitojo Kroicvaldas. Jis jau buvo leidęs sau 
pasvajoti, kad iš tiesų apsivilks šitą Žvilgantį apsiaustą, tačiau 
tą mintį dabar reikėjo nuvyti kuo toliau. - Sakai, kad sugaus... 
Tai gal Žinai, kas bus tada? 

— Žinau. Kai sugaus, pamatys, kad tu ne Kernius! 


— Ne Kernius... - sumurmėjo Kroicvaldas. Jis pažvelgė į 
Kernių, kuris ramiai taisė lajinės žvakės dagtį. - Teisingai! Net 
nepanašus. 


— Suprask. Ne apsiausto jiems reikia, o Kerniaus... Galėsi 
paaiškinti, kad pirkai iš mūsų, ar kad mes tau atidavėm. Kaip 
nori, taip aiškink. O mūsų tada jau nė kvapo nebus... 

Kroicvaldas nusišypsojo. Iš pradžių tik siaura kreiva šypse- 
nėle, o paskui ir visa burna. Jo veidas tiesiog švytėjo. 

— Sakysiu jiems — ėjau sau prasivėdinti... Ramiu Rygos nak- 
ties oru pasidžiaugti... Ir štai umaru mane užpuolė ginkluoti 
vyrai! Maniau, kad galvažudžiai. Tai ir bėgau, kiek tos senos 
kojos neša. Turės paleisti! 

— Be jokios abejonės, - užtikrino jį Uvis. - Tu gi auksakalių 
gildijos viršininko našlės vyras! Paleis, ir apsiaustas tavo. 


— Oho, kaip išsprogins akis Gertrūda!.. Ir tos jos marčios... 
— Kroicvaldas net prisimerkė. Saldu buvo apie tai vien pagal- 
vojus. — Toks apsiaustas! Bet... Bet, palauk. O ką jūs už tą ap- 
siaustą gaunat? 

— Ne taip jau mažai, Kroicvaldai, - tarė Uvis. - Savo gal- 
vas. - 
Jis būtų galėjes pridurti, jog būtent Kerniaus galvoje jiedu 
išsiveža turtą, kuris vertas daugiau negu dešimtys apsiaustų iš 
Modenos. Tačiau to jis nepaminėjo. 


e 

Dignojos rūdininko Apsingio tą vakarą neėmė miegas. Ap- 
dengtame valties gale jo sūnus, kaip ir tinka jaunam, miegojo 
tarsi užmuštas. Jam nė motais, jog keliose uosto vietose lieps- 
noja sargybos kūrenamos ugnys, jog po visą krantinę šniukšti- 
nėja deglais nešini sargybiniai. Net kai jie priėjo prie pat val- 
ties ir apšvietę vidų teiravosi, ar nėra kokių pašalinių, sūnus 
neprabudo. Apsingis dar nebuvo spėjęs užmigti, o dabar, kai 
toks šurmulys uoste, kaip miegosi? 

“Tegu jie sau visi pasiunta! — mąstė Apsingis. - Seniai bū- 
čiau pakeliui į Dignoją, jei ne tas jaunojo žemaičio prašymas." 

Jis atsiduso ir dabar spoksojo į rusenančius sargybinių lau- 
žus bei spingsinčius deglus. Tiek šviesos, kad per ją ir Žvaigž- 
džių tinkamai nepamatysi. Už uosto šviesų dunksojo Rygos mū- 
rai, kur šen bei ten taip pat matėsi švieselės. Tai pro langus 
prasiskverbiantys ugniakurų ar žvakių atšvaitai. Padorūs žmo- 
nės visi jau seniai sėdėjo namuose prie židinio ir Bremeno gat- 
vėje, kurią iš čia galėjai beveik visą apžvelgti, matėsi tik vienas 
kitas praeivis. Tik prisimerkęs galėjai juos įžiūrėti. 

Bet kas gi ten? 

Apsingis pašoko ir sumirksėjo, norėdamas įsitikinti, jog jam 
neraibsta akys. Ne. Iš tikrųjų tas iš Bremeno gatvės galo atei- 
nantis vyras tarsi sužybčiojo. Matyt, žibintą nešasi. 

Bet ne... Šviesa blausesnė ir tarsi joje būtų spalvos. Matyt, 

tai ne žibintas, o tų gatvės gale pritvirtintų deglų atšvaitas. Atei- 
vis vis artėjo ir netrukus neliko abejonės. Žybčiojo ne jis, o jo 
apsiaustas, kuris tiesiog atmušė deglų šviesą. Suprantama, jį 
pastebėjo ir sargyba, ir jai ateivis padarė dar didesnį įspūdį. 
Pirma sušuko kariai, buvę Bremeno gatvės gale, paskui atsilie- 
pė kiti, išsidėstę krantinėse, ir netrukus sargybinių būriai strim- 
galviais nurūko Bremeno gatvės link. Deglai tarsi milžiniškų 
jonvabalių švieselės iš visų uosto pakampių spietėsi į vieną mir- 
gančią šviesą, judančią link Bremeno gatvės. 

O žybčiojančiu apsiaustu vilkintis vyras vis artėjo. Štai jau 
jis beveik prie Menkių gatvės kampo. Deglais nešini sargybi- 
niai iš vienos ir kitos gatvės pusės jau pasiekė Bremeno gatvę, 
ir šviesos plūdo ja tolyn. O tas keistasis vyras ramiai sau ėjo 
pirmyn. Tik staiga jis pasisuko, — tik sušvytravo tas žvilgantis 
apsiaustas — ir dingo už Menkių gatvės namo kampo. Vienin- 
gas šūksnis nuvilnijo per sargybinius, ir visi deglai tarsi vienas 
siūbtelėjo pirmyn. Pirma iki Menkių gatvės, o paskui ir tolyn. 
Tarsi kokia mirganti deglų upė pasuko už gatvės kampo. 


* 


— Atrišk valtį, Apsingi... - nekeldamas balso sušnibždėjo 
Uvis. Apsingis, įtemptai žvelgęs į tamsą, krūptelėjo. Jis net ne- 
pastebėjo, kaip prisiartino du vyrai. - Čia tik mes... 

— Tai... Tai, iš kur tu? — sutrikęs murmėjo Apsingis. Paži- 
nęs Uvio balsą, jis atsiduso su palengvėjimu, išlipo iš valties ir 
tamsoje atleido virvės mazgą. Į valtį įsiropštė ir Kernius. Tik 
tada Apsingis pastebėjo didįjį pasikeitimą. 

— Be barzdos! - išsprūdo jam. - Meistre, kas nutiko? Negi 
kas nulupo? 

— Barzdos nėra. Užtat galvoje yra, - nepatenkintas suniurz- 
gė Kernius. 

— Ataugs barzda. O kur sūnus? - susirūpinęs paklausė Uvis. 

— Yra, miega laive... 

— Lipk... Jau stumiu... 

Valtis atsiskyrė nuo krantinės ir Uvis įsiropštė į vidų. 

— Tai... Išeina, kad ten jūsų ieško?.. - pagaliau suvokė Ap- 
singis. - Nejaugi ta visa sargyba tikrai jūsų dviejų ieško?.. 

— Ieško... Bet nebesugaus, - pusbalsiu atsakė Uvis. - Tiesą 
sakant, sugaus. Bet ne tuos, kurių tikisi... - Jis tyliai nusijuokė 
ir, paėmęs kartį, atsargiai stūmėsi nuo kranto. Netrukus valtį 
pagavo tėkmė, ir jie be garso plaukė tolyn į upės tamsą. - Ot 
tai bus juoko! Bet apie tai papasakosim vėliau. Dabar žiūrė- 
kim, kur plaukiam... 

— Jei midaus dar liko, tai papasakosiva, - pridūrė Kernius 
ir patenkintas nusikrenkštė. 

— Liko dar šlakelis... - Rygos šviesos tolo. Apsingis įstatė 
irklus į įkabas. Kai srovė juos nuneš pakankamai toli, kad gar- 
sas nesiektų uosto, reikės pradėti irtis prieš srovę. Per naktį 
turėtų nuplaukti gana toli. Nesunkiai pasieks kaimelį, kur Uvio 
ir Kerniaus laukia palikti arkliai. 

— Prakeikti teutonai! —- atsiduso Apsingis, žvelgdamas į 
vakaro prieblandon grimztančią Rygą. - Ar žinai, Kerniau, kiek 
jie man nusuko už rūdą? 

— Sumokėjo daugiau, negu tu manai... - tarė Kernius ir 
sėdo prie irklų. - Daugiau, negu patys nutuokia... 

